Iraai Emme Dhurun Hoadhunu Guraha'ah "Farfarout"ge Nan Dheefi - Vaguthu\nއިރާ އެންމެ ދުރުުން ހޯދުނު ގުރަހައަށް "ފާފަރައުޓު"ގެ ނަން ދީފި\nސޫރަދަ ނިޒާމު (ސޯލާ ސިސްޓަމް)ގެ ތެރޭގައި ހިމެނޭ އިރާ އެންމެ ދުރުގައިވާ ގުރަހަ (ޕްލެނެޓު) ސައިންސްވެރިން ހޯދައިފިއެވެ.\n"ޑެެއިލީމެއިލް" ނޫހުން ރިޕޯޓުކޮށްފައިވާ ގޮތުގައި މި ގުރަހަ ފެނިފައިވާ ޖައްވީ ސައިންސްވެރިން ގުރަހައިގެ ނަމަކަށް ދީފައި ވަނީ "ފާފަރައުޓު" އެވެ. އަދި މި ޕްލެނެޓަކީ ސޫރަދަ ނިޒާމުގައި ހިމެނޭ ހުރިހާ ގުރަހައަކަށްވުރެ އިރާއި ދުރު ގުރަހައެއް ކަމަށާއި، މި ގުރަހަައާއި އިރާއި މެދު ޕްލޫޓޯ އާއި އިރާއި ދެމެދުގައި ހުންނަ ދުރުމިނުގެ ހަތަރު ގުނަ ދުރުމިންް ހުންނަ ކަމަށް ވެއެވެ. މީީގެކުރިިން ސޫރަދަ ނިޒާމުގަައި ހިމެނޭ ދުނިޔެއާއި އެންމެ ދުރު ގުރަހައަކީ ޕްލޫޓޯއެވެ.\nޕްލޫޓޯއާއި އިރާއި ދެމެެދުގައި ހުންނަނީ 3.1 ބިލިއަން މޭލު ދުރުމިނެވެ. އަލަށް ފެނުނު ފާފަރައުޓާއި އިރާއި ދެމެެދުގައި 12.2 ބިލިއަން މޭލު ދުރުމިން ހުންނަަ ކަމަށް ވެއެވެެ.\nއަލަށް ފެނުނު މި ގުރަހައަށް އަދި ކިޔާ އަސްލު ނަމެއް ނޯންނަ އިރު "ފާފަރައުޓް"އަކީ ވަގުތީގޮތުން ދީފައިވާ ނަމެއް ކަަމަށް ސައިންސްވެރިންނާއި ހަވާލާދީ އެ ނޫހުން ވަނީ ރިޕޯޓުކޮށްފައެވެ. މި ގުރަހައަށް ދީފައިވާ އަސްލު ނަމަކީ 2018 AG37 އެވެ. ފާފަރައުޓުގެ ނަމުން ނަަން ދީފައި ވަނީ މި ގުރަހައާއި އިރާއި ދުރުކަމުން އެކަން ރަމްޒުވާނެހެންނެވެ.\nސައިންސްވެެރިންނަށް ފާފަރައުއުޓު ފެނިފައި ވަނީ ޕްލެނެޓް ނައިން ހޯދުމަށް މަސައްކަތް ކުރަމުން ދަނިކޮށް ކަމަށް ވެއެވެެ. މ،ި ގުރަހަ ފެނިފައިވާ ސައިންސްވެެރިން އަންނަނީ ފާފަރައުޓާ ބެހޭ އެހެން ކަންކަން ދިރާސާކުރުމަށް މަސައްކަތް ކުރަމުންނެެވެ.\nފެބުރުއަރީ 12, 2021 19:59\nފާ ފާރޮއްޓޭ ކީނަމަ މާ ރީތިވީހެއްނު\nފެބުރުއަރީ 13, 2021 14:26\nއަސްލުގަ އެމީހުންއުޅުނީ ދިވެހިނަމެއްކިޔަން .. އެގޮތުން އެމީހުންއުޅުނީ ކާފަގެމުންޑޭކިޔަން


ސެކްޝަން: މޯލްޑިވްސް މެރިން ރިސާރޗް އިންސްޓިޓިއުޓް\nވަޒީފާ އަދާކުރަންޖެހޭތަން: ކ. މަނިޔަފުށި\nހާޑްޝިޕް އެލަވަންސް ނުކުންނަ ދުވަހަކަށް -/ 20 ރުފިޔާ\nފުޑް އެލަވަންސް ނުކުންނަ ދުވަހަކަށް -/120 ރުފިޔާ\nމަނިޔަފުށީގެ އިންވެންޓްރީ ބަލަހައްޓާ މިނިސްޓްރީއަށް އެންގުން.\nވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރ 21 ވާ ބުރާސްފަތި ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\n15 ރަބީއުލްޢައްވަލް 1441


ނަޒާހަތްތެރިކަމާއި ގުޅޭ ޕެނަލް-މަޝްވަރާއެއް ބާއްވައިފި | އެންޓި-ކޮރަޕްޝަން ކޮމިޝަން\nނަޒާހަތްތެރިކަމާއި ގުޅޭ ޕެނަލް-މަޝްވަރާއެއް ބާއްވައިފި\nމާލޭގެ، އިސްލާމީ މަރުކަޒު މައިޒާނުގައި، ބޮޑެތިމީހުންނަށް ޚާއްޞަކޮށްގެން ނަޒާހަތްތެރިކަމާއި ގުޅޭ ޕެނަލް-މަޝްވަރާއެއް ބާއްވައިފިއެވެ. މި މަޝްވަރާ ބާއްވާފައިވަނީ ޑިސެންބަރުމަހުގެ 8 ވަނަ ދުވަހުގެ ރޭގަނޑުއެވެ.\nމިއީ، މިއަހަރުގެ ބައިނަލްއަޤްވާމީ އެންޓި-ކޮރަޕްޝަން ދުވަސް (9 ޑިސެންބަރު) ފާހަގަ ކުރުމުގެ ގޮތުން ހިންގާ ހަރަކާތްތަކުގެ ތެރެއިން އެއް ހަރަކާތެވެ. މި ޕެނަލް-މަޝްވަރާގެ މަޢުޟޫޢުއަކީ ‘ނަޒާހަތްތެރިކަމަށް އިސްލާމްދީން ގޮވާލައެވެ.’ މި ހަރަކާތުގެ މަޤްޞަދަކީ ބޮޑެތިމީހުންނަށް އަމާޒުކޮށްގެން ކަނޑައެޅިފައިވާ މަޢުޟޫޢުއާއި ގުޅޭ މަޢުލޫމާތު ޙިއްސާ ކުރުމެވެ. އަދި ދީނީ ނަޒަރަކުން ނަޒާހަތްތެރިކަމަށް އަލިއަޅުވާލާ، އެފަދަ މަޢުލޫމާތު ޕެނަލް-މަޝްވަރާއެއްގެ ތެރެއިން ގިނަ ބަޔަކަށް ފޯރުކޮށްދިނުމެވެ.\nއޭސީސީއިން މި ހަރަކާތް ކުރިޔަށް ގެންގޮސްފައިވަނީ މިނިސްޓްރީ އޮފް އިސްލާމިކް އެފެއަރޒް އާއި ޕަބްލިކް ސަރވިސް މީޑިއާ ގުޅިގެން ކޮންމެ ހުކުރު ދުވަހެއްގެ ރޭގަނޑު ‘ހުކުރު-އުފާ’ ގެނަމުގައި ބޮޑެތިމީހުންނަށް ޚާއްޞަކޮށްގެން ކުރިޔަށް ގެންދާ ހަރަކާތުގެ ތެރެއިންނެވެ.\nމި ޕެނަލް-މަޝްވަރާގައި މަޢުލޫމާތު ހިއްސާކޮށްދެއްވާފައިވަނީ އޭސީސީގެ ފަރާތުން އަލްއުސްތާޛް އާދަމް ޝާމިލް އާއި، މިނިސްޓްރީ އޮފް އިސްލާމިކް އެފެއަރޒްގެ ފަރާތުން އައްޝައިޚް އިބްރާހީމް ޢަހުމަދެވެ.


ސިވިލް ސާވިސް ކޮމިޝަންގެ ރައީސަކަށް މުހަންމަދު ފަހުމީ ހަސަން އަދި ނާއިބު ރައީސަކަށް އަހުމަދު ހަސަން ދީދީ އައްޔަންކޮށްފި – Maldivian Democratic Party\nސިވިލް ސާވިސް ކޮމިޝަންގެ ރައީސަކަށް މުހަންމަދު ފަހުމީ ހަސަން އަދި ނާއިބު ރައީސަކަށް އަހުމަދު ހަސަން ދީދީ އައްޔަންކޮށްފި\nސިވިލް ސާވިސް ކޮމިޝަންގެ ރައީސަކަށް އެކޮމިޝަނުގެ މެންބަރެއްގެ ގޮތުގައި މިހާތަނަށް ވެސް ހުންނެވި މުހަންމަދު ފަހުމީ ހަސަން އަދި ނާއިބު ރައީސަކަށް އެކޮމިޝަނަށް އަލަށް އައްޔަންކުރެވުނު އަހުމަދު ހަސަން ދީދީ މިއަދު އޮތް ރައްޔިތުންގެ މަޖިލީހުގެ ޖަލްސާގައި އައްޔަންކޮށްފި އެވެ.\nއެމަޤާމަށް އައްޔަންކުރުމަށް ދެބޭފުޅުންވެސް ހޮވިޑައިގަތީ އެވަގުތު ހާޒިރުވެވަޑައިގެން ތިއްބެވި 74 މެންބަރުންގެ ތެރެއިން ވޯޓުގައި ބައިވެރިވެވަޑައިގެންނެވި 69 މެންބަރުންގެ އިއްތިފާޤުންނެވެ.\nއެ ކޮމިޝަންގެ ރައީސްގެ މަގާމަށް މުހަންމަދު ފަހުމީ ހަސަން، އަދި ނާއިބު ރައީސްގެ މަގާމަށް އަހުމަދު ހަސަން ދީދީގެ ނަން ހުށަހެޅުއްވީ މެދު ހެންވޭރު ދާއިރާގެ މެންބަރު އަލީ އާޒިމެވެ. އާޒިމުގެ ހުށަހެޅުމަށް ތާއީދު ކުރެއްވީ، ތޮއްޑޫ ދާއިރާގެ މެންބަރު އަލީ ވަހީދެވެ.\nދެ ވަނަ ހުށަހެޅުމެއްގެ ގޮތުގައި ވިލުފުށީ ދާއިރާގެ މެންބަރު ރިޔާޒު ރަޝީދު ހުށަހަޅުއްވައި، އެމްޑީޕީ ޕާލަމެންޓްރީ ގްރޫޕްގެ ރައީސް އަދި ހުޅުހެންވޭރު ދާއިރާގެ މެންބަރު ރީކޯ މޫސާ މަނިކު ތާއީދު ކުރެއްވީ، ރައީސަކަށް ޑރ. މުހަންމަދު ލަތީފާއި ނާއިބު ރައީސަކަށް ފަހުމީ ހަސަން އެވެ. އެ ދެ ބޭފުޅުންނަށް މާމިގިލީ ދާއިރާގެ މެންބަރު ގާސިމު އިބްރާހީމާއި މާވަށު ދާއިރާގެ މެންބަރު އަބްދުލްއަޒީޒު ޖަމާލު އަބޫބަކުރު ވެސް ތާއީދު ކުރެއްވި އެވެ.\nނަމަވެސް ފުރަތަމަ ހުށަހެޅުން ފާސްވުމުން ދެވަނަ ހުށަހެޅުމަށް ރިއާސަތުން ވޯޓަކަށް ނާއްސަވަ އެވެ .


ފާނަ ބަސަނދާއި ޑެންގީ ހުން ފެތުރޭތީ ސަމާލުވުމަށް އެދެފި — Ihavandhoo.com\n23 ޖުލައި 20190އިބްރާހިމް ނަޝީދު\nއާމިނާދިޔޯ ސިއްހީމަރުކަޒުގެ ޕަބުލިކު ހެލްތު ޔުނިޓުން މިމަހުގެ 17 ވަނަ ކުރިއަށްގެންދިޔަ އިންސްޕެކްޓުގެ ތެރެއިން. ފޮޓޯ: އާމިނާދިޔާ ސިއްހީމަރުކަޒުގެ ރަސްމީ ފޭސްބުކު ޕޭޖުން ނަގާފައި\nއިހަވަންދޫގައި ފާނަބަސަނދާއި ޑެންގީ ހުން ފެތުރޭތީ ރައްޔިތުން އެކަމަށް ސަމާލުވުމަށް އާމިނާދިޔޯ ސިއްހީމަރުކަޒުން އެދިލައްވައިފިއެވެ.\nއެމަރުކަޒުން މިއަދު ހާމަކޮށްފައިވާ ގޮތުގައި ވޭތުވެދިޔަ 24 ގަޑިއިރު ތެރޭ އިހަވަންދޫން ދެ ކުއްޖަކު ޑެންގީއަށް ޕޮޒިޓިވު ވެފައިވެއެވެ. މިއީ ވިއްސާރަ ދުވަސްވަރަކަށް ވާތީ ތިމާ އުޅޭ މާހައުލުގައި ފެންހަރުލާ ޒާތުގެ އެއްޗެއް ނެތްކަން ޔަޤީން ކުރުމާއި ޑެންގީ ހުމުން ރައްކާވެ ތިބުމަށް އީޑީސް މަދިރި އުފެދޭ ތަންތަން ނައްތާލުމަށް އާމިނާދިޔޯ ސިއްހީމަރުކަޒުން ވަނީ އިލްތިމާސް ކޮށްފައެވެ.\nއާމިނާދިޔޯ ސިއްހީމަރުކަޒުގެ ޕަބުލިކު ހެލްތު ޔުނިޓުން މި ޖުލައި މަހުގެ 17 ވަނަ ދުވަހު ވަނީ އިހަވަންދޫގެ ވަށައިގެންވާ ސަރަޙައްދުތައް ބަލާ ފާސްކޮށް، ނުހިނދޭގޮތަށް ހުރި ފެންގަނޑުތަކަށް ކެމިކަލް އަޅާފައެވެ. ޕަބުލިކު ހެލްތު ޔުނިޓުން ކުރިއަށް ގެންދިޔަ އިންސްޕެކުޓަށް ފަހު އެ މަރުކަޒުން ހާމަކޮށްފައިވަނީ ރަށުގެ ވަށައިގެން ހުރި ފައިބަރުދޯނި ބަންނަ ސަރަޙައްދުތަކުގައި މަދިރި އުފެދި އާލާވާނެ އެތައް ތަނެއް ހުރިކަން ފާހަގަ ކުރެވުނު ކަމަށެވެ.\nއާމިނާދިޔޯ ސިއްހީމަރުކަޒުން މިއަދު ހާމަކޮށްފައިވާ ގޮތުގައި އިހަވަންދޫގައި ފާނަބަސަނދުވެސް ދަނީ ފެތުރެމުންނެވެ. މިބަލީގެ މައުލޫމާތާއެކު މިބަލުން ރައްކާވެ ތިބުމަށް އަޅަންޖެހޭ ފިޔަވަޅުތައް އެމަރުކަޒުން ވަނީ އާއްމުކޮށްފައެވެ.\nއާމިނާދިޔޯ ސިއްހީމަރުކަޒުގެ ސީނިޔަރ އެޑްމިނިސްޓްރޭޓަރ ހެލްތު ސަރވިސް، އަލްފާޟިލް މުޙައްމަދު އަކުރަމް މިނޫހުން ކުރި ސުވާލަކަށް ޖަވާބު ދެއްވަމުން ވިދާޅުވީ، މަދިރި އުފެދޭތަންތަން ނައްތާލުމުގައި ފަރުދީގޮތުން ކުރެވިދާނެ ކަންކަން ވަރަށްގިނަކަމަށާއި މަދިރި އުފެދޭކަހަލަ ކުނިތައް ސާފުކޮށް، ވާރޭވެހުނީމަ ފެންހަރުލާ ތަކެތީގައި ފެންހަރުލާފައި ނުހުންނާނޭކަން ޔަޤީންކުރުމަށް، ތިމާ އުޅޭ ގެޔާއި، ފަޅުކޮށްފައި ބަހައްޓާފައިހުރި ގެޔާއި ހަދަމުންދާގެ ބެލުންމުހިންމު ކަމަށެވެ. އަދި އެފަދަ އެއްވެސްތަނެއް ހުރިނަމަ، ފެންހަރުނުލާނެ ގޮތަކަށް އެތަކެތިހައްދަވައިދެއްވުމަށް އަކުރަމް އެދިލެއްވިއެވެ. ނާއްޓެއްގެ ތެރެއަށް އެޅިފައިހުރި ކުޑަ ފެންފޮދަކުން އަލާވާ މަދިރިންވެސް އެތައްބަޔަކަށް މިބަލި ޖައްސަފާނެ ކަން ފާހަގަ ކުރައްވާ އެއްވެސް ކަމަކީ ކުޑަކަމެއްކަމަށް ދެކިގެންނުވާނެ ކަމަށް އަކުރަމް ވިދާޅުވިއެވެ.\nހަމަ އެހެންމެ ފާނަބަސަނދު ޖެހިފައި މީހުންނާއި ކުދިން އާންމުންގެ ތެރެއަށް ނުކުމެ ނޫޅުމާއި ބަލީގެ ނިޝާނެއް ފެނިއްޖެނަމަ ލަސްނުކޮށް ޑޮކްޓަރަށް ދެއްކުމަށް އަކުރަމް އިލްތިމާސް ކުރެއްވިއެވެ.


Foruvaigen noolhe, Raajje-China ebbasvunthah engen jehey: Shahid | Mihaaru\nކްރިމިނަލް ކޯޓުގައި އޮތް ޝަރީއަތުގެ އަޑުއެހުމަކަށް ޝާހިދު އެ ކޯޓަށް ވަޑައިގަތުމުގެ ކުރިން އަތުގެ އިޝާރާތުން ހަނާ އަޅުއްވަނީ. - ފޮޓޯ: މިހާރު/ ނިޝާން އަލީ\nފޮރުވައިގެން ނޫޅެ، ރާއްޖެ-ޗައިނާ އެއްބަސްވުންތައް އެނގެން ޖެހޭ: ޝާހިދު\n12 ޑިސެމްބަރ 2017 - 13:14 23 comments\nރައީސް އަބްދުﷲ ޔާމީން ޗައިނާ އަށް ކުރެއްވި ފުރަމާނަ ދަތުރުފުޅުގައި 12 އެއްބަސްވުމެއްގައި ވަނީ ސޮއިކޮށްފަ އެވެ. އޭގެ ތެރޭގައި ފްރީ ޓްރޭޑް އެގްރީމެންޓް (އެފްޓީއޭ) އާއި ޗައިނާ އިން އިއުލާން ކޮށްފައިވާ ސިލްކް ރޯޑު މަޝްރޫއުގައި ރާއްޖެ ބައިވެރިވާން ނިންމި އެއްބަސްވުން ވެސް ހިމެނެ އެވެ.\nރާއްޖެ އާއި ޗައިނާއާ ދެމެދު 12 އެއްބަސްވުމެއްގައި ސޮއިކުރުމަށް ބޭއްވި ރަސްމިއްޔާތު. - ފޮޓޯ: ރައީސް އޮފީސް\n"މިހާރު" އަށް ދެއްވި އިންޓަވިއުއެއްގައި ޝާހިދު ވިދާޅުވީ ރާއްޖެ އާއި ބޭރު ގައުމަކާ ދެމެދު އެއްބަސްވުމެއް ގާއިމުކުރުމުގެ ކުރިން އެކަމުގެ ފުރިިހަމަ މައުލޫމާތު ރައްޔިތުންނަށް ހާމަކޮށްދިނުން މުހިންމު ކަމަށެވެ. އެގޮތުން ބޭރު ގައުމުތަކާ އެކު އެއްބަސްވުން ގާއިމުކުރުމުގެ ކުރިން ރައްޔިތުންގެ މަޖިލީހުން ރުހުން ހޯދަން ވެސް ޖެހޭނެ ކަމަށް ވިދާޅުވި އެވެ.\nޝާހިދު ވިދާޅުވި ގޮތުގައި ރައްޔިތުންގެ މަންދޫބުންނަށް ސިއްރުންނާއި އޮޅުވާލައިގެން ސަރުކާރުން ކުރާ ކަންތައް ބަލައެއް ނުގަނެވޭނެ އެވެ. އަދި ސިއްރިއްޔާތުގައި ކަންކަން ކުރުމުގެ ބަދަލުގައި ސަރުކާރުން ހަގީގަތް ހާމަކޮށް ދޭން ވެސް މަޖިލީހުގެ ކުރީގެ ރައީސް ގޮވާލެއްވި އެވެ.\nސަރުކާރުގެ ބައެއް ސިޔާސަތުތަކަށް ފާޑުކިއުއްވަމުން ޝާހިދު ވިދާޅުވީ ރައީސް ޔާމީންގެ ސަރުކާރުން ގެންގުޅެނީ ސިއްރުން ކަންކަން ކުރުމުގެ ވައްޓަފާޅިއަކާއި އާދަކާދައެއް ކަމަށެވެ. އެހެންވެ ސަރުކާރުގެ އެ ވިސްނުން ދޫކޮށްލަން ޖެހޭ ކަމަށް ވިދާޅުވި އެވެ.\n"އަޅުގަނޑުމެންނަށް މި އެނގެނީ އެއްބަސްވުންތަކުގެ ނަންތަކެއް. މި އެދެނީ ތަފްސީލްތައް ހާމަކޮށް ދިނުމަށް. ސިއްރިއްޔާތުގައި ކަންކަން ކުރުމުގެ އުސޫލު ދޫކޮށްލަން ޖެހޭ،" ޝާހިދު ވިދާޅުވި އެވެ.\n"އެއްބަސްވުންތަކާ ގުޅޭ ގޮތުން އެއްޗެއް ބުނަން އެނގޭނީ ވެސް އޭގައި އޮތް އެއްޗެއް އެނގިގެން. ރައްޔިތުންގެ މަންދޫބުންނާ އެއްބަސްވުންތައް ހިއްސާ ނުކުރުމަކީ ކަންބޮޑުވާ ކަމެއް."\nރާއްޖޭގެ ކަނޑު ސަރަހައްދު ބަލާނެ މަރުކަޒެއް ގާއިމުކުރަން ސަރުކާރާއި ޗައިނާއާ ދެމެދު ސޮއިކުރި އެއްބަސްވުން މިސާލަކަށް ނަންގަވަމުން ޝާހިދު ވިދާޅުވީ އެކަމާ މެދު ގިނަ ބައެއްގެ ކަންބޮޑުވުންތަކެއް ހުރި ކަމަށެވެ.\nއެގޮތުން އެއީ އިންޑިއާ ކަނޑުގެ ސަލާމަތާއި ރައްކާތެރިކަމާ މެދު ސުވާލު އުފެދޭ އެއްބަސްވުމެއް ކަމަށާއި އެ އެއްބަސްވުމުގެ ހަގީގަތް އެނގެން ބޭނުންވާ ކަމަށް އޭނާ ވިދާޅުވި އެވެ.\nHulhumalega Airport economic zone eh tharaggee kuranee\nޓެކްނޮލަޖީ ދާއިރާ އާއި އިންސާނީ ވަސީލަތްތައް ތަރައްގީ ކުރުމާއި ސީ ވޯޓާ ޑިސެލިނޭޝަން މަޝްރޫ އާއި ސިއްހީ ދާއިރާ އާއި ބޭންކްގެ ދާއިރާއާ ގުޅޭ އެއްބަސްވުންތަކެއްގައި ވެސް ދެ ސަރުކާރުން ވަނީ ސޮއިކޮށްފަ އެވެ. ނަމަވެސް އެއްބަސްވުންތަކުގެ ތަފްސީލެއް ހާމައެއް ނުކުރެ އެވެ.\nRaajjeyge kanduge sarahahdhu belumah marukazeh alhanee\nހުޅުމާލޭގައި އެއާޕޯޓް އިކޮނޮމިކް ޒޯނެއް ތަރައްގީ ކުރުމަށް ވެސް ދެ ގައުމުން ވަނީ ސޮއިކޮށްފަ އެވެ. މިއީ ކުރިން އެނގިފައި ނެތް އެކަމަކު ކުއްލިއަކަށް އައި ކަމެކެވެ. އެ މަސައްކަތް ކުރަން ހަވާލުކުރީ ވެލާނާ އިންޓަނޭޝަނަލް އެއާޕޯޓު ތަރައްގީ ކުރަމުން އަންނަ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕާ އެވެ.\nއިތުރު ލިޔުންތައް ޗައިނާ އިދިކޮޅު ފަރާތްތައް އަބްދުﷲ ޝާހިދު، ފޮރިން މިނިސްޓަރު ރާއްޖެ-ޗައިނާ މިނިވަން ވިޔަފާރީގެ އެއްބަސްވުން (ރާއްޖެ-ޗައިނާ)


ގދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ މަޢުލޫމާތު\n2013 ނޮވެމްބަރ 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ދެވަނަ ބުރުގައި، ގދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި،ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nމި ފޮށްޓަށް ވޯޓުލާނީ ތިނަދޫ ދާންނާމަގުގެ އުތުރު ސަރަހައްދުގައިހިމެނޭގޭގޭގެ ރަޖިސްޓަރީގައިވާ މީހުންނާއި، ތިނަދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ތިނަދޫ ދާންނާމަގުގެ ދެކުނުން، ރަންނަބަނޑޭރިމަގުގެ އުތުރު ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ތިނަދޫ ރަންނަބަނޑޭރިމަގުގެ ދެކުނުން، މާފަތްމަގުގެ އުތުރު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nޢުލޫމިއްޔާ ޕްރީ ސްކޫލް\nމި ފޮށްޓަށް ވޯޓުލާނީ ތިނަދޫ މާފަތްމަގުގެ ދެކުނުން، މާބަނޑޭރިމަގުގެ އުތުރު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ތިނަދޫ މާބަނޑޭރިމަގުގެ ދެކުނުން، ކާންނާމަގުގެ އުތުރު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ތިނަދޫ ކާންނާމަގުގެ ދެކުނުން ޣާޒީމަގުގެ އިރުމަތީ ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nތިނަދޫ މަގުހަދާ ޔުނިޓް\nވެހިކަލް ބަހައްޓާ ޢިމާރާތް\nމި ފޮށްޓަށް ވޯޓުލާނީ ތިނަދޫ ކާންނާމަގުގެ ދެކުނުން ޣާޒީމަގުގެ ހުޅަނގު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nމަޑަވެލި ޒުވާނުންގެ މަރުކަޒު\nމި ފޮށްޓަށް ވޯޓުލާނީ މަޑަވެލި އުތުރު އަވަށުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ މަޑަވެލީ ދެކުނު އަވަށުގައި ހިމެނޭ ގޭގޭގެ ރަޖިސްޓަރީގައިވާ މީހުންނާއި، މަޑަވެލީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ހޯނޑެއްދޫ ރައްޔިތުންނާއި ހޯނޑެއްދޫގައިދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ނަޑެއްލާ ރައްޔިތުންނާއި ނަޑެއްލާގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ރަތަފަންދޫ ރައްޔިތުންނާއި ރަތަފަންދޫގައިދިރިއުޅޭ އެހެނިހެން ރަށްރަށުގެ މީހުންނެވެ.\nފިޔޯރީ ސްކޫލް ހޯލް\nމި ފޮށްޓަށް ވޯޓުލާނީ ފިޔޯރީ ރައްޔިތުންނާއި ފިޔޯރީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމާއިރާ ޕްރީ ސްކޫލް\nމި ފޮށްޓަށް ވޯޓުލާނީ ފަރެސްމާތޮޑާގެ ރައްޔިތުންގެ ތެރެއިން ފަރެސް އަވަށު މީހުންނާއި، ފަރެސްމާތޮޑާގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ފަރެސްމާތޮޑާގެ ރައްޔިތުންގެ ތެރެއިން މާތޮޑާ އަވަށު މީހުންނެވެ.\nގދ. އަތޮޅު މަދަރުސާ\nމިފޮށްޓަށް ވޯޓުލާނީ ގައްދޫ ކަނީރުމަގުން ހުޅަނގަށް ގޮސް އަސަރީމަގު ގުޅުނު ހިސާބުން ދެކުނަށް ގޮސް ވައިލެޓްމަގާ ގުޅުނު ކަންމަތިން ހުޅަނގަށް ގޮސް ވަތަބަނޑޭރި މަގާ ގުޅުނު ހިސާބުން ދެކުނަށް ގޮސް ކަޅެގަލެކޮޑުމަގު ވަތަބަނޑޭރިމަގާ ގުޅުނު ހިސާބުން، ވަތަބަނޑޭރިމަގުން އުތުރަށް ގޮސް ކަނީރުމަގާއި ހަމައަށް ވަށައިލެވޭ ސަރަޙައްދުގައިވާ ގޭގޭގެ ރަޖިސްޓަރީގައިވާ ރައްޔިތުންނާއި ގައްދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nގދ. ގައްދޫ -1\nގދ. އަތޮޅު މަދަރުސާގެ\nގދ. ގައްދޫ -2\nގދ. ގައްދޫ -3


IN PICTURES - Siyaadh Gasim dhookohlun\nފެބުރުއަރީ އެކެއްގައި ސުޕްރީމް ކޯޓުން ނެރުނު އަމުރާ ގުޅިގެން ހައްޔަރުކުރި ގާސިމްގެ ދޮށީ ދަރިކަލުން ސިޔާދު ގާސިމް މިއަދު ކްރިމިނަލް ކޯޓްގެ އަމުރަކުން ވަނީ މިނިވަންކޮށްފައި. ސިޔާދު މިނިވަންކޮށްފައި މި ވަނީ ފަސް މަހާއި 13 ދުވަސް ފަހުން. އޭނާ ދޫކޮށްލުމާ އެކު ޖުމްހޫރީ ޕާޓީ އާއި ގުޅިފައިވާ އިދިކޮޅު ޕާޓީތަކުގެ ކޯލިޝަނުން ވަނީ ސިޔާދަށް މަރުހަބާ ކިޔާފައި.\nސިޔާދް ގާސިމް ޖަލުން ދޫކޮއްލުމުން އޭނާގެ އާއިލާ އާއި ޖޭޕީގެ މެންބަރުންނާ އެކު: ސިޔާދު މިއަދު ދޫކޮށްލީ އޭނާގެ މައްޗަށް ދައުވާކުރާ މައްސަލައިގައި ދައުލަތަށް ހެކި ހުށަނޭޅިގެން. -- އަވަސް ފޮޓޯ | އަހުމަދު ނާއިމް


Hamas In Israel Ge Askaree Marukazakah Hamalaadheefi - Vaguthu\nހަމާސް އިން އިސްރާއީލްގެ އަސްކަރީ މަރުކަޒަކަށް ހަމަލާދީފި\nހަމާސް އިން އިސްރާއީލްގެ އަސްކަރީ މަރުކަޒަކަށް ހަމަލާދީފިއެވެ.\nހަމާސް އިން ބުނީ އެޖަމާއަތުން ރޭ ފޮނުވާލި ރޮކެޓް ހަމަލާތަކެއް އަމާޒުވީ އިސްރާއީލްގެ އެއާފޯސްގެ އަސްކަރީ މަރުކަޒަކަށް ކަމަށެވެ. އިސްރާއީލްގެ މީޑިއާތަކުން ބުނާ ގޮތުގައި އިސްރާއީލްގެ އަސްކަރީ މަރުކަޒުތައް ހުންނަ ގިނަ ސަރަހައްދުތަކަކުން ރޭ ވަނީ ރޮކެޓް ހަމަލާތައް އަމާޒުވާއިރު އަޅާ ސައިރަން އަޅާފައެވެ.\nނަމަވެސް އަސްކަރީ މަރުކަޒަކަށް ހަމާސްގެ ހަމަލާއެއް އަމާޒުވިކަމަކަށް އިސްރާއީލުން އެއްބަހެއް ނުވެއެވެ. އިސްރާއީލް އަސްކަރިއްޔާގެ ތަރުޖަމާން ބުނީ އަސްކަރިއްޔާގެ މަރުކަޒަކަށް ހަމަލާއެއް އަމާޒުވިކަމުގެ އެއްވެސް މައުލޫމާތެއް ލިބިފައި ނެތް ކަމަށެވެ.\nހަމާސް އިން ނެރުނު ބަޔާނެއްގައި ބުނީ ހަމާސްގެ އަސްކަރީ ގޮފި ގައްސާމް ބްރިގޭޑުން އިސްރާއީލްގެ ހަސިޓީއަކަށް ރޭ ރޮކެޓް ހަމަލާތައް ދީފައިވާ ކަމަށެވެ. ހަމާސް އިން ހަމަލާދިން އަސްކަރީ މަރުކަޒަކީ އިސްރާއީލްގެ މެދުތެރޭގައި ހުންނަ އަސްކަރީ މަރުކަޒެއް ކަމަށް ވެސް ހަމާސް އިން ބުނެއެވެ.\nއިސްރާއީލަށް ޣައްޒާއިން ދެމުން ގެންދާ ހަމަލާތައް އަދިވެސް މަޑުޖެހުމެއް ނެތި ކުރިއަށް އެބަގެންދެއެވެ. އިސްރާއީލުން އެތައް ހަމަލާއެއް ދެމުން ގެންދާއިރު ވެސް ހަމާސް އާއި އަދި ޣައްޒާގައި ހަރަކާތްތެރިވާ މުޖާހިދުންގެ އެހެން ޖަމާޢަތްތައް ފަހަތައް ނުޖެހި ހަމަލާތައް ދެމުން ދިއުމަކީ އިސްރާއީލަށް ވެސް ލިބޭ ވަރަށް ބޮޑު ހައިރާންކަމެއް ކަމަށް އިސްރާއީލްގެ މީޑިއާތަކުން ބުނެއެވެ.\nމެއި 19, 2021 11:50\nﷲ އީ ކުޅަދުންވަންތަ ރަސްކަލާނގެ\nﷲ ފަލަސްތީންއައް މިބުރު ނަސްރު ދެއްވާނެ\n70 އަހަރުވަނީ ... ﷲ ބައްލަވާ ވޮޑިގެންވޭ ހުރިހާ ކަމެއްވެސް\n70 އަހަރު ވި އިރުވެސް އެބިމެއް އެމީހުނަށް ނުހިފުނު އިންސާﷲ ނުވެސްހިފޭނެ\nޤުރުއާން ގަ އަންގަވާފަ އެއޮތީ އެބިމުން މީހުން ހުސްނުކުރެވޭނެ ކަމަށް\nޔާ ﷲ ޔަހޫދީން އިސްރާއީލް އަދި ނަތަންޔާހޫ އިބިލިސް ބަލިކުރައްވާ ވޭންދެނިވި ކޯފާއެއް ފޮނުއްވާ\nދުނިޔޭގަ ތިބި މީހުންނައް ބޮޑު ފިލާވަޅެއް ކަމުގާ ލައްވާ\nމެއި 19, 2021 12:11\nތިޔަ ހަބަރަ ކީ ތެދެއް ވެއްޖެއްޔާ ވަރަށް އުފާވެރި\nމެއި 19, 2021 22:23\nއިސްރާއީލަކީ އަހަރެން ކުޑައިރުއްސުރެންވެސް ވަރަށް ނުބައި ހައްދުދަހަނައަޅާފަވާބައެއްކަމަށް ޤަބޫލުކުރަން. އެއީ ދުނިޔެފަސާދަކޮށް ދުނިޔެ ޚަރާބުކުރާބައިވަރުގަނޑު. އެބައިގަޑަކީ އެންމެން\nމަސައްކަތްކޮއްވެސް އެތަނުން ފޮހެލަންޖެހޭޤައުމެއް.


Enme ginain hathiyaaru export kuranee America in\nއެންމެ ގިނައިން ހަތިޔާރު އެކްސްޕޯޓްކުރަނީ އެމެރިކާއިން\nއެމެރިކާއިން ހަތިޔާރު އެކްސްޕޯޓްކުރާ ވަރަށް އެހެން އެއްވެސް ގައުމަކަށް އެކަމެއް ނުކުރެވޭ\nއެމެރިކާއިން ހަތިޔާރު އެކްސްޕޯޓްކުރާ އަދަދަށް ދުނިޔޭގެ އެހެން އެއްވެސް ގައުމަކަށް ހަތިޔާރު އެކްސްޕޯޓް ނުކުރެވޭ ކަމަށް "ދި ސްޓޮކްހޯމް އިންޓަނޭޝަނަލް ޕީސް ރިސާޗް އިންސްޓިޓިއުޓް" އިން ބުނެފި އެވެ. އެ އިންސްޓިޓިއުޓްއިން ނެރުނު ރިޕޯޓެއްގައި ބުނެފައި ވަނީ އެމެރިކާއިން ހަތިޔާރު އެކްސްޕޯޓްކުރާ އަދަދު، ދުވަހެއް ދުވަހަކަށް ވަނީ އިތުރު ކަމަށެވެ.\nހަތިޔާރު އެކްސްޕޯޓް ކުރާ ގައުމުތަކަށް ބަލާއިރު މިވިޔަފާރީގައި އެމެރިކާ ހިއްސާވާ މިންވަރު ވެސް ވަނީ އިތުރުވެފަ އެވެ. މިސާލު ދައްކަމުން ރިޕޯޓްގައި އަޅާކިޔާފައިވާ މުއްދަތުގައި، 2011 އިން 2015 އަށް އެމެރިކާގެ ނިސްބަތަކީ 32 ޕަސެންޓެވެ. އަދި 2016 އިން 2020 އަށް އެ ނިސްބަތް 37 ޕަސެންޓަށް ވަނީ އިތުރުވެފަ އެވެ. ރިޕޯޓްގައި ބުނެފައިވާ ގޮތުން 2016 އިން 2020 އެމެރިކާއިން 96 ގައުމަކަށް ހަތިޔާރު ސަޕްލްލައިކޮށްފައިވެ އެވެ.\nއެމެރިކާއިން އެކްސްޕޯޓްކުރާ ހަތިޔާރުގެ ދެބައިކުޅައެއްބަޔާ ކައިރިކުރާ އަދަދަކަށް، ގާތްގަޑަކަށް 47 ޕަސެންޓް ގަނެފައި ވަނީ ގަލްފު ގައުމުތަކުންނެވެ.\nއެމެރިކާއިން ހަތިޔާރު އެކްސްޕޯޓްކުރާ ގައުމުތަކުގެ ތެރޭގައި ސައޫދީ އަރަބިއްޔާ، އިންޑިއާ، މިސްރު، އޮސްޓްރޭލިއާ، ޗައިނާ، އަލްޖީރިއާ، ގަތަރު، ޔޫއޭއީ އަދި ޕާކިސްތާން ހިމެނެ އެވެ.\nހަތިޔާރު ވިއްކުމުގައި ދެވަނާގައި އޮތީ ރަޝިއާ އެވެ. އެހެން ނަމަވެސް، އެމެރިކާއިން ހަތިޔާރު ވިއްކާ އަދަދާ ކައިރިކުރާ މިންވަރަށް ވެސް ރަޝިއާއަށް ހަތިޔާރުނުވިއްކޭ ކަމަށް ރިޕޯޓްގައިވެ އެވެ.\nފްރާންސް އޮތީ ހަތިޔާރު މާކެޓްގައި ތިންވަނާގަ އެވެ. ހަތިޔާރު އެކްސްޕޯޓްކުރުމުގައި އެގައުމު ހިއްސާވާ މިންވަރު ވެސް އަންނަނީ އިތުރުވަމުންނެވެ. ފްރާންސްއިން ހަތިޔާރު ވިއްކާ ގަގުމުތަކުގެ ތެރޭގައި އިންޑިއާ، މިސްރު އަދި ގަތަރު ހިމެނެ އެވެ. ފްރާންސްއިން އެކްސްޕޯޓްކުރާ ހަތިޔާރުގެ 59 ޕަސެންޓް މިތިން ގައުމު ހިއްސާކުރެ އެވެ.\nހަތިޔާރު އުފައްދައި ވިޔަފާރިކުރާ ގައުމުތަކުގެ ތެރެއިން ޖަރުމަން އޮތީ ހަތަރުވަނާގަ އެވެ. މާކެޓުން ބޮޑު ހިއްސާއެއް ލިބުމަކީ ޖަރުމަނަށް ވެސް އުފަލެކެވެ. އެކަމަށްޓަކައި މަސައްކަތް ވެސް ކުރެ އެވެ. ޖަރުމަނުން ހަތިޔާރު ވިއްކާ ގައުމުތަކުގެ ތެރޭގައި ދެކުނު ކޮރެއާ، އަލްޖީރިއާ އަދި މިސްރު ހިމެނެ އެވެ.\nއެމެރިކާ ރަޝިޔާ ފްރާންސް + ޖަރުމަން


Sonu ge amilla galamun: Reethi Rajje, plastic in thagayyaru viya nudhee! | Mihaaru\nސޮނެވާފުށި: ތިމާވެށީގެ ހިމާޔަތުގައި މި ރިސޯޓުން ގިނަ ހަރަކާތްތަކެއް ހިންގާ -- ފޮޓޯ: ސޮނޭވާ\nސޯނޫގެ އަމިއްލަ ގަލަމުން: ރީތި ރާއްޖެ ޕްލާސްޓިކުން ތަޣައްޔަރުވިޔަ ނުދީ!\n16 އެޕްރީލް 2019 - 08:31 10 comments\nޕްލާސްޓިކުން މުޅި ރާއްޖެ ފުރި ބަންޑުން ވެއްޖެ އެވެ. ގޮނޑުދޮށްތަކުގައި ޕްލާސްޓިކް ގިނަވެއްޖެ އެވެ. ޕްލާސްޓިކް ކޮތަޅުން ފަރުތައް ފަރުދާވެ ފަރުގެ ދިރުން ނެތިދަނީ އެވެ. ކަނޑުގައި އުޅޭ އެންމެ ބޮޑު މަސް، އަދި ދިވެހި ރާއްޖެ އިން ނުހަނު ގިނައިން ފެންނަ ފެހުރިހީގެ ބަނޑު ތެރެއިން ވެސް ފެންނަނީ ހިމުންވެފައިވާ ޕްލާސްޓިކެވެ. އަހަރުން، އަހަރަށް މި ދަނީ ރާއްޖޭގައި ޕްލާސްޓިކް ކުނި ގިނަވަމުންނެވެ. ޕްލާސްޓިކް ކުނީގެ ސަބަބުން ރާއްޖޭގެ މި ރީތީ މާހައުލު ގޮނޑުވެ، ސުންނާފަތިވުމުގެ ޝަކުވާކުރާ މީހުންގެ އަދަދު ވެސް އަހަރުން އަހަރަށް މިދަނީ މައްޗަށެވެ.\nތިމާވެއްޓަށް މި ދެވޭ އަނިޔާގައި އެންމެ ބޮޑު ޒިންމާއެއް އުފުލަން ޖެހޭ ފަރާތަކީ ރިސޯޓްތައް ކަމަށް ދެކެމެވެ. އެހެނީ، ގިނަ ފަހަރަށް، ރިސޯޓަކުން ބޭނުންކުރާ ޕްލާސްޓިކްގެ އަދަދު އާންމުން ދިރިއުޅޭ ރަށަކާ އަޅާބަލާއިރު އެތައް ގުނައަކުން ގިނަ އެވެ. ރިސޯޓްތަކުން އުފައްދާ ކުނި "ރައްކާތެރިކޮށް" ނައްތާލުމަށްޓަކައި އެކުނި ބަންދުކުރުމަށް ފަހު ތިލަފުއްޓަށް ފޮނުވުމަކީ ރިސޯޓްތަކުގެ ގާނޫނީ ޒިންމާއެކެވެ. ނަމަވެސް ވަރަށް ގިނަ ފަހަރަށް މިކުނި ތިލަފުއްޓާ ހަމައަށް ވެސް ނުގެންދެ އެވެ. އޭގެ ބަދަލުގައި ވަޔާ އެކު މިކުނި އެޅެނީ ކަނޑަށެވެ. ނޫން ނަމަ މީހަކަށް ނުފެންނަ ތަނުގައި މިކުނި ކަނޑަށް ވެސް އުކާލަ އެވެ.\nތިލަފުއްޓާ ހަމައަށް ފޯރާ ކުނި ވެސް ރައްކާތެރި ގޮތުގައި ނައްތާލުމުގެ ބަދަލުގައި ހާމައަށް އަންދާލެވެ އެވެ. މި އަލިފާންގަނޑުން އަރާ ވިހަ ދުންގަނޑު މާލޭ ސަރަހައްދުގައި ބޮޑު ވިލާގަނޑެއްގެ ސިފައިގައި އަބަދުމެ އޮވެ އެވެ. އެއިން ކުޑަކުދިންގެ ނޭވާލާ ނިޒާމަށް ލިބޭ ގެއްލުން ބުނެދޭން ވެސް ނޭނގެ އެވެ.\nއުއްމީދު އެބަ އޮތް\nނަމަވެސް ޕްލާސްޓިކުން މި ލިބޭ ގެއްލުން ކުޑަކުރެވިދާނެ ކަމުގެ އުއްމީދު އަދި އެބަ އޮތެވެ. މިކަމަށް އެޅޭނެ އެންމެ ފަސޭހަ، އަދި ފުރަތަމަ ފިޔަވަޅަކީ ވެސް، އަހަރަމެން ބޭނުންކުރާ ޕްލާސްޓިކް މަދުކުރުމެވެ. ރިސޯޓްތަކުން މިކަމުގައި އިސްނަގާ، އެއް ފަހަރު ބޭނުންކޮށްފައި އުކާލާ ޕްލާސްޓިކް ފުޅި، ކޮތަޅު އަދި އެހެނިހެން ތަކެތި ބޭނުންކުރުން ހުއްޓާލުމާ ދިމާއަށް މިސްރާބު ޖަހަން ވެއްޖެ އެވެ. މިއަދު ދިވެހިރާއްޖެ އަށް އަންނަ ގިނަ ފަތުރުވެރިންނަކީ ޕްލާސްޓިކުން ތިމާވެއްޓަށް ލިބޭ ގެއްލުން އެނގޭ އަދި މި ގެއްލުން އެ މީހުންނަށް ވީވަރަކުން ހުއްޓުވަން ބޭނުންވާ މީހުން ކަމަށް ވިޔަސް، 2019 ގައި ވެސް، ސިންގަލް ޔޫސް ޕްލާސްޓިކް ފުޅީގައި ހުންނަ ބްރޭންޑަޑް ފެން ވިއްކަން އެއް ރިސޯޓު އަނެއް ރިސޯޓާ ވާދަކުރާކަމީ ދެރަ ކަމެކެވެ.\nއަޅުގަނޑާއި އީވާ ބ. އަތޮޅުގައި ހިންގާ ސޮނެވާފުށި ހުޅުވީ 1995 ގަ އެވެ. އަދި 2008 އިން ފެށިގެން ސޮނެވާފުށީގައި ޕްލާސްޓިކް ފުޅީގައި ބަންދުކޮށްފައި ހުންނަ ފެން ކަސްޓަމަރުންނަށް ދިނުން ހުއްޓާލީމެވެ. ޕްލާސްޓިކް ފުޅީގައި ބަންދުކޮށްފައި ހުންނަ ފެނުގެ ބަދަލުގައި އަޅުގަނޑުމެން ފަތުރުވެރިންނަށް ދެމުން މިއަންނަނީ ސޮނެވާފުށީގައި ތައްޔާރުކުރާ ފެނެވެ. މިފެން ބަންދުކޮށްފައި ހުންނަނީ ރީޔޫސަބަލް ބިއްލޫރި ފުޅީގަ އެވެ. ކަސްޓަމަރަކު ވަކި ބްރޭންޑެއްގެ ފެން ބޭނުންވެއްޖެ މަދު ފަހަރަކު، ޖެހިގެން އޮންނަ ރިސޯޓުން އެ ފެން ގަނެގެން އެ މީހަކަށް ގެނެސްދެމެވެ. ނަމަވެސް މިގޮތަށް ބްރޭންޑަޑް ފެން ހޯދަން ފަތުރުވެރިއަކު އެދެނީ ވަރަށް މަދު ފަހަރެއްގަ އެވެ.\nހަމަ މިގޮތަށް 2016 ގައި އަޅުގަނޑުމެން ހުޅުވި ސޮނެވާ ޖާނީގައި ވެސް ފަތުރުވެރިންނަށް ދެނީ ބިއްލޫރި ފުޅީގައި ބަންދުކޮށްފައި ހުންނަ، އެތަނުގައި ތައްޔާރުކުރާ ފެނެވެ. ވޭތުވެދިޔަ 25 އަހަރު، ދުނިޔޭގެ އެކި ތަންތާނގައި އަޅުގަނޑުމެން ރިސޯޓު ހިންގާފައިވާ އިރު، އެއިން އެއްވެސް ތަނެއްގައި ޕްލާސްޓިކް ފެންފުޅި ލިބެން ނުހުންނާތީ އެއްވެސް ކަސްޓަމަރަކު ޝަކުވާކޮށްފައެއް ނުވެ އެވެ. މީގެ ބަދަލުގައި ފަތުރުވެރިން ޗުއްޓީގައި ތިބޭ ވަގުތު ބޭނުންކުރާ ޕްލާސްޓިކް މަދުކުރެވޭތީ އެ މީހުން ހިތްހަމަޖެހިގެން އެކަމަށް ތައުރީފްކުރެ އެވެ.\nހަމަ މިބީދައިން، ރިސޯޓްތަކުގައި ބޭނުންކުރާ އެހެނިހެން ޕްލާސްޓިކް މަދުކުރުމަކީ ވެސް ކުރެވިދާނެ ކަމެކެވެ. ފެށުނީއްސުރެ ސޮނެވާގައި އަޅުގަނޑުމެން ބޭނުންކުރަމުން މި އަންނަނީ ކަރުދާސް އޮނު ނުވަތަ ލަކުޑި ހޮޅި އެވެ. އެއްވެސް ގޮތަކަށް ޕްލާސްޓިކް ހޮޅި ބޭނުމެއް ނުކުރަމެވެ. މިކަމާ ގުޅިގެން ވެސް އެއްވެސް ފަތުރުވެރިއަކު މައްސަލައެއް ނުޖައްސަ އެވެ. ހަމަ މިގޮތަށް، ބްރޭންޑަޑް ޝޭމްޕޫ، ޝަވަ ޖެލް ފަދަ އެއްޗިހި ސޮނޭވާގެ އެއްވެސް ރިސޯޓެއްގައި ބޭނުމެއް ނުކުރެ އެވެ. މި ތަކެތީގެ ބަދަލުގައި އަޅުގަނޑުމެން ބޭނުންކުރަނީ އަލުން ބޭނުންކުރެވޭ، ރީޔޫސް ކުރެވޭ، ސެރަމިކް ފުޅި އެވެ. އަދި އެއަށް އަޅަން ބޭނުންވާ ޝަވާ ޖެލް، ޝޭމްޕޫ ފަދަ ތަކެތި ހޯދަނީ 18 ލީޓަރުގެ ބޮޑެތި ޓައްޕުގަ އެވެ. ރީޔުސްކުރާ ސެރަމިކް ފުޅި ހުސްވުމުން މި ޓައްޕުން އަނެއްކާވެސް ރީފިލްކުރަނީ އެވެ. މިހެން ހެދުމުން އަޅުގަނޑުމެން ބޭނުންކުރާ ސިންގްލް-ޔޫސް ޕްލާސްޓިކް ބޮޑު ތަނުން މަދުކުރެވެ އެވެ.\nސޮނެވާފުށީގައި އުފައްދާ ބޯފެން ބިއްލޫރި ފުޅިއެއްގައި: އެއް ފަހަރު ބޭނުންކޮށްފައި އުކާލާ ޕްލާސްޓިކް، ސޮނެވާގެ ރިސޯޓްތަކުގައި ހުއްޓާލިތާ ކިތައްމެ ދުވަހެއް\nމިގޮތަށް ސިންގްލް-ޔޫސް ޕްލާސްޓިކް ބޭނުންކުރުން މަދުކުރުމުން އަޅުގަނޑުމެންނަށް ވަރަށް ބޮޑު ފައިދާއެއް ކޮށްފި އެވެ. މިގޮތުން، އަޅުގަނޑުމެން އަމިއްލަ އަށް އުފައްދާ ފެން، ބިއްލޫރި ފުޅީގައި ވިއްކައިގެން، އަހަރެއްގެ މައްޗަށް 90،000 ޑޮލަރު ލިބެ އެވެ. މި ފައިސާ ޑޮނޭޓްކުރަނީ ފެނާ ބެހޭ މަސައްކަތްކުރާ ޗެރިޓީ ޖަމާއަތްތަކަށެވެ. ބްރޭންޑަޑް ފެން ނުވިއްކައިގެން އަޅުގަނޑުމެންގެ ވިޔަފާރިން ވާ ފައިދާއަކަށް އެއްވެސް ބަދަލެއް ނާދެ އެވެ. ނިސްބަތުން (ރެވެނިއު ޕާ އެވެއިލެބްލް ރޫމްއަށް ބަލައިގެން)، ސޮނެވާ ޖާނީއަކީ، ދިވެހިރާއްޖޭގައި، އަދި ދުނިޔޭގެ ފެންވަރުގައި ވެސް، އެންމެ އަގުބޮޑުކޮށް ކޮޓަރި ވިއްކާ އެއް ރިސޯޓެވެ. އަޅުގަނޑު ގަބޫލުކުރާ ގޮތުގައި ކޮންމެ ވިޔަފާރިއެއްގެ ވެސް، މުވައްޒަފުންނަށް މުސާރަ ދިނުމާއި ހިއްސާދާރުންނަށް ވިޔަފާރީގެ ފައިދާ ބެހުމުގެ އިތުރުން، މަގުސަދެއް އޮންނަންވާނެ އެވެ. މިގޮތުން ސޮނެވާގެ "ސްލޯ ލައިފް" ފަލްސަފާއަކީ ގެސްޓުންނަށާއި މުވައްޒަފުންނަށް ވެސް މުހިއްމު ފަލްސަފާއެކެވެ. އަދި އަޅުގަނޑުމެން ބޭނުންކުރާ ޕްލާސްޓިކް މަދުކުރުމުން، ސޮނެވާ ބްރޭންޑްގެ އަގު މަތިވެ، ކުންފުނީގެ މަޤްޞަދާއި ފަލްސަފާ ކުރިއެރުވެ އެވެ.\nތަޣައްޔަރުވާން ދުލެއް ނުކުރެވޭނެ\nސޮނެވާގައި އަޅުގަނޑުމެން މި ބޭނުންކުރާ ދެމެހެއްޓެނިވި ތަރައްގީގެ އުސޫލުތައް ފަތުރުވެރިކަމުގެ ސިނާއަތުގައި ކުރިއެރުވުމުގެ ގޮތުން ބައެއް ކަންކަން ކޮށްފައިވާނެ އެވެ. މިގޮތުން، ޓުއަރިސްޓް ހޮޓާތަކުގައި ވިއްކާ ފެނަކީ އެ ތަނެއްގައި ތައްޔާރުކުރާ ފެނަށް ހެދުމަށް ހިތްވަރު ދިނުމުގެ ގޮތުން، "ހޯލް ވާލްޑް ވޯޓާ" ޗެރިޓީ އުފެއްދީމެވެ. ނަމަވެސް، ގިނަ ރިސޯޓްތަކުން މިކަމަށް މާ ބޮޑު ތަރުހީބެއް ނުލިބުނެވެ. އަދި ހާމަވީ އެއް ކަމަކީ ރިސޯޓްތަކުގައި ބޭނުންކުރާ ސިންގްލް-ޔޫސް ޕްލާސްޓިކް މަދުކުރުމަށް އެތައް ބަހަނާއެއް ރިސޯޓުތަކުން ދައްކާ ކަމެވެ.\nނަމަވެސް، މިއަދު ކަންކަން މި އަންނަނީ ބަދަލުވަމުންނެވެ. ގިނަ ރިސޯޓްތަކުން އަންނަނީ އެ ތަންތަނުގައި ބޭނުންކުރާ ސިންގްލް-ޔޫސް ޕްލާސްޓިކް މަދުކުރަން މަސައްކަތްކުރަމުންނެވެ. މިގޮތުން ރިސޯޓުތަކުގައި އުފައްދާ ފެން ރީޔޫސަބަލް ފުޅީގައި ބަންދުކޮށް، އޭގެ ބޭނުންކުރާ މިންވަރު އިތުރު އެބަވެ އެވެ. މިއީ ހެޔޮ ފާލެކެވެ. ނަމަވެސް ގިނަ ރިސޯޓްތައް، ހާއްސަ ގޮތެއްގައި ނަން މަޝްހޫރު ލަގްޒަރީ ރިސޯޓުތަކުން، މި ބަދަލު ގެނައުމަށް – އެއީ ސިންގްލް-ޔޫސް ޕްލާސްޓިކް ބޭނުންކުރުން މަދުކުރުމަށް، އަދިވެސް ފަސްޖެހެ އެވެ.\nދިވެހިރާއްޖޭގައި ކުންޏަކީ ބޮޑު މައްސަލައެކެވެ. އަޅުގަނޑު ދެކޭ ގޮތުގައި ޕްލާސްޓިކް ކުންޏަށް އެކަށީގެންވާ ހައްލެއް ހޯދުމަށްޓަކައި، އާ ސަރުކާރުން، ސިންގަލް-ޔޫސް ޕްލާސްޓިކް ރާއްޖޭގައި ބޭނުންކުރުން މަނާކުރަން ޖެހެ އެވެ. މި ނޫން ގޮތަކަށް ރާއްޖޭގެ ޓުއަރިޒަމް ސިނާއަތުން އެދެވޭ ގޮތަކަށް ޕްލާސްޓިކާ ދެކޮޅަށް މަސައްކަތްކުރާނެ ކަމަކަށް އަޅުގަނޑަށް ގަބޫލެއްނުކުރުވެ އެވެ. ވަރަށް ގިނަ ފަހަރު ކަމެއް ކުރާން މަޖުބޫރުވުމުން، އެކަމެއްގައި ހުރި ފައިދާ ފެނި އެއީ ރަނގަޅު ކަމެއްގެ ގޮތުގައި ފަހުން ބަލައިގަނެވެ އެވެ.\nރިސޯޓުތަކުން މި ރީތި ޖަޒީރާ ގައުމު ތަޣައްޔަރުކޮށްލަން ދޫކޮށްލައިގެން ތިބެވޭކަށް ނެތެވެ. ތުނޑިތަކުންނާއި ފަރުތަކުން ޕްލާސްޓިކް ކުނި ފެނުމުން ފަތުރުވެރިން އެކަމާ ޝަކުވާ ކުރަން ދޫކޮށްލައި، އަތްއުރާލައިގެން ތިބެވޭކަށް ނެތެވެ. ފަތުރުވެރިކަން އިތުރަށް ކުރިއެރުވޭނީ، ސިންގްލް-ޔޫސް ޕްލާސްޓިކް ކުނިން ރާއްޖެ ސަލާމަތްކުރެވިގެންނެވެ.\nރާއްޖޭގެ ޓޫރިޒަމަށް ބޮޑު ބަދަލުތަކެއް ގެންނެވި އަދި ތިމާވެށީގެ ހިމާޔަތުގައި ވަރަށް ގިނަ މަސައްކަތްތަކެއް ކުރައްވާ ސޯނޫ ޝިވްދަސާނީ\nސޯނޫ އަކީ ރާއްޖޭގެ ޓޫރިޒަމް މުޅިން އެހެން ހަރުފަތަކަށް ގެންދެވި ބޭފުޅެކެވެ. އޭނާ ފުރަތަމަ ރިސޯޓް، ސޮނެވާފުއްޓާ އެކު ރާއްޖޭގެ ޓޫރިޒަމް ހުޅުވާލަދިނީ މުޅިން ތަފާތު ލަގުޒަރީ މާކެޓަކަށެވެ. އޭނާ ގެންނެވި މި ބަދަލުތަކުގެ އިތުރުން ތިމާވެއްޓަށް އޭނާ އާއި އޭނާގެ ކުންފުނިން ދޭ ސަމާލުކަން ވަރަށް ބޮޑަށް ފާހަގަކުރެވެ އެވެ. ތިމާވެށީގެ ހިމާޔަތުގައި ވަރަށް ގިނަ ޕްރޮގްރާމްތައް ހިންގަ އެވެ.\nއިތުރު ލިޔުންތައް ތިމާވެށި ސޯނޫ ޝިވްދަސާނީ ޓޫރިޒަމް ކޮލަމް


Hukum ivvumah fahu fan'diyaaru amilla gaikolhah badi jahaifi - vNews.mv\nހުކުމް އިއްވުމަށްފަހު ފަނޑިޔާރު އަމިއްލަ ގައިކޮޅަށް ބަޑިޖަހައިފި\nސައިފް އަޒްހަރު 06 October 2019, 17:40\nތައިލެންޑްގެ ދެކުނުގައި މުސްލިމުންގެ އަޣުލަބިއްޔަތު އޮންނަ ރަށެއް ކަމަށްވާ ޔަލާގެ ކޯޓެއްގައި ހިނގަމުންދިޔަ ޝަރީއަތެއް ނިންމައި ހުކުމް އިއްވުމަށްފަހު ކޯޓުގެ ފަނޑިޔާރު އަމިއްލަ ގައިކޮޅަށް ބަޑިޖަހައިފިއެވެ.\nފަނޑިޔާރު ޚަނަކޯން ޕިއަންޗަނާ އަމިއްލަ ގައިކޮޅަށް ބަޑިޖެހީ، މީހުން މެރުމާއި، ހަތިޔާރު ގެންގުޅުމާއި، ހަނގުރާމަވެރި ޖަމާއަތްތަކާ ގުޅުން އޮންނަ ކަމުގެ ތުހުމަތުގައި ޝަރީއަތަށް ހުށަހެޅުނު ހަ މުސްލިމުން އެ މައްސަލާގައި ކުށްވެރި ނުވާ ކަމަށް ހުކުމް އިއްވުމަށް ފަހުގައެވެ. ހުކުމުގައި ބުނެފައިވަނީ އެ މައްސަލާގައި އެކަށީގެންވާ ހެކި ނެތް ކަމަށެވެ.\nފަނޑިޔާރު ބަޑިޖަހާފައިވަނީ އޭނާގެ މެޔަށެވެ. ނަމަވެސް ފަނޑިޔާރު މަރުނުވެ ވަނީ ސަލާމަތް ވެފައެވެ. އޭނާއަށް ޔަލާގެ ހޮސްޕިޓަލެއްގައި މިހާރު ދަނީ ފަރުވާ ދެމުންނެވެ.\nތައިލެންޑްގެ ކޯޓު އޮފް ޖަސްޓިސްގެ ފަރާތުން ވާހަކަ ދެއްކެވި ތަރުޖަމާނެއް ވިދާޅުވެފައިވަނީ، ފަނޑިޔާރު ޚަނަކޯން ޕިއަންޗަނާގެ ފުރާނައަށް އެއްވެސް ނުރައްކަލެއް ނެތް ކަމަށެވެ.\nފަނޑިޔާރު އަމިއްލަ ގައިކޮޅަށް ބަޑިޖެހީ ކީއްވެގެންކަން ސާފު ނުވާ ކަމަށާއި، ނަމަވެސް މިއީ އަމިއްލަ ޒާތީ މައްސަލަތަކާ ގުޅިގެން ހިނގި ކަމެއް ކަމަށް ވެދާނޭ ކަމަށް ތަރުޖަމާނު ވިދާޅުވެފައި ވެއެވެ.\n"ފަނޑިޔާރުންގެ މަސައްކަތަށް އެއްވެސް ފަރާތެއްގެ ނުފޫޒު ނޯންނަކަން ކަށަވަރު ކޮށްދެން. ޝަރީއަތްތައް ކުރުމަށްފަހު ހުކުމް އިއްވުމުގައި ފަނޑިޔާރުންނަކީ މިނިވަންބައެއް" ކޯޓު އޮފް ޖަސްޓިސްގެ ތަރުޖަމާނު ސޫރިޔާ ވިދާޅުވިއެވެ.\nއެކަމަކު، ޔަލާގެ ރައްޔިތެއް ކަމަށްވާ އަމީދު މާތާ ބުނެފައިވަނީ، ފަނޑިޔާރު އަމިއްލަ ގައިކޮޅަށް ބަޑިޖެހީ، މުޅި ޝަރުއީ ނިޒާމުގައި މައްސަލަ އުޅޭކަމުގެ މެސެޖް ދިނުމަށް ކަމަށް ވެދާނޭ ކަމަށެވެ.\n"ހަތިޔާރު އަޅައިގެން ހަނގުރާމަކުރާ މީހުންގެ މައްސަލައަކީ މުޅި ޝަރުއީ ނިޒާމުގައި އެންމެ ހޫނު މައްސަލަ. އޭނާ ގަޔަށް ބަޑިޖެހީ މިމައްސަލަ އުޅޭކަން މުޅި ތައިލެންޑަށް ހާމަކޮށްދިނުމަށް ކަމަށް ބެލެވޭ" އަމީދު ބުންޏެވެ.\nތައިލެންޑްގެ ދެކުނުގެ ރަށްތައް ކަމަށްވާ ޔަލާ، ޕަޓާނީ އަދި ނަރަތިވަޓްއަކީ މުސްލިމުންގެ އަޣުލަބިއްޔަތު އޮންނަ ޕްރޮވިންސްތަކެވެ. މި ޕްރޮވިންސް ތަކުގައި ހަތިޔާރު އެޅި އެކި ޖަމާއަތްތަކުން 2004 ވަނަ އަހަރުން ފެށިގެން ކުރަމުންދާ ހަނގުރާމައިގައި މިހާތަނަށް ހަތް ހާހަށްވުރެ ގިނަމީހުން މަރުވެފައި ވެއެވެ.\nޔަލާ، ޕަޓާނީ އަދި ނަރަތިވަޓް އަކީ ކުރިން މެލޭ މުސްލިމް ރަސްކަމުގެ ދަށުގައިއޮތް ޕްރޮވިންސްތަކެވެ. އެ ޕްރޮވިންސްތައް ތައިލެންޑުން ވެރިވެގެންފައިވަނީ 1909 ވަނަ އަހަރުއެވެ. އެހެންވެ، ހަނގުރާމަކުރާ ގްރޫޕްތަކުން ބޭނުންވަނީ އެ ޕްރޮވިންސްތައް ތައިލެންޑްގެ ކިބައިން މިނިވަންކޮށް މިނިވަން ދައުލަތަކަށް ހެދުމަށެވެ.\nރިޔާސީ ބަޔާން އިއްވާ ޖަލްސާގެ ހާޒިރީން ގިނަ ބަޔަކު މަދުކޮށްފި\nހިމާޔަތްކޮށްފައިވާ ސަރަހައްދަކަށް ދާނަމަ ހުއްދަ ހޯދަން އަންގައިފި\nބީއެމްއެލްގެ ކާޑުން ވިޔަފާރިކުރާ ފަރާތްތަކަށް ހާއްސަ ޕްރޮމޯޝަނެއް\n"ކޮރަޕްޝަނާ ދެކޮޅަށް ކުރާ މަސައްކަތުގެ ނަތީޖާ ފެންނަން ފަށައިފި"\nމިސްކިތުގައި މަރާމާރީ ހިންގި އިންޑިއާ މީހާ ޑީޕޯޓްކޮށްލަނީ\n"އަމާޒަކީ ރާއްޖޭން ދޫކުރާ ވިހަގޭސް 26 އިންސައްތައަށް ކުޑަކުރުން"


Maldivian Idol: "Chaiwala" Enburi Aun Ethah Bayakah Ufaaverikameh - Vaguthu\nމޯލްޑިވިއަން އައިޑޮލް: "ޗައިވާލާ" އެނބުރި އައުމުން އެތައް ބަޔަަކަށް އުފާވެރިކަމެއް\nމިދިޔަ އަހަރުގެ މޯލްޑިވިއަން އައިޑޮލް ސީޒަންގައި އޮޑިޝަން ކާމިޔާބުކޮށް ޕިޔާނޯ ރައުންޑް އިން ކަޓައިން ދިޔަ އިބްރާހިމް ޝަމީލް (ޗައިވާލާ)ގެ އެނބުރި އައުމަށް ޖަޖުން ހޫނު މަރުހަބާއެއް ކިޔައިފިއެވެ.\nހަތަރު ޖަޖުންވެސް ރަނގަޅު ކޮމެންޓާއެކު ޗައިވާލާ މިފަހަރުވެސް އަލުން އާ ހިތްވަރަކާއެކު އޭނާ ބޭނުންވީ ކުރިއަށްދާށެވެ. ޗައިވާލާ އެނބުރި އައުން ވެގެންދާނީ ކިހިނެއްކަމާމެދު ބަލާލަން އެބަ ޖެހެއެވެ. މިދިޔަ އަހަރުގެ އައިޑޮލްގައިވެސް ޗައިވާލާގެ ނަން ވަރަށް ބޮޑަށް ހިނގިިއެވެ.\nޗައިވާލާ ބުނާގޮތުން އޭނާގެ އައިޑޮލްއަކީ އޭނާގެ މަންމައެވެ. އައިޑޮލްގެ ޝޯވ ކުރިއަށްދިޔަ ސަރަހައްދަށް މަންމަ އާއި މާމަ އަދި އޭނާގެ އާއިލާ އާ އެކުވެރިން ދިޔައެވެ. އަދި ޖަޖުންނާއި މަންމަ އާއި މާމަ ވަނީ ބައްދަލުވެސްކޮށްފައެވެ.\nޗައިވާލާގެ އިތުރުން ރޭ ޝޯވގައި އެންމެ ފާހަަގަވި ގާތް ދެ އެކުވެރިންގެ ބީޓް ބޮކްސްއެވެ. އެ ބީޓްބޮކްސްއަށް ހަތަރު ޖަޖުންގެ ކޮމެންޓް ވަރަށް ސަޅިއެވެ. ހަތަރު ޖަޖުންނަށްވެސް އެ ބީޓް ބޮކްސް ކަމުދާކަމަށްބުނެ ވަނީ ތައުރީފް އޮއްސާލާފައެވެ.\nއެ ދެ މީހުންގެ ލަވަ ހުށަހަޅަން ދިން ފުރުސަތުގައި ހަަތަރު ޖަޖުންގެ ނޯއާއެކު އެކަކު ސަލާމަތްނުވިއެވެ. ނަމަވެސް އަނެއް ބައިވެރިޔާ ވަނީ ފުރަތަމަ ބުރުން ޖާގަ ހޯދާފައެވެ. ރޭ އަައިޑޮލްގެ ބައިވެރިންގެ ފަރާތުން ފެނިގެން ދިޔައީ މީހުން ލަވަކިޔުމުގެ މޮޅު ހުނަރެވެ.\nއައިޑޮލްގައި ފުރަތަމަ އެޕިސޯޑުގައި ފެނިގެން ދިޔައީ މާލެ އޮޑިޝަންގައި ބައިވެރިވި ބައެއް ކުދިންގެ ހުށަހެޅުންތަކެވެ. މިރޭވެސް ކުރިއަށްދާނީ މާލެ އޮޑިޝަންގެ ބައިތަކެވެ.


ޔަަމަނުގައި ސައުދީން އިސްނަގައިގެން ކުރިއަށް ގެންދާ ޤަތުލު އާންމު ހުއްޓާލުމަށާއި އދ. އިން ސައުދީ ބްލެކް ލިސްޓުކޮށްފައިވާތީ، ސައުދީގެ އަސްކަރީ ކޯލީޝަނުން ދިވެހިރާއްޖެ ވަކިވުމަށް ގޮވާލަން – Maldivian Democratic Party\nސައުދީ ޢަރަބިއްޔާއިން އިސްވެ ޔަމަނުގައި ކުރިއަށް ގެންދާ ޤަތުލު އާންމާ ގުޅިގެން ސައުދީ ޢަރަބިއްޔާއިން އެކުލަވާލާފައިވާ އަސްކަރީ ކޯލީޝަން އދ. އިން ބްލެކް ލިސްޓު ކުރުމާއެކު ދިވެހިރާއްޖެ ސައުދީ އަރަބިއްޔާގެ އަސްކަރީ ކޯލީޝަނުން މިހާރުން މިހާރަށް ވަކިވުމަށް ދިވެހިރައްޔިތުންގެ ޑިމޮކްރަޓިކް ޕާޓީން ގޮވާލަމެވެ.\nސައުދީ ޢަރަބިއްޔާއިން އެކުލަވާލާފައިވާ ކޯލީޝާނުން ކުރިއަށް ގެންދާ ޤަތުލު ޢާންމުގައި މައުސޫމް ކުޑަކުދީންނާއި، އަންހެނުން އަދި އެތައްހާސް އާންމު ރައްޔިތުން މެރުމާއި، ރައްޔިތުން ދިރިއުޅޭ ހިސާބުތަކަށް ބޮން އެޅުމާއި މިފަދަ ލާއިންސާނީ ކަންކަން ކުރިއަށްގެންދާތީ، ފައިތުވީ ހަފްތާގައި އދ. ގެ ސެކެޓަރީ ޖެނެރެލް ވަނީ މި އަސްކަރީ ކޯލީޝަން ”ލަދު ލިސްޓު“ ގައި ހިމަނުއްވާފައެވެ. 24 އޯގަސްޓުގައި އދ. އިން އާންމުކުރި ރިޕޯޓުގައި ބުނެފައިވަނީ ސައުދީގެ ކޯލީޝަންގެ ރަޙްމެއްނެތް އަނިޔާވެރި ޙަމަލާތަކުގެ ސަބަބުން ގާތްގަނޑަކަށް 700 ކުޑކުދިން މަރުވެ، 40 ސްކޫލާއި ހޮސްޕިޓާ ބިމާ ހަމަވެފައިވާ ކަމަށެވެ.\nއދގެ ލަދު ލިސްޓު“ ގައި ސައުދީގެ ކޯލީޝަން ހިމެނިގެންދިއުމާއެކު ދިވެހިރާއްޖެ ފެނިގެންދަނީ މުސްލިމް މައުސޫމް ތުއްތުކުދިންނާއި އަންހެނުންނަން\nއަނިޔާވެރި ހަމަލާދީ މަރަމުންގެންދިއުމުގެ ލަދުވެތި ލާއިންސާނީ ޖަރީމާތަކުގައި ބައިވެރިވާ ބައެއްގެ ގޮތުގައެވެ. މިފަދަ ލާއިންސާނީ ޢަމަލުތައް ހިންގާ ބައެއްގެ ކޯލީޝަނަކާ ދިވެހިރާއްޖެއިން ގުޅިފައިވާކަމީ ނުހަނު ކަންބޮޑުވާ ކަމެކެވެ. ދިވެހިރާއްޖެއަކީ ޞުލްޙައަށް ލޯބިކުރާ ޤައުމަކަށްވީހިނދު، މިފަދަ އަނިޔާވެރިކަމެއް ކުރާ ބައެއްގެ މަސައްކަތްތަކަށް ހިތްވަރުދީ ޢަމަލީ ގޮތުން ސައުދީއިން ހިންގާ މިފަދަ ކަންކަމުގައި ބައިވެރިވުމުކީ ދިވެހި ދައުލަތުންނާއި ދިވެހި އަސްކަރިއްޔާއިން ކޮށްގެންވާނެ ކަމެއްނޫނެވެ. މިކަމުގެ ސަބަބުން ދިވެހިރާއްޖޭގެ ނަން ބޭރު ދުނިޔޭގައި އިތުރަށް ކިލަނބުވެ އެކަހެރިވެގެންދާނެއެވެ. ސިޔާސީ މަންފާއެއް ޙާސިލްކުރުމަށް މިފަދަ ލާއިންސާނީ ކަންކަމުގައި ދިވެހި އަސްކަރިއްޔާ ބޭނުންކުރުމަކީ ކަންބޮޑުވާ ކަމެކެވެ.\nޔަމަނުގެ އެތައް ހާސް ބަޔަކު ހާލުގައި ޖެހިފައިވާ މިވަގުތުގައި މުސްލިމް އަޚުންނަށް އެހީތެރިވެ ދިނުމަކީ ދިވެހިންގެ ޒިންމާއެކެވެ. އެހެންކަމުން މި އަނިޔާވެރި ޢަމަލުތައް ހިންގާ ބަޔަކާއެކު އެއްބަސްވެފައިވާ ކޯލީޝަނުން މިހާރުން މިހާރަށް ވަކިވުމަށް މި ޕާޓީން ގޮވާލަމެވެ.\nތާރީޚް:7އޮކްޓޯބަރު 2017


SunOnline: Xavi Covid in rangalhuvumun enburi coach kamah\nޒަވީ ކޮވިޑުން ރަނގަޅުވުމުން އެނބުރި ކޯޗުކަމަށް\nޢަބްދުﷲ އައިމަން 30 Jul 2020, 10:54\nގަތަރުގެ އަލް ސާދުއަށް ކޯޗުކަން ކޮށްދެމުން އަންނަ ޒަވީ ހަނަންޑޭޒް --- ފޮޓޯ//ގޯލްޑޮޓްކޮމް\nބާސެލޯނާއަށާއި، ސްޕެއިނަށް ކުރިން ކުޅުނު ހުނަރުވެރި މިޑްފީލްޑަރު ޒަވީ ހަނަންޑޭޒް ކޮވިޑުން ރަނގަޅުވެ އަލުން އަނބުރާ އޭނާ އިރުޝާދު ދެމުން އަންނަ ގަތަރުގެ ގެ އަލް ސާދުއާ ގުޅިއްޖެ އެވެ.\nގަތަރު ސްޓާސް ލީގު ޕްރޮޓޮކޯލްގެ ތެރެއިން ހުރިހާ ކުޅުންތެރިންނާއި ކޯޗުން ކޮވިޑް-19 އަށް ޓެސްޓްކުރިއިރު، ޒަވީ ވެސް ވަނީ ޓެސްޓްކޮށްފަ އެވެ. ޒަވީ ވައިރަހަށް ޕޮޒިޓިވް ވިކަން މިދިޔަ ބުރާސްފަތި ދުވަހު އެނގުމާ އެކު އޭނާ ވަނީ ވަގުތުން އައިސޮލޭޝަނަށް ގެންގޮސްފަ އެވެ.\nދުނިޔޭގައި އުފެދުނު އެންމެ މޮޅު އެއް މިޑްފީލްޑަރު ކަމަށް ގިނަ ބަޔަކު އިއްތިފާގުވާ ޒަވީ މިހާރު ފެތުރެމުންދާ ކޮވިޑް-19ގެ ޝިކާރައަކަށް ވުމާ ގުޅިގެން އެންމެ ފަހުން ހަތަރު ސްޓާސް ލީގުގައި އަލް ހޯރް އަތުން އަލް ސައްދު މޮޅުވި މެޗުގައި ކޯޗުކަން ކޮށްދީފައެއް ނުވެ އެވެ.\nއެކަމަކު މިހާރު އޭނާ އެބަލިން އެއްކޮށް ރަނގަޅުވެ އަލުން އަނބުރާ އާއިލާއާއި، ޓީމާ އެކު ހުރިކަން އޭނާ ވަނީ އިއްޔެ ހާމަ ކޮށްފަ އެވެ.\n"ވޭތުވެދިޔަ ދުވަސްތަކުގައި އަހަރެންނަށް ތި އެންމެންގެ ފަރާތުން ލިބުނު އެއްބާރުލުމާއި، އޯގާތެރި މެސެޖުތަކަށް ޝުކުރު އަދާ ކުރަން. މިހާރު ބަލިން ރަނގަޅުވުމާ އެކު މިހުރީ އާއިލާއާއި، އަލް ސައްދު ޓީމާ އެކު." ޒަވީ އިއްޔެ ކުރި އިންސްޓަގުރާމް ޕޯސްޓެއްގައި އޭނާ ބުންޏެވެ.\nއުމުރުން 40 އަހަރުގެ ޒަވީ އޭނާގެ ކުރީގެ ކުލަބު ބާސެލޯނާ ދޫކޮށް އަލް ސައްދުއަށް ކުޅުންތެރިއެއްގެ ގޮތުގައި ގުޅުނީ 2014-2015 ވަނަ ސީޒަނަށް ފަހު އެވެ. އެކުލަބަށް ތިން އަހަރެއްހާ ދުވަހު ކުޅުމަށް ފަހު އޭނާ ވަނީ އެ ޓީމުގެ ހެޑް ކޯޗުކަމާ ހަވާލުވެފަ އެވެ.\nޒަވީ ވަނީ މިފަހުން ހާއްސަ އިހުތިޔާރެއް ލިބޭ ގޮތަށް އަލް ސާދުގެ އެއްބަސްވުން އާކޮށްފަ އެވެ. އެ ކުލަބުގެ ޒަވީ އާކޮށްފައި ވަނީ އަންނަ އަހަރުގެ ޖުލައި މަހުގެ ނިޔަލަށެވެ. މި އެއްބަސްވުމުގައި ވަނީ ޒަވީއަށް ހާއްސަ އިހުތިޔާރެއްގެ ދަށުން ވަކި މުއްދަތެއްގެ ނޯޓިސް އެއް ދިނުމަށް ފަހު އޭނާ ބޭނުންވާ ކްލަބަކަށް ބަދަލުވެވޭނެކަން ހިމަނައިފަ އެވެ.


Flat Bappa Akah Vaanee Raees Solih: Jabir - Vaguthu\nކުރިއަށް އޮތް ތަނުގައި ފްލެޓު ބައްޕައަކަށް ވާނީ ރައީސް އިބްރާހިމް މުހައްމަދު ސޯލިހް ކަމަށް ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަދި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު އަބްދުﷲ ޖާބިރު މިއަދު ވިދާޅުވެއްޖެއެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި ހިޔާ މަޝްރޫއުގެ ދަށުން އެޅި ފްލެޓުތައް ރައްޔިތުންނަށް ވީހާވެސް އަވަހަށް ހަވާލުކޮށް ދިނުމަށް ގޮވާލައި، ރައްޔިތުންގެ މަޖިލިހަށް ހުށަހެޅި ކުއްލި މައްސަލަ އަށް ބަހުސް ކުރައްވަމުން ޖާބިރު ވިދާޅުވީ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ފަސް އަހަރުގެ ދައުރު ނިމޭ އިރަށް، ރައްޔިތުންނަށް ވެފައިވާ ބޯހިޔާވަހިކަމުގެ ވައުދު ފުއްދަވާނެ ކަމަށެވެ.\nޖާބިރު އެގޮތަށް ވިދާޅުވި އިރު، ރައްޔިތުންގެ މަޖިލިހުގެ ރައީސަކަށް މިހާރު ހުންނެވި، ކުރީގެ ރައީސް މުހައްމަދު ނަޝީދު މަޝްހޫރުވެފައި ވަނީ "ފްލެޓު ދޮންބެ" ގެ ނަމުންނެވެ. އޭރުގައި އެމަނިކުފާނަށް އެގޮތަށް ތައުރީފް ކުރެއްވީ ކުޑަ ދުވަސްކޮޅެއްގެ ތެރޭގައި ގިނަ ފްލެޓުތަކެއް އަޅުއްވަން ފެއްޓެވެމުންނެވެ. އަދި އެކިއެކި ޖަލްސާތަކުގައި މީގެކުރިން ނަޝީދު ވެސް ވިދާޅުވެފައި ވަނީ އެމަނިކުފާނަކީ ފްލެޓު ދޮންބެ ކަމަށެވެ.\nޖާބިރު ވިދާޅުވީ ހައުސިން ޔުނިޓްތައް އާންމު ގޮތެއްގައި ލިބެނީ ވަރަށް އާދައިގެ އާމްދަނީއެއް ލިބޭ މީހުންނަށް ކަމަށެވެ. އެހެންވެ، މި ސަރުކާރުން ފްލެޓުތައް ރައްޔިތުންނާ ހަވާލު ކުރާނީ އަމާނާތްތެރިކަމާ އެކުގައި ކަން ގަބޫލު ކުރައްވާ ކަމަށް ވެސް ޖާބިރު ވިދާޅުވިއެވެ.\nޖާބިރު ވިދާޅުވީ މިފަދަ ކަންކަން ކުރިއަށް ގެންދަން ވާނީ ކޮރަޕްޝަންގެ އެއްވެސް އަމަލެއް ނުހިންގާ ކަމަށެވެ.\nރައްޔިތުންނަށް ބޯހިޔާވަހިކަން ހޯދައި ދިނުމަށް ރައީސް އިބްރާހިމް މުހައްމަދު ސޯލިހްގެ ސަރުކާރުން ވަރަށް ބޮޑަށް މަސައްކަތް ކުރައްވާ ކަމަށް ޖާބިރު ވިދާޅުވިއެވެ. އަދި އެކަމަށްޓަކައި އެމަނިކުފާނަށް ޝުކުރު ދަންނަވާ ކަމަށް ވެސް އޭނާ ވިދާޅުވިއެވެ.\n"ރައްޔިތުން މިތިބީ ބޯހިޔާވަހިކަން ބޭނުންވެފައި. އަނގަ އާއި އަތާ ދިމާ ނުވެފައި،" ޖާބިރު ވިދާޅުވިއެވެ.\nޖާބިރު ވިދާޅުވި ގޮތުގައި ސިޔާސީ ހަލަބޮލިކަމުގެ ތެރޭގައި އާއި ކޮވިޑް-19 އާ ގުޅިގެން އަޅަން ޖެހުނު ފިޔަވަޅުތަކުގެ ސަބަބުން ވަރަށް ބޮޑެތި ގެއްލުންތަކެއް ވަނީ ލިބިފައެވެ.\nޖާބިރު ވިދާޅުވީ ސަރުކާރުގެ ވިސްނުމަކަށް ވާންވީ، ބޮޑެތި ރަށްރަށަށް މީހުން ބަދަލު ކުރުން ކަމަށެވެ. އެގޮތުން އައްޑޫ އާއި ހދ. ހަނިމާދޫ އާއި ލ. އަތޮޅު ފަދަ ރަށްރަށަށް މީހުން ޖަމާ ކުރަން ޖެހޭ ކަމަށް ވެސް ޖާބިރު ވިދާޅުވިއެވެ.\n"ސިޔާސީ ގޮތުން ވާހަކަ ދެއްކުމުގެ ބަދަލުގައި ސީދާ ޑެލިވަރީ ދޭންވީ،" ޖާބިރު ވިދާޅުވިއެވެ.\nޖާބިރު ވިދާޅުވި ގޮތުގައި އެއްވެސް މީހަކު މެޑަލްއެއް ޖެހުމުގެ ބޭނުމެއް ނެތެވެ. އަދި މަސައްކަތް ކުރަންވީ ރައްޔިތުންނަށް ޑެލިވަރީ ކުރަން ކަމަށް ވިދާޅުވިއެވެ.\nފްލެޓު ބައްޕައަކަށް ވާނީ ރައީސް ސޯލިހް ކަމަށް ޖާބިރު ވިދާޅުވި އިރު، ހުޅުމާލެ ދެ ވަނަ ފިޔަވަހީގައި މި ސަރުކާރުން 1700 ހައުސިން ޔުނިޓް އެޅުމުގެ ބޮޑު މަޝްރޫއުއެއްގެ ބިންގާ ދާދި ފަހުން ވަނީ އަޅައިފައެވެ. މި މަޝްރޫއުގައި ހިމެނެނީ 900 އަކަފޫޓުގެ3ކޮޓަރީގެ 1020 އެޕާޓްމަންޓާއި 650 އަކަފޫޓުގެ2ކޮޓަރީގެ 680 އެޕާޓްމަންޓެވެ.\nޖުލައި 6, 2020 11:22\nކަލޯ އޭނަވާނީ ފްލެޓް މާމަ އަށް\nޖުލައި 6, 2020 11:30\nމޮޔަމީހުން ވެސް މަޖިލިހައް ފައިސާ ދިނީމަ ހޮވާވިއްޔާ.\nފުލެޓް ވަގަށް ފުޅެޓް ބައްޕަ ކިއުން އައުލާވެގެން ނުވާހުއްޓެވެ. އަލިފުޔާ\nޖުލައި 6, 2020 11:37\nޖުލައި 6, 2020 11:42\nކޭބަލްކާރުގެ އައްޕައަކަށްވާނީ ޖާބިރު. ހެލިކޮޕްޓަރުގެ ކާފައަކަށްވާނީ ޖާބިރު. ދިވެހިރާއްޖޭގެ އެންމެ ގިނަ ފަޅުރައްތަކުގެ އޯނަރަކީ ޖާބިރު. ރައްޔިތުނަށް ދޯކާ. ރޯދައަށް ގެއަކަށް ހަނޑޫކިލޯއެއް ވައްދާލީމަ ރައްޔިތުން އޯކޭވާނެ.\nޖުލައި 6, 2020 11:53\nޖުލައި 6, 2020 11:54\nވެރިކަމައް2އަހަރުވީއިރު ބިމުން މައްޗައް ބޯހިއްލާލި އެންމެ ފުޅެޓުއެއްނެތް ދަރަނި 20 ބިލިއަން އިތުރުވެހްޖެ ދެން ކޮންތައުރީފެއްކުރާކައްތޯ މިދާކަެްދުވަހު ތިމާނޫންތޯ ގޮވީ ރައީސް ސޯލިހުއަކީ ވަގެކޭވެސް\nޖުލައި 6, 2020 12:03\nޢިބްރާހީމް ވާނީ ފުލެޓް ވަގަކައް\nޖުލައި 6, 2020 12:15\nދެން ފުލެޓް ކާފަ އަކީ ކާކު ތަ؟\nޖުލައި 6, 2020 13:09\nމޮޔައީ ކިރިޔާތަ! މިއޮއް ހުރިހާ ދުވަހު ސޯލިހައް އެއްޗެތި ގޮވީ. މިހާރު ރިސޯޓް ދިނީމަ އެވަރެއް ނެތް، މީނަގެ އަތުން މިމީހުން ވެރިކަމައް އަންނަން ވެގެން ލާރި ހޯދީމަ ދޭން ގެހުނީ ރިސޯޓެއް. މި ހީވަނީ ވެރިއަކައް އަންނަ މީހެއްގެ ތަރިކަ މުދާހެން ދިވެހިންގެ ބައިތުލް މާލުގައިހުންްނަ ހުރިހާ އެއްޗަކީ!\nޖުލައި 6, 2020 13:44\nކަލެއަށް ރަށްތައް ދޭތީ މޮޔަގޮވަނީތަ؟ ކަލޭތީ ހަމަޖެހޭ މީހެއްނޫން. ކާށިދޫ މީހުނ ގުނބޯ ހެއްދިޔަސް އެހެންމީހުން ނުހެއްދޭނެ.\nޖުލައި 6, 2020 14:03\nޖުލައި 6, 2020 14:05\nޖުލައި 6, 2020 14:34\nފަޒުނާ 7000 ފުލެޓައް ބަލިވެއުތަ އިނީ ...އެހެންވެ ދޯ ޑރ.އަސްލަމް އެބުނީ 8މަސް ދުވަސް ފަހުންނޭ ވިހާނީ ފުލެޓުތައް\nޖުލައި 6, 2020 14:58\nކިހިނަކުންތޯ ފުލެޓް ބައްޕައަކަށް ވާނީ އަދި އެންމެ އޮށެއްވެސް ނީދާ އެކަމަކު ދޮންބައްޕަ ޔޭކިއުދާނެ\nޖުލައި 6, 2020 15:16\nޖާބިރު ކަލޭތިހުރީ ހަމަހޭގަތަ؟\nޖުލައި 6, 2020 15:45\nމަޖިލީހަކީ ގިނައިން ތަންދޮރުނުދަންނަ ގަމާރުން ތިބެންޖެހޭތަނެއް. ބުއްދިވެސް މާރަނގަޅުނޫން ސިކުނޑިހަމަ ނުވުމަކީ މެންބަރުކަމުގެ ޝަރުޠެއް. ރައީސް ޞާލިޙަކީ ފުލެޓް މުނިކާފަޔަށް ނެހެދީ ކީއްވެ ޖާބިރޫ....\nޖުލައި 6, 2020 16:08\nމަށަކީ ރައީސް ޔާމީން އެޅި ފުލެޓުން ވައްކަން ކުރި މީހަކީމެވެ. އަހަރެންގެ ނަން ފެށޭނީ 'ސޯލި..' މިހެންނެވެ. މަށަކީ ފުލެޓު ވަގެކެވެ. އަހަރެންނަކީ ކާކު؟\nޖުލައި 6, 2020 16:14\nއޭ ކެސީނޯ ޖާބިރޫ ސޯލިހު ހައްލާލައިގެން އަދިވެސް ފަޅުރަށެއް ހޯދޭތޯބަލާ\nޖުލައި 6, 2020 16:53\nކޮންސްޓްރަކްޝަން ކިންގް ޑަވަލޮޕްމެންޓް ކިންގް އަކީ ރޔ. ހިޔެއް ނުވޭ ކުރިއަށް އޮތް ތިން އަހަރު އަރާ ހަމަކުރެވޭނެހެން\nޖުލައި 6, 2020 17:00\nފުލެޓު ރޭޕިސްޓަކަށް ނޫންތަ؟\nޖުލައި 6, 2020 17:05\n25އަހަރު މަޖިލިސް ކޮންކަމެއްވީީ\nޖުލައި 6, 2020 18:52\nފުލެޓް ބައްޕަކިޔަން މަށަށް މާކަމުދޭ ޖާބިރު ގެންނަ ހެލިކޮޕްޓަރަށް.


Lockdown nimendhen madu nukureveyne kamah Raees Nasheed angavaifi\nލޮކްޑައުން ނިމެންދެން މަޑުނުކުރެވޭނެ ކަމަށް ނަޝީދު އަންގަވައިފި\nމާލޭ ސަރަހައްދަށް އިއުލާން ކޮށްފައިވާ ލޮކްޑައުން ހަމަވާން ދެ ދުވަހަށް ވެފައި އޮތަސް ރައްޔިތުންގެ މަޖިލީހުގެ މާލަމުގައި ޖަލްސާތައް ނުބޭއްވި އިތުރަށް މަޑު ކުރެވެން ނެތް ކަމަށް ޑިރެކްޓަ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަންގަވައިފި އެވެ.\nކޮވިޑް-19 އާ ގުޅިގެން ރާއްޖޭގައި ސިއްހީ ކުއްލި ހާލަތު އިއުލާން ކުރެއްވުމާއެކު މަޖިލީހުގެ ޖަލްސާތައް ފުރަތަމަ މެދުކަނޑާލި އެވެ. އޭގެ ފަހުން މިދިޔަ މާޗު މަހުގެ 30 ވަނަ ދުވަހުން ފެށިގެން މަޖިލީހުގެ ޖަލްސާތައް ކުރިއަށް ގެންދިޔައީ ވެބް ކޮންފެރެންސް މެދުވެރިކޮށެވެ.\nނަމަވެސް މާދަމާ އިން ފެށިގެން އަލުން މަޖިލީހުގެ މާލަމަށް މެންބަރުން އެއްވެ މަޖިލީހުގެ ޖަލްސާ ކުރިއަށް ގެންދާ ގޮތަށް ވަނީ ހަމަޖައްސައިފަ އެވެ. އެ ކަމަށް އަޅަން ޖެހޭ ރައްކާތެރި ކަމުގެ ފިޔަވަޅުތައް ހިމެނޭ ހާއްސަ އުސޫލެއް ވެސް ވަނީ ކަނޑައަޅާފަ އެވެ.\nރައްޔިތުންގެ މަޖިލީހުގެ މެންބަރުން ތިއްބަވާ ވަޓްސްއެޕް ގްރޫޕްގައި ރައީސް ނަޝީދު ފޮނުއްވި މެސެޖެއްގައި ވަނީ ލޮކްޑައުނާ މެދު އެޗްޕީއޭއިން އަންނަ ބުރާސްފަތި ދުވަހު ގޮތެއް ނިމެން ދެން މަޑުކުރެން ނެތް ވާހަކަ ޑިރެކްޓާ ޖެނެރަލް އޮފް ޕަބްލިކް ހެލްތަށް އަންގަވާފައި ވާނެ ކަމަށާއި މާދަމާ ތަޅުމުގައި ޖަލްސާ ބާއްވާނެ ކަމަށެވެ.\nމަޖިލީހުގެ ޖަލްސާތައް އަލުން މާލަމުގައި ބާއްވަން ފަށާއިރު ޖަލްސާތައް ބާއްވާނީ ގައިދުރުމިން ހިމެނޭ ގޮތަށް ރައްކާތެރި ކަމުގެ ފިޔަވަޅުތަކެއް އަޅައިގެންނެވެ. އެ ގޮތުން މާލަމުގެ އެއް މޭޒެއްގައި ދެ މެންބަރުން ނުތިއްބަވާނެ އެވެ. އަދި މާލަމުގައި އެއް ވަގުތެއްގައި ގިނަވެގެން ތިއްބަވާނީ 42 މެންބަރުން ކަމަށް ވަނީ ހަމަޖައްސައިފަ އެވެ.\nމިހާރު މާލެ ސަރަހައްދަށް އިއުލާން ކޮށްފައިވާ ލޮކްޑައުން އަންނަ ބުރާސްފަތި ދުވަހު ހަމަވާއިރު ލޮކްޑައުން އިތުރު ކުރުމާ ގުޅޭ ގޮތުން އަދި ގޮތެއް ނުނިންމަ އެވެ. ސަރުކާރުން ބުނެފައި ވަނީ އެ މުއްދަތު ހަމަވުމުން ލުއިތަކެއް ދޭން ނިންމާފައިވާ ކަމަށެވެ. ނަމަވެސް ދޭނެ ލުއިތަކުގެ މާ ބޮޑު ތަފުސީލުތަކެއް އަދި އާންމެއް ނުކުރެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އެޗްޕީއޭ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު މާލޭ ސަރަހައްދުގެ ކާފިއު ލޮކްޑައުން ޕްރޮޓޮކޯލް މައިމޫނާ އަބޫބަކުރު


SDFC loan thah ithurah luikohdheyn mashvaraa kuranee – Iru\nއެސްޑީއެފްސީ ލޯނުތައް އިތުރަށް ލުއިކޮށްދޭން މަޝްވަރާ ކުރަނީ\nއެސްއެމްއީ ޑިވެލޮޕްމަންޓް ފައިނޭންސް ކޯޕަރޭޝަން (އެސްޑީއެފްސީ) އިން ކޮވިޑް-19 އާ ގުޅިގެން ދޫކޮށްފައިވާ ލޯނުތަކަށް އިތުރު ލުއި ތަކެއް ހޯދައިދޭން މަޝްވަރާ ކުރަން ފަށައިފި އެވެ.\nއެސްޑީއެފްސީގެ މެނޭޖިން ޑިރެކްޓަރު އަހުމަދު ޒީނާދު އަވަސް އަށް ވިދާޅުވީ ކޮވިޑް-19 އާ ގުޅިގެން ދޫކުރި ލޯނުތައް ދައްކަން ފަށަން ޖެހޭ މުއްދަތު ހަމަވާތީ ލޯނުތަކަށް އިތުރު ލުއިތަކެއް ހޯދަން މަޝްވަރާ ކުރަމުންދާ ކަމަށެވެ.\n“ގިނަ ބައެއް ފަރާތުން ޝަކުވާ ލިބެމުން އެބަދޭ. އެހެންވެ އިތުރު ގޮތް ތަކެއް ހޯދައިދޭން މަޝްވަރާ ކުރަމުން މިދަނީ،” ޒީނާދު ވިދާޅުވި އެވެ.\nއެސްޑީއެފްސީން ދޫކޮށްފައިވާ ލޯނު ތަކަށް ދީފައިވާ ހަ މަހުގެ ގްރޭސްޕީރިއަޑް އަންނަ މަހު ހަމަވާނެ އެވެ. އަންނަ މަހުގެ ފަހުން ލޯނުތައް ދައްކަން ޖެހޭއިރު، ރާއްޖޭގެ އިގްތިސޯދީ ރަނގަޅުވާން ފަށާނެ ކަމަށް އެންމެ އަވަހަށް ވެސް ބެލެވެނީ ޑިސެމްބަރުގެ ފަހުންނެވެ. ވިޔަފާރިތައް ބަނގުރޫޓުވިޔަ ނުދޭން ސަރުކާރުން ދޫކުރި ލޯނުތައް އަނބުރާ ދައްކަން ފަށަން ޖެހޭތީ ގިނަ އަދަދެއްގެ ވިޔަފާރި ތަކުން ދަނީ ކަންބޮޑުވުން ފާޅު ކުރަމުންނެވެ. ބައެއް ވިޔަފާރިތަކުން ބުނާ ގޮތުގައި ޓޫރިޒަމް ރަނގަޅު ނުވަނީސް ލޯނުތައް ދައްކަން ޖެހިއްޖެނަމަ އިތުރު މައްސަލަތަކެއް ކުރިމަތިވާނެ އެވެ.\nކޮވިޑް-19 އާ ގުޅިގެން، ވިޔަފާރި ތަކަށް އެހީވުމުގެ ގޮތުން އެސްޑީއެފްސީ މެދުވެރިކޮށް ކުދި އަދި މެދުފަންތީ ވިޔަފާރިތައް މިހާލަތުގައި ދެމިތިބެން ބޭނުންވާ އެހީގެ ގޮތުގައި ލުއިލޯނު ދަނީ ދޫކުރަމުންނެވެ. އެސްޑީއެފްސީ އިން ކުދި ވިޔަފާރި ތަކަށް ދެނީ 500،000ރ. ހަމަ އަށް ނެގޭ ލޯނު ތަކެވެ. މި ސްކީމުގެ ދަށުން ލޯނު ދޭނީ ހަ ޕަސެންޓު އިންޓްރެސްޓުގަ އެވެ. މި ލޯނު ދައްކަން ތިން އަހަރު ލިބެ އެވެ.


Dhagandey ge2goalun New in TC balikoffi | Mihaaru\nޓީސީ ކޮޅަށް ލަނޑު ޖެހުމަށް ފަހު ދަގަނޑޭ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n08 ޖޫން 2018 - 00:59 11 comments\nނިއު އިން ވަނީ އެންމެ ފަހުން ވެލެންސިއާއާ ދެކޮޅަށް ކުޅުނު މެޗުން ހޯދި މޮޅާ އެކު ލީގު ކަށަވަރުކޮށްފަ އެވެ. އެ ޓީމާ ލީގު އައްޑަނަ ހަވާލުކުރާނީ މި މަހު 19 ވަަނަ ދުވަހު މާޒިޔާއާ ކުޅޭ މެޗަށް ފަހު އެވެ.\nމިރޭގެ ނަތީޖާއާ އެކު ނިއު ލީގުގެ އެއް ވަނައިގައި އޮތީ 13 މެޗުން 34 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އާއި ތިން ވަނައިގައި އޮތް އީގަލްސް އަށް 12 މެޗުން ލިބިފައިވަނީ 21 ޕޮއިންޓެވެ. ޓީސީ ހަތަރު ވަނައިގައި އޮތީ 13 މެޗުން 19 ޕޮއިންޓާ އެކު އެވެ.\nމި މެޗަށް ނުކުތްއިރު ނިއުގެ ފުރަތަމަ އެގާރައިގައި އެއްވެސް ބިދޭސީ ކުޅުންތެރިއަކު ނުހިމެނެ އެވެ. ސްޕެއިންގެ ދެ ކުޅުންތެރިން ކަމަށްވާ ކަންޑޭލާއި ގޯތޯރް ބެންޗުގައި ތިބިއިރު، އަފްގާނިސްތާނުގެ ފުލްބެކް ހާރޫން އަމީރީ މި މެޗަށް ނެގި ޓީމު ލިސްޓުގައި ނެތެވެ. އަމީރީ އަކީ ފުރަތަމަ ބުރުގައި ޓީސީ ކޮޅަށް ގޯލު ޖެހި ކުޅުންތެރިއެކެވެ.\nއެންމެ ފަހުން ކުޅުނު މެޗުގައި ޓީސީގެ ފުރަތަމަ އެގާރައިން ގިނަ ބަދަލުތަކެއް ފެނިގެންދިޔަ ނަމަވެސް މި މެޗުގައި އެ ޓީމުން ނެރުނީ އެންމެ ވަރުގަދަ ޓީމެވެެ. މި މެޗުގައި ވެސް އެ ޓީމުގެ ގޯލުގައި ހުރީ އިފްރާހް އަރީފް އެވެ.\nމެޗުގެ ފުރަތަމަ ހަމަލާ ފޮނުވާލީ ޓީސީންނެވެ. ތިން ވަނަ މިނިޓްގައި އޭރިއާ ތެރެއިން އިބްރާހިމް ވަހީދު (އިއްބެ) ދިން ބޯޅަ އަކުން ލައިބީރިއާގެ ފޯވާޑް ޑިއޯ ވިލިއަމްސް ފޮނުވާލި ހަމަލާ ދިޔައީ ގޯލު ކުރިމަތިން ހުރަސްވެގެންނެވެ.\nފުރަތަމަ 15 މިނިޓަށް ފަހު ނިއު ކުޅުން ރަނގަޅުކުރިއިރު، ދަގަނޑޭ އެ ޓީމަށް ލީޑުނަގައިދިނީ މެޗުގެ 23 ވަނަ މިނިޓްގަ އެވެ. އަލީ ފާސިރު (ސެންޓޭ) ހިލޭ ޖެހުމަކުން ނަަގައިދިން ބޯޅަ ދަގަނޑޭ ވަނީ ގޯލުގެ ތެރެއަށް ފޮނުވާލައިފަ އެވެ.\nޓީސީން މެޗުގެ 32 ވަނަ މިނިޓްގައި ނަތީޖާ ހަމަހަމަ ކުރުމާ ގާތަށް ޖެހިލި އެވެ. އޭރިއާ ބޭރުން އެ ޓީމުގެ ކެޕްޓަން އަހުމަދު ފައްރާހު (ފައްރަ) ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nފުރަތަމަ ހާފަށް ވުރެ ރަނގަޅަށް ދެ ވަނަ ހާފުގައި ޓީސީން ކުޅުނެވެ. މެޗުގެ 56 ވަނަ މިނިޓްގައި އިއްބެ އޭރިއާ ތެރެއިން ފޮނުވާލި ބޯޅަ ދިޔައީ ހުރަސްދަނޑިމަތިންނެވެ.\nނިއު އިން ވަނީ މެޗުގެ ފަހު 30 މިނިޓަށް އިބްރާހިމް އަތީގުގެ ބަދަލުގައި ހަމްޒާ މުހައްމަދު (ހަމްޕު) ކުޅެން އަރުވައިފަ އެވެ. އޭގެ ފަހުން ނިއުގެ ކުޅުން ކުރިއަށް ވުރެ ރަނގަޅުވިއިރު، ދަގަނޑޭ ވަނީ ނުރައްކާތެރި ހަމަލާއެއް ފޮނުވާލައިފަ އެވެ.\nއޭގެ ފަހުން މެޗުގެ 73 ވަނަ މިނިޓްގައި ލީޑުފުޅާކުރަން ނިއު އަށް ރަނގަޅު ފުރުސަތެއް ލިބުނެވެ. ޓީސީގެ ކީޕަރު އިފްރާހް އޭރިއާ ބޭރުން ބޯޅައިގައި އަތްލުމުން ލިބުނު ހިލޭ ޖެހުމަކުން ދަގަނޑޭ ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nޓީސީން ވަނީ ފަހު 15 މިނިޓަށް ހަސަން ސޮލާހާއި އަހުމަދު އާރިފް (އާރީ) ކުޅެން އަރުވައިފަ އެވެ. ދެ ބަދަލާ އެކު ޓީސީން ބޯޅަ ހިފަހައްޓައިގެން ރަނގަޅަށް ކުޅެން ފެށި އެވެ. މެޗުގެ 85 ވަނަ މިނިޓްގައި އޭރިއާ ބޭރުން ޓީސީގެ މުހައްމަދު ސާމިރު ފޮނުވާލި ބޯޅަ ނިއުގެ ކީޕަރު މުހައްމަދު ފައިސަލް ވަނީ މަތަކޮށްފަ އެވެ.\nއެކަމަކު ޓީސީ އަށް ލިބުނު ބޯޅަ ތަކުގެ ބޭނުން އެ ޓީމަށް ނުހިފުމުގެ ނަތީޖާއަކަށްވީ ނިއު އަށް ލިބުނު ފުރުސަތުގެ ބޭނުން ހިފައި އެ ޓީމުން ނަތީޖާ ފުޅާކުރުމެވެ. އިތުރު ވަގުތުގެ ފުރަތަމަ މިނިޓްގައި ދަގަނޑޭ ނިއުގެ ދެ ވަނަ ގޯލު ޖެހީ ދެ ކުޅުންތެރިން ކައިރިން ނައްޓާފައި އޭރިއާ ތެރެއަށް ވަދެ އެވެ.\nމެޗުގެ މޮޅު ކުޅުންތެރިއާގެ މަގާމު ހޯދި ދަގަނޑޭ ވަނީ މިރޭގެ ލަނޑުތަކާ އެކު ސީޒަނުގައި 20 ގޯލު ހަމަކޮށްފަ އެވެ.\nމެޗާ ބެހޭގޮތުން ނިއުގެ ކޯޗު އޮސްކާ ބްރުޒޮން ބުނީ ބަދަލުތަކަކާ އެކު ކުޅެގެން ވެސް ވަރުގަދަ ޓީމެއް އަތުން މޮޅުވެވުމަކީ ހިތްހަމަ ޖެހުމެއް ކަމަށެވެ.\n"ކަންޑޭލާ އާއި ގޯޓޯ ތިބީ އަނިޔާގައި. ހަގީގަތުގައި ވަރުބަލިކަމާ އަނިޔާގެ ސަބަބުން މި މެޗުގައި ކުޅެވޭ ހާލަތުގައި ތިބީ 12 ވަރަކަށް ކުޅުންތެރިން. އެ ގޮތަށް ކުޅެގެން ވެސް އަހަރެމެންނަށް މޮޅެއް ހޯދުމުން ހިތްހަމަ ޖެހޭ. ފުރުސަތު ދިން ކުޅުންތެރިން ވެސް މޮޅަށް ކުޅުނު،" އޮސްކާ ބުންޏެވެ.\nއޭނާ ބުނީ މި ސީޒަނުގައި ގާތްގާތުގައި ގިނަ މެޗުތަކެއް ކުޅެން ޖެހުމުން އޭގެ ވަރުބަލިކަން ކުޅުންތެރިންގެ ފަރާތުން ފެންނަ ކަމަށާއި ކުރިއަށް އޮތް ހަތަރު ދުވަހުގައި ކުޅުންތެރިންނަށް އަރާމްކުރަން ފުރުސަތުދޭނެ ކަމަށެވެ.\nމިދިޔަ ސީޒަނުގައި ނިއު އަތުން ޓީސީ ހަތް ފަހަރު ބަލިވިިއިރު، މި ފަހަރު މާލޭ ލީގުގައި ކުޅުނު ދެ މެޗުން ވެސް ވަނީ ބަލިވެފަ އެވެ. މިރޭގެ މެޗަށް ފަހު ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ ލަނޑެއް ކާމިޔާބު ނުކުރެވުން ފިޔަވައި އެހެން ކަންތައްތައް ދިޔައީ ރަނގަޅަށް ކަމަށެވެ.\n"ޖުމްލަކޮށް ވަރަށް ރަނގަޅު ޓީމުގެ ކުޅުން. މިދެން ޕްރިމިއާ ލީގަށް ދިއުމުގެ ކުރިން އެންމެ ވަރުގަދަ ޓީމާ ދެކޮޅަށް އެކްސްޕީރިއަންސް ކޮށްލެވުނު ރަނގަޅު އެއްޗެހިތަކެއް. މޮޅުވާން މެޗަށް ނުކުތީ. ހަމައެކަނި ނުވެދިޔަ ކަމަކީ ގޯލުގެ ދާގަނޑަށް ބޯޅަލުން. އެހެން ހުރިހާ ކަމެއް ރަނގަޅަށް ދިޔައީ،" ނިޒާމްބެ ބުންޏެވެ.\nއަދި މި މެޗުގައި ޓީސީގެ އެޓޭކްގައި ދިމާވި އެންމެ ބޮޑު މައްސަލަ އަކީ ރަނގަޅު ފޯމެއްގައި ހުރި އިޝާން އިބްރާހިމް (ސައްޓު) ބަލިވުމުގެ ސަބަބުން ނުކުޅެވުން ކަމަށް އޭނާ ބުންޏެވެ.


MIB ge hissaa stock exchange gai list koffi | Mihaaru\nއެމްއައިބީގެ ހިއްސާ ސްޓޮކް އެކްސްޗޭންޖުގައި ލިސްޓުކޮށްފި\nމޯލްޑިވްސް އިސްލާމިކް ބޭންކްގެ އޮފީސް--- ފޮޓޯ: މިހާރު\n17 ނޮވެމްބަރ 2019 - 20:46\nމޯލްޑިވްސް އިސްލާމިކް ބޭންކް (އެމްއައިބީ) ގެ ހިއްސާ، މޯލްޑިވްސް ސްޓޮކް އެކްސްޗޭންޖްގައި މިއަދު ލިސްޓުކޮށްފި އެވެ.\nއެމްއައިބީން އާންމުންނަށް ހިއްސާ ވިއްކަން ހުޅުވައިލީ މިއަހަރުގެ ޖޫން 30 ވަނަ ދުވަހު އެވެ. އެ ފަހަރު 6.9 މިލިއަން ހިއްސާ ވިއްކުމަށް ހުޅުވައިލި އެވެ. އެއީ ގާތްގަނޑަކަށް 244 މިލިއަން ރުފިޔާ އެވެ.\nއެމްއައިބީގެ މައިގަނޑު އެއް މަގުސަދަކަށް ވީ ވީހާ ވެސް ގިނަ އާންމުންނަށް ހިއްސާ ވިއްކުމެވެ. އެގޮތުން 16،084 އަމިއްލަ ފަރުދުންނާއި 60 އިންސްޓިޓުޝަނަލް އިންވެސްޓަރުން ހިއްސާ ގަތުމުގައި ބައިވެރިވި އެވެ.\nސްޓޮކް އެކްސްޗޭންޖުގައި އެމްއައިބީ ލިސްޓު ކުރުމަށް ބޭއްވި ރަސްމިއްޔާތުގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ، އެ ބޭންކުން ރާއްޖޭގެ އިގްތިސާދުގައި ކުޅޭ މުހިއްމު ދައުރު ސަރުކާރުން އަބަދުވެސް ބަލައިގަންނަ ކަމަށެވެ. ކުރިއަށް އޮތްތަނުގައި އެމްއައިބީ އަށް އިތުރު ކުރިއެރުން ލިބި، ރާއްޖޭގެ އިގްތިސާދުގައި އެ ބޭންކުގެ ދައުރު އިތުރަށް ބޮޑުވާނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\nއެމްއައިބީގެ މެނޭޖިން ޑިރެކްޓަރު އަބްދުލް މުހައިމިން ވިދާޅުވީ، އެ ބޭންކުގެ އައިޕީއޯ އަކީ މިހާތަނަށް ރާއްޖޭގައި ކައިރި މުސްތަގުބަލުގައި ހިންގާފައިވާ އެންމެ ކާމިޔާބު އައިޕީއޯ ކަމަށެވެ. އަދި މިކާމިޔާބީގެ ސިއްރަކީ އެ ބޭންކްގެ ބޯޑުގެ އިރުޝާދާ އެކު މަސައްކަތް ކުރަމުން އަންނަ ބޭންކުގެ މުވައްޒަފުން ކަމަށް އޭނާ ވިދާޅުވި އެވެ.\nމިއަދުގެ ހަފްލާގައި، މޯލްޑިވްސް ސްޓޮކް އެކްސްޗޭންޖް ގެ ޗެއާމަން އަލާއު އަލީ ވިދާޅުވި ގޮތުގައި، އެމްއައިބީގެ އައިޕީއޯ އިން ހާމަވި އެއް ކަމަކީ ކެޕިޓަލް މާކެޓަށް ދިވެހިންގެ އިތުބާރާއި ޔަގީން ކަން އޮތް މިންވަރު ބޮޑުކަމެވެ.\nމޯލްޑިވްސް އިސްލާމިކް ބޭންކް މޯލްޑިވްސް ސްޓޮކް އެކްސްޗޭންޖް އެމްއަބީގެ ހިއްސާ\nމިއީ އިދިކޮޅަށް ހިނގާ ގައުމެއް. ސްޓޮކް އެކްސްޗޭންޖް ގަ ލިސްޓު ކޮށްފައެއް ނޫންތަ އާނުމުންނަށް ހިއްސާ ވިއްކަންވާނީ\nއާދެ! އެހެންނެއްނޫން އެކަން އޮންނަނީ. ފުރަތަމަ ޝެއަރތައް ވިއްކަނީ ޕްރައިމަރީ މާރކެޓްގަ. އެއީ ޝެއަރގެ ވެރިފަރާތުން ފުރަތަމަ ފަހަރަށް ޝެއަރ ވިއްކާއިރު. އެއަށްފަހު ދެން ވިއްކަން ހުށަހަޅާނީ ސެކަންޑަރީ މާރކެޓްގަ. އެއީ ޕްރައިމަރީ މާރކެޓްގަ ޝެއަރ ގަތްމީހުން އެމީހުން ގަނެފައިވާ ޝެއަތަށް ޓްރޭޑްކުރާ ޕްލެޓްފޯރމް. މިހާރު ނޫހުންވެސް ތަންކޮޅެއް ތަފްޞީލުކޮށް ވާނުވާ ކިޔައިދޭން އެބަޖެހޭ


Italy gai Raajje isthihaaru kuran fashaifi\nއިޓަލީގައި ރާއްޖޭގެ މަގުބޫލުކަން އިތުރުކުރުމުގެ ގޮތުން އައުޓްޑޯ އެޑްވަޓައިޒިން ކެމްޕެއިނެއް މީޑިއާމޮންޑާ އެކު ވިޒިޓް މޯލްޑިވްސްއިން ފަށައިފި އެވެ.\nމި ކެމްޕެއިންގެ ހަރަކާތްތައް ޑިސެންބަރު މަހުގެ ތިން ހަފްތާއަށް އަދި އަންނަ އަހަރުގެ ޖެނުއަރީ މަހުގެ އެއް ހަފްތާއަށް ކުރިއަށް ގެންދާނެ އެވެ. ވިޒިޓް މޯލްޑިވްސް އަދި މީޑިއާމޮންޑްއިން ކުރިއަށް ގެންދާ ކެމްޕެއިންގެ ދަށުން މިލާންގެ ހަ ސަރަހައްދެއްގައި ރާއްޖޭގެ ފޮޓޯ އަދި ވީޑިއޯ ހިމެނޭ ޑިޖިޓަލް އިޝްތިހާރުތައް ދައްކާނެ އެވެ.\nމި ކެމްޕެއިންގެ މަގްސަދަކީ ރާއްޖެއަކީ އިޓަލީގެ ފަތުރުވެރިން ޒިޔާރަތްކުރުމަށް އެންމެ ރައްކާތެރި މަންޒިލްގެ ގޮތުގައި އިޝްތިހާރުކޮށް އެ ގައުމުގެ ފަތުރުވެރިންގެ މެދުގައި ރާއްޖޭގެ ބްރޭންޑް ޕްރެޒެންސް އިތުރުކުރުން ކަމަށް އެމްއެމްޕީއާރުސީން ބުންޏެވެ. އަދި ރާއްޖެއަކީ އިޓަލީގެ ފަތުރުވެރިންގެ މެދުގައި އެންމެ މަގުބޫލު މަންޒިލްގެ ގޮތުގައި ޕްރޮމޯޓުކޮށް ފިނި މޫސުމުގައި އެ ގައުމުގެ ފަތުރުވެރިން ދަތުރުކުރުމަށް އިހްތިޔާރުކުރާ މަންޒިލެއްގެ ގޮތުގައި ހެދުންވެސް ހިމެނެއެވެ.\nމި ކެމްޕެއިންގެ ސަބަބުން ރާއްޖެއަކީ ހަމައެކަނި މަތީ ފަންތީގެ ފަތުރުވެރިންނަށް ހާއްސަ މަންޒިލެއް ނޫންކަން އިޓަލީގެ ފަތުރުވެރިންނަށް އަންގައިދީ ރާއްޖެއިން ލިބެން ހުންނަ ފަތުރުވެރިކަމުގެ އިތުރު ސެގްމަންޓުތައްކަމަށްވާ ވެލްނަސް، ރޮމޭންޓިކް، ޑައިވިން އަދި ވޯޓާ ސްޕޯޓްސް ފަދަ ސެގްމެންޓުތައް އިޝްތިހާރު ކުރާނެ އެވެ. މި ކެމްޕެއިންގެ ތެރެއިން ރާއްޖޭގެ ރިސޯޓު،￼￼ ހޮޓެލް، ގެސްޓްހައުސް އަދި ލިވަބޯޑު ތަކުގެ މައުލޫމާތާއި ރާއްޖެއިން ފަތުރުވެރިންނަށް ލިބެން ހުންނަ ތަފާތު ތަޖުރިބާތައްވެސް ބުނެދޭނެ އެވެ.\nމި އަހަރު މިހާތަނަށް ވިޒިޓް މޯލްޑިވްސްއިން އިޓަލީ މާކެޓަށް އަމާޒުކޮށް ވެލްކަމް ޓްރެވަލްސް، އީޒީ މާކެޓް ކެމްޕެއިން އަދި ބިޓް މިލާން ފަދަ ގިނަ ހަރަކާތްތަކެއް ކުރިއަށް ގެންގޮސްފައި ވެއެވެ. ވިޒިޓް މޯލްޑިވްސްއިން މިހާރުވެސް މި މާކެޓުގައި ކުރިއަށް ގެންދާ ހަރަކާތްތަކުގެ ތެރޭގައި އީ-ލާނިން ކެމްޕެއިން, އެލްޕިޓުއާ އާއެކު ކުރިއަށް ގެންދާ ކެމްޕެއިން އަދި ބްލުވަކަންޒާއާއެކު ކުރިއަށް ގެންދާ ކެމްޕެއިން ހިމެނެއެވެ. މިދިޔަމަހުގެ 29 ވަނަ ދުވަހު އިޓަލީ ސަރުކާރުންވަނީ ރާއްޖެ އަދި އެހެން ގައުމުތަކާ އެކު ޓްރެވެލް ކޮރިޑޯ އެއް ގާއިމްކޮށްފަ އެވެ. މީގެ ސަބަބުން ރާއްޖެ އަށް ޒިޔާރަތްކުރާ އިޓަލީ ފަތުރުވެރިން އަނބުރާ ގައުމަށް ދިޔުމަށްފަހު ކަރަންޓީންވާކަށް ނުޖެހޭނެ އެވެ. ވިޒިޓް މޯލްޑިވްސްގެ އަމާޒަކީ ބަލިމަޑުކަމުގެ ކުރިން އިޓަލީ މާކެޓްގައި ރާއްޖެ މަގުބޫލުކަން ހުރި މިންވަރަށް އަނެއްކާވެސް އިޔާދަ ކުުރުމެވެ. އަދި އިޓަލީ ފަތުރުވެރިންގެ މެދުގައި ރާއްޖެއަކީ އެންމެ މަގުބޫލު ފަތުރުވެރިކަމުގެ މަންޒިލްގެ ގޮތުގައި ދެމެހެއްޓުމެވެ.\nއިޓަލީ އެމްއެމްޕީއާރްސީ ޓޫރިޒަމް + ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް


އަހަރެންގެ ދަރިންނާއި އެކުދިންގެ ބައްޕަ ބައްދަލު ކޮށްދީ: ފިރިމީހާގެ އިންތިޒާރުގައި ހުރި ދުބާއީ އަންހެނެއް – Dhen.mv\nއަހަރެންގެ ދަރިންނާއި އެކުދިންގެ ބައްޕަ ބައްދަލު ކޮށްދީ: ފިރިމީހާގެ އިންތިޒާރުގައި ހުރި ދުބާއީ އަންހެނެއް\nދުބާއީ: ދުބާއީގައި އޭނާގެ ކުޑަ ތިން ދަރިންނާއެކު އެކަނި ދިރިއުޅެމުންދާ އަންހެނަކު، އޭނާގެ ފިރިމީހާ އަނބުރާ ޔޫއޭއީ އަށް ގެނެސްދިނުމުގައި އެހީތެރިވުމަށް އެދިއްޖެއެވެ.\nސަންޖަނާ ނަމަކަށް ކިޔާ އެއަންހެންމީހާ "ގަލްފް ނިއުސް" އާއި ވާހަކަ ދައްކަމުން ބުނީ އޭނާގެ ފިރިމީހާ ޙުސެއިން ހުރީ ޕާކިސްތާނުގައި ތާށިވެފައި ކަމަށާއި، އެމީހުންގެ ދަރިން ކައިރިއަށް ފިރިމީހާއަށް އާދެވޭނެ މަގުފަހި ކޮށްދިނުމަށެވެ.\nފެތުރެމުންދާ ކޮވިޑް-19 ގެ ނުރައްކަލުގެ ސަބަބުން ސަންޖަނާގެ ފިރިމީހާއަށް އަނބުރާ ދުބާއީ އަށް ނާދެވިފައި ހުންނަތާ ތިން މަސް ވަނީއެވެ.\nއެދެމަފިރިންނަށް ދާދި ފަހުން އެއްމާބަނޑު ދެ ފިރިހެން ކުދިން ލިބިފައިވާއިރު އެކަނިމާ އެކަނި ތިން ކުދިން ބެލުމުގައި ދަތިތަކަކާއި ކުރިމަތިވަމުން އަންނަ ކަމަށް ސަންޖަނާ ބުނެފައިވެއެވެ.\nފިރިމީހާ ދުބާއީ އަށް ގެނައުމަށް ކުރެވެން ހުރި ހުރިހާ މަސައްކަތެއް ކުރި ކަމަށް ސަންޖަނާ ބުނެފައިވެއެވެ. އެގޮތުން އޭނާގެ ފިރިމީހާއަށް ދަތުރު ކުރުމުގެ ހުއްދައަށް އެދި ދެ ފަހަރު ހުށަހެޅިކަމަށް ސަންޖަނާ ބުންޏެވެ. ނަމަވެސް ފުރަތަމަ ފަހަރު އެހުއްދަ ބާތިލުވީ ކަމަށާއި ދެވަނަ ފަހަރަށް އެދުމުން އަދިވެސް އިނީ ޕެންޑިންގާއި ކަމަށް ސަންޖަނާ ބުންޏެވެ.\n"މިހާރު ދުބާއީ އަށް ޕާކިސްތާނުން ފްލައިޓުތައް އަންނަން ފަށައިފި. އެހެންކަމުން ކަމާއިބެހޭ ފަރާތްތަކުން އަހަރެން އެދެން އަހަރެންގެ ފިރިމީހާއަށް އަނބުރާ އަހަރުމެން ގާތަށް އާދެވޭނެ ގޮތް ހަދައިދެއްވުމަށް" ސަންޖަނާ ބުނެފައިވެއެވެ.\n"އަހަރުމެންގެ ތިން ދަރިން އެބަތިބި. ދޮށީ ފިރިހެން ދަރިއަށް ދެ އަހަރު އަދި އެންމެ ހަގަށް ލިބުނު އެއްމާބަނޑު ދެ ކުދިންނަށް އަދި ވީ އެންމެ ތިން މަސް. އެކުދިންނަށް އެކުދިންގެ ބައްޕަ ބޭނުންވޭ. އަހަންނަކީ ވަޒީފާއެއް އަދާ ކުރާ މީހެއް ނޫން. ގެވެށި އަނތްބެއް. އެހެންކަމުން ފިރިމީހާ ނެތީމަ ގޭގެ ޚަރަދުތައް ބަލަހައްޓަން ވަރަށް އުނދަގޫ. ދަރިންނަށ ބޭނުންވާ ނެޕީއާއި، ކިރުދަޅާއި އެއްޗެހި ގަނެވޭނެ ގޮތެއް ނެތް." ސަންޖަނާ އާދޭސް ކުރިއެވެ.\nސަންޖަނާ ބުނި ގޮތުގައި އެމީހުންގެ އެއްމާބަނޑު ދެކުދިނަށް އަދި އެކުދިންގެ ބައްޕަ އެވަރަށް ނުވެސް ފެނެއެވެ. އަދި ދެއަހަރުގެ ކުއްޖާ ބައްޕަ ދުށުމަށް އެދި ކޮންމެ ދުވަހަކު އާދޭސް ކުރެއެވެ.


Shah Rukh "Pathaan" iulaankurumaaeku feynun moyavehje!\nޝާހް ރުކް "ޕަތާން" އިއުލާންކުރުމާއެކު ފޭނުން މޮޔަވެއްޖެ\nޝާހް ރުކްގެ "ޕަތާން"\nޝާހް ރުކް ޚާން އެނބުރި އަންނަ ފިލްމަކީ "ޕަތާން" ކަމަށް އިންޑިޔާގެ ނޫސްތަކުން ޚަބަރު ފަތުރަމުންދާތާ ވަރަށް ގިނަ ދުވަސް ތަކެއް ވެއްޖެ އެވެ. ނަމަވެސް އެ ފިލްމުގެ ޕްރޮޑީއުސަރު ޔާޝް ރާޖް ފިލްމްސް އާއި ޝާހް ރުކް ރަސްމީކޮށް މި ފިލްމުގެ އެއްވެސް ވާހަކައެއް މިހާތަނަށް ދައްކާފައެއް ނުވެ އެވެ. ނަމަވެސް އިއްޔެ ޝާހް ރުކް ވަނީ "ޕަތާން" އާއެކު އޭނާ އަލުން އެނބުރި އަންނަ ކަން އިއުލާންކޮށްފަ އެވެ.\nބުދަ ދުވަހު ހެނދުނު ފިލްމުގެ ޓީޒާއަކާއެކު ޝާހް ރުކް މި ފިލްމު އިއުލާން ކުރުމާއެކު އިންޓަނެޓުގައި ހީވީ ހުޅު ޖެހިގެންނެވެ.\nމި ފިލްމުގެ ޓީޒާގައި ޝާހް ރުކްގެ މޫނެއް ނުދައްކަ އެވެ. ވީޑިއޯގެ ބެކްޣްރައުންޑުން ހަމައެކަނި އިވެނީ އޭނާގެ އަޑެވެ. ދެން ފެންނަނީ އޭނާގެ ހިޔަންޏެއް އެކަންޏެވެ. ފިލްމުގެ ޓީޒާގައި ބުނެފައިވާ ގޮތުގައި މި ފިލްމު ރިލީޒްކުރާނީ 2023ގެ ޖެނުއަރީ 25 ވަނަ ދުވަހު އެވެ. މި ފިލްމުގައި ދީޕިކާ ޕަދުކޯން އާއި ޖޯން އަބްރަހަމް ވެސް ބައިވެރިވާކަން ޓީޒާއިން ވަނީ ޔަގީން ވެފަ އެވެ.\nޝާހް ރުކްގެ އާ ފިލްމު ރަސްމީކޮށް އިއުލާން ކުރުމާއެކު އޭނާގެ ފޭނުން ބުނީ ހަތަރު އަހަރުގެ ދިގު އިންތިޒާރަކަށް ފަހު އެމީހުންގެ ފޭވަރިޓް އެކްޓަރުގެ ފިލްމެއް ފެނިދާނެކަމުގެ އުންމީދު އާވެއްޖެ ކަމަށެވެ.\nފޭނުން ބުނީ "ރަސްގެފާނު އެނބުރި އަތުވެއްޖެ" ކަމަށެވެ. ފިލްމުގެ ފުރަތަމަ 100 ޓިކެޓް ބަހާލާނެކަމަށް ވެސް އެއް ފޭނަކު އިއުލާން ކުރި އެވެ. އެހެން ފޭނަކު ބުނި ގޮތުގައި މި ފިލްމު އިއުލާން ކުރުމުން އުފަލުން ގޮސް އޭނާއަށް ރޮވިއްޖެ ކަމަށާއި އަދިވެސް ރުއިން ނުހުއްޓޭ ކަމަށެވެ. ބައެއް ފޭނުން ވަނީ ހެއްވާ މަޖާ މީމްތައް ވެސް ތައްޔާރުކޮށް ޝެއާ ކޮށްފަ އެވެ.\nމި ފިލްމު އިއުލާން ކުރުމުގެ ގޮތުން ފޭނުންނާއެކު ލައިވް ޗެޓް އެއްވެސް ޝާހް ރުކް ވަނީ އިއްޔެ ކުރިޔަށް ގެންގޮއްސަ އެވެ. މި ލައިވް ޗެޓް ފެށުމުގެ ގޮތުން އޭނާ ވަނީ ފާއިތުވީ ދުވަސްތަކުގައި އޭނާ އަށް ކުރިމަތިވި އުނދަގޫ ކަންތައްތަކުގައި ފޭނުން އޭނާއަށް ކުރި ތާއީދާއި ދިން އެއްބާރުލުމަށް ޝުކުރު އަދާކޮށްފަ އެވެ. އަދި އޭނާއަށް ތާއީދުކުރުމުގެ ގޮތުން ގިނަ އަދަދެއްގެ ފޭނުން އޭނާގެ ގޭދޮށަށް އެއްވެސް ތިބިކަން ފާހަގަކޮށް އެކަމަށް ވެސް ޝުކުރު އަދާކޮށްފަ އެވެ.\nމި ލައިވް ޗެޓްގެ ފޭނަކު ވަރަށް މުހިއްމު ސުވާލެއް ޝާހް ރުކާ ކުރި އެވެ. އާމިރު ޚާންގެ "ލާލް ސިންގް ޗައްޑާ" ބަލައިފިން ހެއްޔޭ އެވެ؟ މި ސުވާލުގެ ޖަވާބު ޝާހް ރުކް ދިނީ ވަރަށް މަޖާ ކޮށެވެ.\n"އާމިރު ބުނަނީ ފުރަތަމަ 'ޕަތާން' ދައްކާށޯ. އޭގެ ފަހުންނޯ 'ލާލް ސިންގް ޗައްޑާ" ދެއްކޭނީ،" ފޭނުގެ ސުވާލަށް ޖަވާބުދެމުން ޝާހް ރުކް ބުންޏެވެ.\nޝާހްރުކް ހާން ދިޕިކާ ޕަދުކޯން\n"ޕަތާން"ގައި ދީޕިކާއާ ޝާހްރުކްގެ ފުރިހަމަ ލަވައެއް


World cup ge ehme molhu keeper Madrid aa dhimaalah | Mihaaru\nވޯލްޑް ކަޕުގެ އެންމެ މޮޅު ކީޕަރު މެޑްރިޑާ ދިމާލަށް\n16 ޖުލައި 2018 - 11:29\nމެޑްރިޑް (ޖުލައި 16) – ވޯލްޑް ކަޕުގެ އެންމެ މޮޅު ގޯލްކީޕަރުގެ އެވޯޑް ހޯދި ބެލްޖިއަމްގެ ޗެލްސީ ގޯލްކީޕަރު ތިބައޫ ކޯޓުއާ 35 މިލިއަން ޔޫރޯ އަށް ގަތުމާ ގާތަށް ރެއާލް މެޑްރިޑުން ޖެހިލައިފި ކަމަށް ރިޕޯޓްތައް ބުނެފި އެވެ.\nނިސްބަތުން ކުޑަ އަގެއްގައި މެޑްރިޑަށް ކޯޓުއާ ލިބެނީ ޗެލްސީއާ އެކު އޭނާ ހަދާފައިވާ ކޮންޓްރެކްޓުގައި ބާކީ އޮތީ އެންމެ އަހަރެއް ކަމަށް ވުމުންނެވެ. އަދި މެޑްރިޑުން ކުރާ ހަރަދު ކުޑަވުމާ އެކު ކޯޓުއާ އަށް ބޮޑު މުސާރައެއް ވެސް ލިބޭނެ އެވެ. ގޮތުން އަހަރަކު 11 މިލިއަން ޔޫރޯ ލިބޭ ފަސް އަހަރުގެ ކޮންޓްރެކްޓެއް އޭނާ ކްލަބާ އެކު ހަދާނެ ކަމަށް ބެލެވެ އެވެ.\nކޯޓުއާ ވިދާލީ ޗެލްސީގެ ލޯނެއްގެ ދަށުން ސްޕެއިނުގެ އެތުލެޓިކޯ މެޑްރިޑަށް ކުޅުނު ދުވަސްވަރެވެ. ރެއާލް މެޑްރިޑް އަތުން 2014 ވަނަ އަހަރުގެ ޗެމްޕިއަންސް ލީގުގެ ފައިނަލުން އެތުލެޓިކޯ ބަލިވިއިރު ގޯލް ބެލެހެއްޓީ އޭނާ އެވެ. ފަހުން ޗެލްސީ އަށް ބަދަލު މޮޅު ކުޅުން ތަކުރާރުކުރި ނަމަވެސް އޭނާ މިހާރު ބޭނުންވަނީ ކްލަބް ބަދަލުކުރާށެވެ.\nމެޑްރިޑުން ކްރިސްޓިއާނޯ ރޮނާލްޑޯ ޔުވެންޓަސް އަށް ވިއްކާލާފައިވާއިރު އެ ޓީމުން ނަން މަޝްހޫރު އިތުރު ތަރިން ގެންނާނެ އެވެ. އެގޮތުން ކޯޓުއާއާ އެއްކޮށް ބެލްޖިއަމާއި ޗެލްސީ އަށް ކުޅޭ އެޑެން ހަޒާޑް ވެސް އެ ލިސްޓުގައި ހިމެނެ އެވެ.\nކޯޓުއާ ނެތްތަން ފޫބައްދަން ޗެލްސީން އަންނަނީ ރޯމާގެ ބްރެޒިލް ގޯލްކީޕަރު އެލިސަން ބެކާ ހޯދުމުގެ މަސައްކަތް ކުރަމުން ކަމަށް ވެސް ރިޕޯޓްތައް ބުނެ އެވެ. އަދި އޭނާ ނުލިބޭ ނަމަ ދެން މަސައްކަތްކުރާނީ މެޑްރިޑުގެ އެއް ވަނަ ކީޕަރު ކޮސްޓާ ރީކާގެ ކޭލާ ނާވަސް ގެނައުމަށް ކަމަށް ވެސް ވާހަކަތައް ދެކެވެ އެވެ.\nމި ފަހަރުގެ ޓްރާންސްފާ ބާޒާރުގައި ގޯލްކީޕަރުންގެ ވިޔަފާރި ވަރަށް ބޮޑަށް ކުރެވޭނެ ކަމަށް މިހާރު ބެލެވެ އެވެ. އެގޮތުން ލިވަޕޫލުން ރޯމާގެ އެލިސަން ނުވަތަ ބާސެލޯނާގެ ބަދަލި ކީޕަރު ކެސްޕާ ސިލެސެން ހޯދުމަށް މަސައްކަތްކުރާ ކަމަށް ރިޕޯޓްތައް ބުނެ އެވެ. މިދިޔަ ސީޒަނުގައި މޮޅު ކުޅުމެއް ދެއްކި އެލިސަން ވިއްކާލައިފި ނަމަ ރޯމާ އިން ބަދަލުގައި ގެންނަން މަސައްކަތްކުރާނީ ޕީއެސްޖީގެ ފްރާންސް ގޯލްކީޕަރު އަލްފޮންސޭ އަރެއޯލާ ނުވަތަ އޭސީ މިލާނުގެ އިޓަލީ ގޯލްކީޕަރު ޖިއަންލުއިޖީ ޑޮންނަރުއްމާ އެވެ. ޔުވެންޓަސްގެ ޖިއަންލުއިޖީ ބުފޮން ޕީއެސްޖީ އަށް ބަދަލުވެފައިވާއިރު އަރެއޯލާ އެ ކްލަބް ދޫކޮށްލާނެ ކަމަށް ވަނީ ބެލެވިފަ އެެވެ. އަދި މިލާނުގައި ވެސް ޕެޕޭ ރެއިނާ ހުުރުމާ އެކު ޑޮންނަރުއްމާ ވިއްކާލުމުގެ ފުުރުސަތު ބޮޑެވެ.\nޗެލްސީ ރިއަލް މެޑްރިޑް\n7 ކޮމެންޓް, 19 ރިއެކްޝަންސް\nކޯޓުއާވެސް ހަޒާޑްވެސް ނުދާނެ! މި ދެމީހުން ގެންގޮސްފިއްޔާ މެޑްރިޑް އަށް ފެއަރޕްލޭ ގެ ގަވައިދުން ފިޔަވަޅުއަޅައި އޭސީ މިލާނަށް ދިން އަދަބު ދޭނެ! އެއީ ހަޒާޑް ގެ އެކަނި އަގަކީވެސް 180 މިލިޔަން ކަމަށް ވާތީ!\nއޭސީ މިލާނަށް ފައިނޭންޝިއަލް ފެއާ ޕްލޭގެ ދަށުން އަދަބު ދިނަސް ރެއާލް އަށް އެގޮތަށް އަދަބެއް ނުދެވޭނެ. ރެއާލް މެޑްރިޑްގެ އިންކަމް އާއި ރެއާލްގެ ވެރިންގެ މާލީ ހާލަތު އެޔަށްވުރެ މާވަރުގަދަ. ރެއާލް މެޑްރިޑްގެ ރިޒާވްގައި މިހާރުވެސް 800މ ޑޮލަރު އެބަހުރި، މިދިޔަ ސީޒަނުގަ ދެކުޅުންތެރިޔަކު ގަންނަން ރެއާލްއިން ޚަރަދުކުރީ 36.45 މިލިއަން ޕައުންޑް، އަދި މިސީޒަނުގަ މިހާތަނަށް 5ކުޅުންތެރިން ގަންނަން ރެއާލްއިން ޚަރަދުކުރީ 80.33 މިލިއަން ޕައުންޑް. ދެސީޒަނުގަ ޖުމްލަ 116.68ޕައުންޑް ޚަރަދު ކުރި އިރު ކުޅުންތެރިން ވިއްކައިގެން 115.65 މިލިއަން ޕައުންޑް އާމްދަނީގެ ގޮތުގަ ލިބިފަވޭ. އަދި މިސީޒަނުގެ މިހާތަނަށް ހައެކަ ކުޅުންތެރިން ވިއްކާލައިގެން 119.25 މިލިއަން ޕައުންޑް އާމްދަނީގެ ގޮތުގައި ލިބިފަވޭ. ޖުމްލަ 234.9މިލިއަން ޕައުންޑް ލިބިފައި ވާއިރު 118.22މިލިއަން ސާފު ފައިދާގެ ގޮތުގަ ލިބިފަވޭ. ޗެލްސީގެ ރަޝިޔާ މަހުޖަނު ޖީބުން ޗެލްސީ އަށް ހަރަދު ކުރިޔަސް ރެއާލް އަކީ އެޔަށްވުރެ ހަރުދަނާ ކްލަބެއް\nމާ ބޮޑައް އެނގެނީ ދޯ? ތީ ކާކު? އަމިއްލަ ނަންވެސް ނޭގޭ!\nއެލިސަން ލިބުނަސް ނުލިބުނަސް ދެން ޗެލްސީއަކަށް ކޯޓުއާއެއް ނުހިފެހެއްޓޭނެ، ހަޒާޑް އާ ކޯޓުއާގެ ޑީލް މިހާރުވަނީ ގާތްގަނޑަކަށް ނިމިފަ. ދެން ސާރީ ކިތަމެ މޮޅު އެޓޭކިން ގޭމެއް ކުޅުވިޔަސް އެންމެ ގިނަވެގެންވެސް ޗެލްސީގެ ކޯޗުކަމުގައި އޭނައަށް ހުރެވޭނީ 1ސީޒަން ނުވަތަ ސީޒަން ދެބައި ނުވަނީސް ބޭރުކޮށްލާނެ\nއެލިސަން ލިބޭނަމަ ކޯޓުއާ ދޫކޮއްލުން މައްސަލައެއްނޫން.. ހަޒާޑް ނެތްތަން ފޫބައްދަަން ވަގުތުނަގާނެ.. ސާރީގެ އެޓޭކިން ގޭމަށް ޗެލްސީ ހާނުވާތަން ބަލަންމިތިބީ.. ސުކޮޑަށް ރަނގަޅު ކުޅުންތެރިން ގެނަސް ޓީމު އެކުލަވާލާނެ ވަގުތު ކޯޗަށްދީ..\nރިއަލް މެޑްރިޑަކީ ދުނިޔޭގެ އެންމެ މޮޅު ކުޅުންތެރިންގެ ކްލަބް! ކޯޓްއާއަށް މެޑްރިޑަށް މަރުހަބާ! އަވަހަށް ދުރުވޭ! ކްލަބްގެ ހުރިހާ ދޮރެއް ވަނީ ވަރަށް ބޮޑުކޮށް ކޯޓުއާ އަދި ހެޒާޑުއަށް ހުޅުވާލެވިފަ! މެޑްރިޑް ގެ ހުރިހާ ގުނަވަންތަކެއްގެ އަތްތައްވަނީ ތިޔަ ކުޅުންތެރިންނަށް މަރުހަބާ ކިޔުމަށް ހުޅުވާލެވިފަ!\nތިހުރިހާ މީހުން ގެނެސްގެންވެސް ލީގްގެ 03 ވަނަ ލިބޭނެ.


ބަނގަލާދޭސީންނަކީ ދިވެހިންގެ ގައިގެ އެއްގަނޑެއް ނޫން! – Dhen.mv\nބަނގަލާދޭސީންނަކީ ދިވެހިންގެ ގައިގެ އެއްގަނޑެއް ނޫން!\nApril 25, 2020 - 2:51 am\nބަނގަލާދޭސީންގެ ވާހަކައަކީ މިހާރު ދައްކަން ހެޔޮވާވަރުގެ ވާހަކައެއް ނޫނެވެ. އެވެރިންގެ ވާހަކަ ދެއްކުމުގެ ބޭނުމެއް މިހާރު ނެތްކަމަށް ދެކޭ މީހުން މަދެއްނޫނެވެ. ވާނީ އެހެންތާއެވެ. ކަމެއް އެއްގޯސްވީމާ އެކަމެއް ހައްލުކުރެވުމަކީ ކުރެވުމަށްވުރެ ނުކުރެވުން ގާތްކަމެއް ކަމަށް ބެލެވެނީއެވެ. ސިލޯނުގެ ސައިފަތް ދަނޑުތަކަށް ތަމަޅައިން ގެނެސްގެން ސިލޯނަށްޖެހުނު ދަތުރުގެ ތަޖުރިބާ ދާދިކައިރިން ފެންނަން އޮތަތީއެވެ. ސިލޯނުގެ ޤައުމިއްޔަތުގެ އެއްބައިކަމުގައި ތަމަޅައިން ވެފައިވާތަން ފެންނާތީ ކަމަށް ވެދާނެއެވެ. ތަމަޅައިންނާ ނުލާ މިހާރު ސިލޯނު، ސިލޯނަކަށް ނުވާނެކަން އެނގޭތީވެސް ތޯއްޗެކެވެ.\nބަޔަކަށް ވާހާގޮތެއް އެންމެންނަށް ވާން ޖެހޭހެއްޔެވެ. ބަނގަލާދޭސީންނަކީ ދިވެހިންގެ ގައިގެ އެއްގަނޑުކަމަށް ބަލައިގަނެގެން ހަމަ ތިބެން ވީހެއްޔެވެ. އެމީހުންނާ ނުލާ ދިވެހިންނަށް ނޫޅެވޭނެ ކަމަށް ގަބޫލުކޮށް ލޯމަރާލައިގެން ހަމަ ތިބެންވީހެއްޔެވެ. ބަނގަލާދޭސީންގެ ކިބައިން ސަލާމަތްވުމަށް ހިންދަމާލައި ތެދުވާނެ ހަމަ އެކަކުވެސް ނެތީހެއްޔެވެ.\nނޫނެކެވެ. ބަޔަކަށްވާހާ ގޮތެއްވާކަށް ނުޖެހެއެވެ.ބަނގަލާދޭސީންނަކީ ދިވެހިންނެއް ނޫނެވެ. އެމީހުންނާ ނުލާ ދިވެހިންނަށް އުޅެވޭނެއެވެ. އެމީހުންގެ ކިބައިން ސަލާމަތްވާނެ ގޮތްތައް ބައިވަރެވެ. އެކަމަށް އިސްނަގައިގެން ތެދުވެ ހިންދަމާލާނެ މީހުން މަދެއްވެސް ނުވާނެއެވެ. އިންސާނީ ކަރާމާތް ނަގާނުލާ ބަނގަލާދޭސީންގެ ކިބައިން މިންޖުވުމަކީ އުނދަގޫ ކަމެއް ނޫނެވެ. ބޭނުންވަނީ ކެރުމެވެ. ރޭވުންތެރި ކަމެވެ.\nވިސްނާވަޑައިގަންނަވާށެވެ. ރާއްޖޭގެ އަސާސީ ޚިދުމަތްތައް ޤާއިމު ކުރެވެނީ ރާއްޖޭގެ އާބާދީއަށް އަމާޒުކޮށެވެ. ކާބޯތަކެތި އެތެރެ ކުރެވެނީ އާބާދީއަށް ނިސްބަތްކޮށެވެ. ރާއްޖޭގެ ފުޑްސެކިއުރިޓީ ރިޒާވްކުރެވިފައި އޮންނަނީ އާބާދީގެ މައްޗަށެވެ. ބޯހިޔާވަހިކަން ވެސް އޮތީ އެގޮތަށެވެ. އެހެންކަމަށް ވާނަމަ އާބާދީގެ ދެބައިކުޅަ އެއްބައިހާ މީހުނަށް ގައުމުގެ ވަސީލަތްތަކުން އިތުރަށް ހޭދަ ކުރަން ޖެހުމަކީ ކުޑަބުރަޔަކަށް ނުވާނެއެވެ. ކުޑަކުޑަ މިސާލެއް ދަންނަވާލާނަމެވެ.\nމާލޭގެ ގޯތިގެދޮރަށް ބައްލަވާށެވެ. ރަގަޅުފެންވަރެއްގައި ބިނާކޮށްފައިވާ އަގުބޮޑު އިމާރާތްތައް ފިޔަވައި ގިނަ އިމާރާތްތައް ކުއްޔަށް ނަގައިގެން އެތަންތާގައި އެކިބާވަތުގެ ވިޔާފާރިތައް ކުރަނީ ބިދޭސީންނެވެ. މެދުމިނުގެ އާމްދަނީއެއް ލިބޭ ދިވެއްސަކަށް ދެކޮޅުޖެއްސޭވަރުގެ ކުއްޔަކަށް ހިފާލާނެ އާދައިގެ ބޯހިޔާވަހިކަމެއް ނުލިބެއެވެ. ޖެހެނީ ބޮޑުއަގުގައި މަތީފެންވަރުގެ އެޕަރޓްމެންޓުތައް ކުއްޔަށް ހިފާށެވެ. އެނޫން އެހެންގޮތެއް ނޯވެއެވެ. މިފާޑުގެ އިޖުތިމާޢީ އެތައް މައްސަލަ ތަކެއް ރާއްޖޭގައި އުފެދުމުގެ މައިގަނޑު ސަބަބަކީ ތޮއްޖެހިފައިވާ ބިދޭސީ އާބާދީއެވެ.\nކޮވިޑް19އާއި ގުޅިގެން ބައިބޯ ބިދޭސީންނަށް ކިހާ ބޮޑު ބުރައެއް ދައުލަތުން އުފުލަން ޖެހިފައިވޭ ހެއްޔެވެ. އިންސާނިއްޔަތަށްޓަކައި މިފަދަ ޚުޠޫރަތްތެރި ދަނޑިވަޅެއްގައި އެވެރިން އިހުމާލުކޮށް ލެވޭކަށް ދައުލަތަކަށް ނުއޮންނާނެއެވެ. އެސަބަބަށްޓަކައި ކުރަންނުޖެހޭ ކިހާބޮޑު ހޭދައެއް އެމީހުނަށް ކުރަން އެބަޖެހޭހެއްޔެވެ. ކޮވިޑް19 ވައިރަހަށް ފައްސިވާ މީހުންގެ ތެރޭގައި ގިނަ އަދަދެއްގެ ބަނގަލާދޭސީން ހިމެނިގެން ދާކަމީ ދިވެހި ރައްޔިތުންގެ ރައްކާތެރިކަމަށް އޮތް ކިހާބޮޑު ބިރެއްހެއްޔެވެ. ކަރަންޓީނުކޮށްގެންނާއި އައިސޮލޭޓް ކޮށްގެން ގެންގުޅެންޖެހޭ މީހުންގެ ތެރޭގައި ދިވެހިންނާއި އެއްވަރަށް ބަނގަލާދޭސީން ވެސް ބަލަހައްޓަން އެބަޖެހެއެވެ. އެހެނަސް މިހާރަކު އިތުރުގޮތެއް ވެސް ނެތެވެ.\nޢާއްމު ޞިއްޙަތާއި އިޤްތިޞާދީ ގޮށްރާޅަކަށް ރާއްޖޭގައި ބަނގަލާދޭސީން މިއޮތީވެފައެވެ. ކޮންމެވެސް ބައެއްގެ އިހުމާލާއި އަމިއްލަ އެދުމުގެ ހިތިރަހަ ލާންޖެހިފައި މިވަނީ މުޅި ދިވެހި ރައްޔިތުންގެ އަރުގައެވެ. އަދިވެސް ހަމަ ކުރާނެ ކަމެއް ނެތިފައި ތިބެންވީ ހެއްޔެވެ. ތަނުގެ އަހުލުވެރިންގެ ނެތް އިންސާނީ ކަރާމަތަކާއި އިންސާނީ ޙައްޤެއް އޮންނަން ޖެހެނީ ދިވެހިރާއްޖޭގައި އެކަނި ހެއްޔެވެ. ބަނގަލާދޭސީން ނެތިއްޖެނަމަ ދިވެހިންގެ އަތްބަނދެވޭނޭ ކަމަށް ހީކުރާނީ ވަރަށް ބޮޑު މޮޔައެކެވެ.\nލިޔެކިޔުމެއްނެތް އެތައް ހާސް ބަނގަލާދޭސީން ރާއްޖޭގައި އުޅޭކަން ނޭނގެނީ ކާކަށް ހެއްޔެވެ. ޓްރެފިކް ވައިލޭޝަން ބަލަހައްޓަން ދިވެހި ފުލުހުން ހާދަހާމޮޅެވެ. އެހެނެއް ކަމަކު ބިދޭސީއެއްގެ އަތުގައި ވޯކުޕަރމިޓެއް ވިސާއެއް އޮތްތޯ ބަލާލުމަށް ހިތަށް ވެސް ނާރައެވެ. ހަމައެއް ލަމައެއްނެތި ބިދޭސީންނަށް އުޅެވޭ އެހެން ޤައުމެއް އޮވޭބާވައެވެ. ކޮންމެވެސް ޗައްކަރެއް ޖަހައިގެން އެތެރެ ވެވެނިކޮށް ނިމުނީއެވެ. ބެލެނިވެރިއެއް ބެލެހެއްޓުންތެރިއެއް ތިބޭކަށް ނުޖެހެއެވެ. ދިވެހިންނަށް އޮތްކޮންމެ ހައްޤެއް އެވަރަށް ނުވަތަ އެއަށްވުރެ މާބޮޑަށްބަނގަލާދޭސީންނަށް އޮވެއެވެ.\nއުފެދޭ ސުވާލަކީ މައްސަލައިގެ ހައްލަކީ ކޮބައިކަމާމެދު އުފެދޭ ސުވާލެވެ. ބިދޭސީންގެ އާބާދީ ކުޑަކުރުމަށް އިޚުލާޞްތެރިކަމާއެކު ގިނަގުނަ މަސައްކަތްތަކެއް ކުރަންޖެހެއެވެ. ފުރަތަމަކަމަކީ ސަރުކާރުގެ އިޚްލާސްތެރި ނިޔަތެވެ. ކުރިމަތިވާ ވަގުތީ ދަތިތައް ތަހައްމަލު ކުރުމުގެ ކެރުމެވެ. ބިދޭސީންނަކީ ރާއްޖޭގައި އުޅޭބަޔަކަށް ނުވާނޭހެން ގެންގުޅޭ ބަޔަކަށް ހެދުމެވެ. ބައެއްގެ ވިޔާފާރި މުދަލަކަށް ބިދޭސީން ވިޔަނުދިނުމެވެ.\nތޮއްޖެހިގެންނާއި "އަންޑޮކިއުމެންޓެޑް" ކޮށް ގިނަބަޔަކު މާލޭގައި އުޅޭކަން އެނގެނީ ހެލްތު އިމަޖެންސީގެ ހާލަތެއް ޖެހުނީމައެވެ. ރާއްޖޭގައި ކޯނިކޯންޏަށް ބަނގަލާދޭސީން އުޅޭތަންތަން ހޯދައި ތޮއްޖެހުން ކަނޑުވާލަން ވަގުތީ ހިޔާވަހިތައް ހެދުމުގެ ޤާބިލުކަން ކާރިސާގެ ވަގުތުގައިވެސް ދިވެހި ދައުލަތުގައި އެބައޮތެވެ. ސަރުކާރުން ޓިކެޓް ގަނެދީގެން ވަޒަނަށް ބަނގަލާދޭސީންގެ ބަޔަކު ފޮނުވާލުމުގެ ފޯރުންތެރިކަން ރާއްޖޭގައި އެބަހުއްޓެވެ.އެހެނަސް އާއްމު ހާލަތުގައި އެވަރު އޮޕަރޭޝަނެއް ހިންގާލުމުގެ ހިތްވަރެއް އެއްވެސް ސަރުކާރަކަށް ލިބުނު ކަމަކަށް ނުވިއެވެ.


SunOnline: #VAAHAKA: Ajalu - Part-11\nމުޙައްމަދު ޤާސިމް 11 Jul 2019, 11:22\nމަޑު ދުވެއްޔެއްގައި ގެންގޮސް އޮޑި ފާލަމާ ކައިރިކޮށްފިއެވެ. ފާލަމުގައި ވާ އައްސާނިމުނުއިރު، އެތަނަށް އިތުރު ދެ މީހަކު އަތުވެއްޖެއެވެ. އެއީ ކުލައާއި އިސްކޮޅުގެ ގޮތުން ދިވެހިންނާ ދާދި އެއްކަހަލަ ބަޔެކެވެ. ބޮޑަށް ވައްތަރީ އިންޑިޔާ ބަޔަކާއެވެ.\nއޮޑި އަޅައި ނިމުމާއެކު، އޮޑީގައި ތިބި މީހުންނަށް، އަތުގެ އިޝާރާތުން އެ މީހުން އެންގީ، ފާލަންމައްޗަށް ފޭބުމަށެވެ. އެ މީހުންގެ މޫނުމަތިން ފެންނަނީ ހިތްހެޔޮކަމެވެ. ގާތްކަމެވެ. މަކަރުވެރިކަމާއި އޮޅުވާލުމުގެ އެއްވެސް ސިފައެއް ނުފެނެއެވެ. އެހެންކަމުން އޮޑީގައި ތިބި އެންމެންނަށް ފެނުނީ، އެ މީހުންގެ އެ އެދުމަށް ކިޔަމަންވާށެވެ. ރަނގަޅު ގޮތެއް މެދުވެރި ވެދާނޭ ކަމަށް ބަލާފައެވެ.\nއެ މީހުންގެ ތުންފަތްމައްޗަށް ވެރިވެފައިވާ ހިނިތުންވުމުގެ އަސަރު ފެނިފައި، އާދަނާއަށް ވެސް ކޮންމެވެސް ވަރެއްގެ ހަމަޖެހުމެއް ލިބިއްޖެއެވެ. ފެނުނު ހުވަފެނާ ގުޅިގެން ހިތަށް ވެރިވި ނުތަވަސްކަމަށް، ލުޔެއް ލިބުނުކަމުގެ އިހުސާސް ކުރެވިއްޖެއެވެ. އޭރު ހިތުގައި ހައިޖާނު އުފެއްދި ވަސްވާސްތަކަކީ، ޝައިޠާނާގެ ފުށުން ކުރިމަތިވި ތުރާލެއް ކަމުގައި އަމިއްލަ ނަފުސަށް ވިސްނައިދޭން ފަށައިފިއެވެ.\nފަހަރަކު މީހަކު ފާލަންމައްޗަށް ފައިބަމުން ގޮސް، އެންމެން އޮޑިން ފައިބައިފިއެވެ. ފާލަން މަތީގައި ތިބި ތިން މީހުން، އޮޑިން ފޭބި އެގާރަ މީހުންނަށް މަރުހަބާ ކީ، އުފާވެރިކަމާއި ހިތްހެޔޮކަމާ އެކުގައެވެ. އެންމެންނާ ސަލާންގަލާން ކުރުމަށްފަހު، އެ މީހުން ގޮވައިގެން އެއްގަމަށް އެރުމަށް ޓަކައި ހިނގައިގެންފިއެވެ. އޮޑިން ފޭބި މީހުން، އެ ތިން މީހުންގެ ފަހަތުން ކިޔަމަންތެރިކަމާއެކު ގޮސް ފާލަން ފަސްދީ އެއްމަށް އަރައިފިއެވެ.\nރަށުތެރެއަށް އަރައި، ހިނގައި ގަންނާން ޖެހުނީ އަޑިގުޑަން ގިނަ މަގަކުންނެވެ. އެ މަގުގެ އެކި ހިސާބުގައި، ބިންހިމަ ފާޑުގެ ވިނައެއް ހެދިފައި ހުއްޓެވެ. މަގުގެ ދެފަރާތުގައި ތަފާތު ވައްތަރުގެ ގަސްގަހާގެއްސާއި ވިނަގަސްތައް ހެދިފައި ހުއްޓެވެ. ކޮންމެވެސް ވަރަކަށް ރުއް ވެސް ހުއްޓެވެ. އެހެންނަމަވެސް ވާ، މާ ބޮލެއް ނޫނެވެ. ވަކި ހިސާބަކަށް ދިޔަތަނާ ގެއެއް ފެނިއްޖެއެވެ. އެ މީހުން ގޮވައިގެން، އެ ތިން މީހުން ދިޔައީ އެ ގެއަށެވެ.\nއެއީ ބޮޑު ގެއެކެވެ. ހުދުކުލަ ލާފައި ހުރި ނަމަވެސް ފާރުތައް ހުރީ ކުލަފައިބާ ހަޑިވެފައެވެ. ފާރުގެ ބައެއް ދިމަދިމާގައި ރެނދުލާފައި ވެސް ހުއްޓެވެ. ހަތަރު ފުރާޅަށް ހިޔާކޮށްފައިވާ އެ ގޭގެ ފުރާޅުގައި ޖަހާފައި ހުރީ އީޓެވެ. ދުވަސްވުމުގެ ސަބަބުން އީޓުތަކުގައި ހުރީ ކޮންމެވެސް ވަރަކަށް ފެހިޖަހާފައެވެ. ގޯތީގައި އޮތް ހުސްތަނުގައި ތަފާތު ވައްތަރުގެ މާގަސްތައް އިންދާފައި ހުއްޓެވެ. އެހެންނަމަވެސް އެއިން އެއްވެސް ގަހެއްގެ ސިއްހަތު މާރަނގަޅެއް ނޫނެވެ. ހައްދަން މާ ބޮޑު މަސައްކަތެއް ކުރާކަމަކަށް ވެސް ނުފެނެއެވެ.\nއެ ގޭގެ ބޮޑުކޮޓަރިން އޮފީހެއްގެ ސިފަ ފެނެއެވެ. ބާވެފައި ހުރި ލަކުޑި މޭޒަކާއި ދެތިން ގޮނޑި ހުއްޓެވެ. މޭޒުމަތީގައި ދެތިން ހަތަރު ފޮތަކާއި ފައިލެއް އޮތެވެ. އެ ތަނުގެ އެތެރެއިން ފެންނާން އޮތް ސަރައްކާލީގެ ދެ ފަރާތުގައި ހުރީ ކޮޓަރިބަރިއެވެ. ފަރާތެއްގައި ތިން ކޮޓަރި ހުރިކަމަށް ލަފާކުރެވެއެވެ.\nއެ ގެއަށް ވަނުމާއެކު އިތުރު ހަ މީހަކާ ބައްދަލުވެއްޖެއެވެ. އެ މީހުން ވާހަކަ ދައްކަން ފެށީ ހިންދީ ބަހުންނެވެ. އޮޑިން ފޭބި އެއްވެސް މީހަކަށް ހިންދީ ބަހެއް ނޭނގެއެވެ. އެހެންކަމުން އަތުގެ ހަރަކާތުންނާއި އެހެނިހެން ގޮތް ގޮތުން، ތަފާތު ސުވާލުތައް އެ މީހުން ކުރަމުން ގެންދިޔައެވެ. ކޮން ގައުމެއްގެ ބައެއްތޯއާއި މި ރަށަށް އައީ ކީއްކުރަންތޯއާއި މި ކަހަލަ ސުވާލުތަކެވެ.\nއަހުމަދުދީދީ އިސްވެ ހުރެ، އެ މީހުންގެ ސުވާލުތަކަށް އިޝާރާތާއި ހަރަކާތުން، ޖަވާބު ދެވޭތޯ މަސައްކަތް ކުރިއެވެ. އެއީ ދިވެހިރާއްޖޭގެ ބަޔަކުކަމާއި ބެހިގެން މިހައި ހިސާބަށް އާދެވުނީ ކަމަށް ބުނެދިނެވެ.\nއެ މީހުންގެ ވާހަކަތަކުން އެނގުނީ، މިއީ ތިބެން މާ ރައްކާތެރި ސަރަހައްދެއް ނޫންކަމެވެ. މި ރަށާ މާ ދުރުނޫން ހިސާބެއްގައި، ޖަޕާނު ސިފައިންގެ ބާރުގެ ދަށުގައި އޮތް ރަށެއް އޮތްކަމެވެ. އެރަށަށް ދެވިއްޖެ ނަމަ، ސަލާމަތެއް ނުވާނޭކަމެވެ. އެއްވެސް ރަޙުމެއް ނެތި، އެންމެންގެ ގަޔަށް ބަޑިޖަހައި މަރައިލާނޭކަމެވެ. އެހެންކަމުން އެ ރަށަށް ނުދިޔުމަށް އެ މީހުން ވަރަށް ބޮޑަށް ބާރުއަޅައި ވާހަކަދެއްކިއެވެ.\nއެ މީހުންގެ ވާހަކައިން އެނގުނު ގޮތުން، އެ މީހުންނަކީ އިންޑިޔާ ބަޔެކެވެ. މި ރަށަކީ ވަރަށް ގިނައިން ވެލާ އަރާ ރަށަކަށްވާތީ، އެ މީހުންގެ މަސައްކަތަކީ، މި ރަށަށް އަރާ ވެލާ ހިފައިގެން އޭގެ މަސް ވިއްކުމެވެ. ދެވަނަ ބޮނޑުހަނގުރާމައިގެ ކުރިން މި ރަށަކީ، އިންޑިޔާގެ ބެލުމުގެ ދަށުގައި އޮތް ރަށެކެވެ. އޭރުވެސް އެ މީހުން މި ރަށުގައި ކުރަނީ ހަމަ އެ މަސައްކަތެވެ. މިއަދު މި ރަށަކީ ވެސް ޖަޕާނުންގެ އަތްދަށުގައި އޮތް ރަށެކެވެ. އެހެންނަމަވެސް ޖަޕާނުން އެ މީހުންނަކަށް އެއްވެސް ގެއްލުމެއް ނުދެއެވެ. އެ މީހުންގެ މަސައްކަތުގައި އެ މީހުން ބޭތިއްބީއެވެ.\nއެ މީހުންގެ ވާހަކަތަކުން އިތުރަށް އެނގުނީ، އެއީ އިއްތިހާދީންނާ އެއްކޮޅަށް ތިބި ބަޔެއް ކަމެވެ. ޖަޕާނު މީހުންނާ އެއްވެސް ގުޅުމެއް އޮތް ބަޔެއް ނޫންކަމެވެ. އެހެންކަމުން އެ މީހުންގެ ކިބައިން އެއްވެސް ކަހަލަ ނުރައްކަލެއް ނާންނާނޭކަން ޔަގީނެވެ. މި ޔަޤީންކަން ލިބުމުން، ދޯނީގެ އެންމެންނަށް ވެސް ލިބުނީ ވަރަށް ބޮޑު ހިތްހަމަޖެހުމެކެވެ.\nއެކި ކަންކަމާ ބެހޭގޮތުން، އެނގުނު ގޮތަކަށް ވާހަކަ ދެއްކުމަށްފަހު، އެ މީހުން އެދުނީ އެ މީހުންނާއެކު އޮޑިއަށް ދިޔުމަށެވެ. އެހެންކަމުން އެ ނުވަ މީހުންނާއެކު، އަނެއްކާވެސް ދިޔައީ އަތިރިމައްޗަށެވެ. އޭގެތެރެއިން ތިން މީހަކު އޮޑިއަށް އެރިއެވެ. އެ މީހުން އެދުނީ ސަމުގާ ދެއްކުމަށެވެ. އަހުމަދުދީދީ އެ މީހުންނަށް ސަމުގާ ދެއްކުމުން، އިންޑިޔާއަށް ދާނޭ މިސްރާބު އެ މީހުން ސަމުގާއިން ފާހަގަކޮށްދިނެވެ. އެހެން މިސްރާބަކަށް ދަތުރު ނުކުރުމަށް، ވަރަށް ބޮޑަށް އިލްތިމާސްކުރިއެވެ. އިންޑިޔާއަށް ދެވިއްޖެ ނަމަ، ސަލާމަތްވުމުގެ ފުރުޞަތު ބޮޑުކަމަށާއި އެހެންނޫނީ ޖަޕާނުންގެ އަތްދަށުވެ، އެ މީހުންގެ ގަދަފަދަ އަނިޔާއާ ކުރިމަތިލާން ޖެހިދާނޭ ކަމުގެ އިންޒާރު ވެސް ދިނެވެ.\nއަނެއްކާވެސް އެންމެން ގޮވައިގެން، އެ މީހުން ދިޔައީ އެއްގަމަށެވެ. ބަނޑުހައިވެފައި ތިބުމުގެ ސަބަބުން ކާންދިނުމަށެވެ. އެގޭ ކާގެއަށް ވެއްދުމަށްފަހު، ކާތަކެތި ގެނެސް ކުރިމަތީގައި އަތުރާލައިފިއެވެ. ފެނުކައްކާފައި ހުރި ވެލާބިހާއި ހަނާކޮށްފައި ހުރި ފަރުމަސް ހުއްޓެވެ. ދެން ހުރީ ތަފާތު ވައްތަރު ވައްތަރުގެ ފަތްޕިލާވެއްޔެވެ. ހޫނުފެނާއި ގޫޑުހަކުރެވެ. އެންމެންވެސް ވަރަށް ރަނގަޅަށް ކެއެވެ. ކައި ނިމުނުއިރު، އިރު އޮއްސި އަނދިރިވާން ފަށައިފިއެވެ.\nދުވަސްތަކަކަށްފަހު، ރަނގަޅަށް ފެންވަރާލެވުމުން ކޮންމެ މީހަކަށް ވެސް ލިބުނީ ވަރަށް ބޮޑު ހިތްހަމަޖެހުމެކެވެ. ހައްޓަށް ލިބުނު ލުއި އެއަށްވުރެ ބޮޑުވިއެވެ. އެންމެން އެއް ޖަމާޢަތެއްގައި ނަމާދުކޮށް، ލެއްވި ރަޙުމަތަށް ﷲ އަށް ޙަމްދުކުރިއެވެ. އެއަށްފަހު ދެން އޮތީ ނިދުމެވެ. އެގޭގައި ހުރި ކޮޓަރިތަކުން ދެ ކޮޓަރި އެ މީހުންނަށް ލިބުނެވެ. އެއް ކޮޓަރި ޚާއްޞަކުރީ ޒުވާން ދެމަފިރީންނަށެވެ. ބާކީ ތިބި މީހުން އަނެއް ކޮޓަރީގައެވެ.\nކޮޓަރީގެ ހިލަ ތަޅުންގަނޑު މަތީގައި އަޅާފައިވާ ބާ ސާންތިގަނޑު، ފުއްކަފަ ގޮދަޑިއަކަށް ވުރެ ވެސް އަރާމުކަމުގައި މިރޭ އެމީހުންނަށް އިހުސާސް ކުރެވުނެވެ. ކަނޑުގެ ބިޔަ ރާޅުތަކާއި، ދެކޮޅަށް ދެމޭ ގަދަފަދަ އޮއިވަރާއި، ބާނިތަކުގެ ތެރޭގައި ހަލުވަމުން، ތަޅުވަމުން ދިޔަ ކުޑަ އޮޑިގަނޑެއްގައި، އެތައް ރެއަކާއި ދުވާލެއް ހޭދަކޮށްފައިވާ ބަޔަކަށް ވާނެ ގޮތް، އެ މީހުންނަށް އިސާހިތަކު ވެއްޖެއެވެ. ގަދަ ނިދީގެ ބާރުގެ ދަށުގައި އެންމެން މަޝްޣޫލުކުރުވައިފިއެވެ.\nޖެހިގެން އައި ދުވަހު އޮތީ ދަތުރަށް ތައްޔާރުވުމެވެ. އެ ރަށުގައި ހުރި ވިއްސަކަށް ރުކުން ކުރުނބާ އަޅައި، އޮޑިއަށް އެރުވިއެވެ. ފަސް ހާހެއްހައި ވެލާބިސް ވެސް އޮޑިއަށް ލިޔެވެ. ގޯނި ގޯންޏަށް އަޅައިގެންނެވެ. މީގެ އިތުރުން ބޯފެން ވެސް އެރުވިއެވެ. އިންޑިޔާއަށް ގޮސް، ފުރަތަމަ ބައްދަލުވާ ބަޔަކަށް ދައްކާށޭ ކިޔާފައި، ހިންދީ ބަހުން ލިޔެފައި އޮތް ލިޔުމެއް ވެސް އެމީހުންނާ ހަވާލުކުރިއެވެ. ކޮންމެއަކަސް އެއީ ވަރަށް ހިތްހެޔޮ، އެހައިމެ އިޚުލާސްތެރި ބަޔެކެވެ. ޢާއިލީ ބަޔަކު ވެސް ހެޔޮވެފައި، އޯގާވެރިވާނީ އެހައިކަންހައި ވަރަށެވެ.\nއެ ނުވަ މީހުންގެ ހެޔޮދުޢާއާއެކު، އޮޑި އެ ރަށުން ފުރީ، ޖެހިގެން އައި ދުވަހުގެ ހެނދުނުއެވެ. ދަމަކަށް އިރު އެރިފަހުންނެވެ. ދަތުރު ކުރަމުން ދިޔައީ، އެ މީހުން ދެއްކި މިޞްރާބަށެވެ. މިހާރު ކޮންމެ މީހެއްގެ ހިތަށް ވެސް ވަނީ، އިހުނާ އަޅައި ބަލާއިރު، ވަރަށް ބޮޑު ހަމަޖެހުމަކާއި ފިނިކަމެއް ލިބިފައެވެ. ދާންވީ މިޞްރާބު އެނގުމުންނެވެ. ގޮސް ކަންކުރާންވީ ގޮތް ކިޔައިދިނުމުންނެވެ. ސަލާމަތުން ރާއްޖެއަށް ދެވޭކަށް ދެނެއް މާ ގިނަ ދުވަހެއް ނެތްކަން ވިސްނުމުންނެވެ.\nމެންދުރުން އަނބުރައިފިއެވެ. ނަލަ ވައިގައި ދޯނި ދުވަމުން ދަނީ ބޭނުންވާ މިޞްރާބަށެވެ. އެންމެންގެ މޫނުމަތީން ވެސް ފެންނަނީ އުފާވެރިކަމެވެ. ހިތްހަމަޖެހުމެވެ. އާދަނާއާއި ހައްވާދިޔެ ތިބީ ދިރުނބާކޮޅު މަޅުމަތީގައެވެ. އާދަނާ އޮތީ ހައްވާދިޔެގެ އުނގުގައި ބޯ އަޅާލައިގެން، ދުނިޔަވީ ވާހަކަތަކާއި ސަމާސާކުރުންތަކުގެ ތެރޭގައެވެ. އަދަނާ ބުނެލާ ބައެއް ބަސްބަހުން، ހާއްވާދިޔެ ލަދުރަކި ގޮތަކަށް ހިނިތުންވެލާތަން ފެނެއެވެ. ހީލާފައި އާދަނާއާ ހަނގާކޮށްލާތަން ފެނެއެވެ. ލޯބިވާ ދެމަފިރިއެއްގެ، ލޯބިން ފުރިފައިވާ، އެހައިމެ ލޯބި މަންޒަރެކެވެ.\nއަސުރުން އިރު ތިރިވެއްޖެއެވެ. ގިނަ އިރުތަކެއް ނުވެ، ހުޅަނގު ފަރާތުން ވިއްސާރަ ވިލާގަނޑެއްގެ އަސަރު ދައްކާލައިފިއެވެ. ބަސްބުނާ ހިނދުން ވިލާގަނޑު ނަގައި ބޯމަތި ކުރާން ފަށައިފިއެވެ. ހުޅަނގު ފަރާތް އަނދުން ފަތްގަނޑަކަށް ހަދަމުންނެވެ.\n"މި ނަގަނީ ލާހިކު ގޮތަކަށް ދާނެ ވިލާގަނޑެއް ނޫން!" އަހުމަދުދީދީ އެ ދިމާއަށް ބަލަން ހުރެފައި، މަޑުމަޑުން ބުނެލިއެވެ.\nދޯނީގެ އެންމެންގެ ކަޅި ވެސް ހުއްޓިފައި ހުރީ އެ ދިމާއަށެވެ. އޭރު އެ މީހުންގެ މޫނުމަތީގައި މީގެ ކުރިން ދުވެ، ސަމާސާ ކުރަމުން ގެންދިޔަ އުފާވެރިކަން މަޑުމަޑުން އޮބެމުން، ނުތަނަވަސްކަމުގެ ބަނަކަން ހިލެމުން ދެއެވެ. ކުރިމަތީގައި މި އޮތީ ރޭގަނޑެވެ. ނަގަމުން އެ ދަނީ ކަޅު، ބޯ ވިއްސާރަ ވިލާތަކެވެ. ވިއްސާރައިގެ ދުއްޕާން އިންތިހާއަށް ފޯރާނޭ ރެއެއްކަމުގެ ގަދަފަދަ އިންޒާރު ދެމުންނެވެ.\nއެކަކަށް އަނެކަކުގެ މޫނަށް ބަލައިލާން ނުކެރޭ ފަދަ ހާލަތެއްގައި، ޖަހާފައި ތިބި ބުދުތަކެއްހެން ތިއްބާ، ބޫން އަޑާއެކު، ކަނޑު ކައްކަމުން ގަދަފަދަ ވައިރޯޅީގެ ފައުޖު އޮޑިއާ ދިމާއަށް މިސްރާބު ޖަހައިއެވެ. އަހުމަދުދީދީ އަށް ހަޅޭއް ލަވައިގަނެވުނެވެ. ހުއްޓުން އަރާފައި ތިބި މީހުންނަށް، ހަރަކާތް އަތުވެއްޖެއެވެ. ރިޔާ ތިރިކުރާން ކުރި މަސައްކަތުން އެކަން ކޮށްލެވިއްޖެއެވެ. އިތުރު ކަމެއް ކުރާނެ ފުރުޞަތެއް ނުދިނެވެ. އައި ބާރު ވަޔާއެކު، ވާރޭގެ ލަޝްކަރު އޮޑިއަށް އަރައިފިއެވެ. ބޮޑު ތިކީގެ ހަމަލާ، އޮޑިއާށާއި އޮޑީގައި ތިބި މީހުންނަށް ދޭން ފެށީ ރަޙުމެއް ހަމަދަރުދީއެއް ނެތިއެވެ.\nއެންމެން ތިބީ ތެމި ފޯވެފައެވެ. ޖެހޭ ވައިގެ ބާރުކަމާއި ވެހޭ ވާރޭގެ ބޯކަމުން، ހީކަރުވައިގެންފިއެވެ. މީގެ އިރުކޮޅެއް ކުރީން އުފާލުން ފޮޅިފައި އިން ހައްވާދިޔެ، މިހާރު އިން ހާލު ފެނިފައި، އާދަނާގެ ހިތަށް ކުރީ ވަރަށް ފުން އަސަރެކެވެ. އެ ފަކީރަށް ޖެހެމުން އަންނަ ނިކަމެތި ހާލަތު ވަޒަންކުރެވި އާދަނާއަށް ރޮވުނެވެ. ހިތުން ލޭކަރުނަ އޮހިގަތެވެ. ކިތަންމެ ހިޔެއް ކެރުވިޔަސް، ކޮށްދެވޭނެ ކަމެއް ނެތެވެ. ހިޔާ ވެލެވޭނޭ ފަދައެއް ނެތެވެ. އެފަދަ އެއްޗަކަށް ކިރިޔާވެސް އޮތީ، ކުދިކުދިވެ، ތެމިފޯވެފައި އޮތް ރިޔަލެވެ.\nއާދަނާއަށް ގޮސް ހައްވާދިޔެ ގަޔާ ކައިރިކޮށްލެވުނެވެ. ހައްވާދިޔެއަށް ރޮވެނީއެވެ. ހީކަރުވައިގެން ރޫރޫ އަޅަނީއެވެ. އާދަނާއަށް ހިތްވަރުގެ ބަހެއް ވެސް ބުނެލެވޭވަރެއް ނުވިއެވެ. އެހެންކަމުން ހެޔޮ ދުޢާ ކޮށްލަ ކޮށްލައި އިނީއެވެ.\nވެހޭ ބޯ ވާރޭގަނޑަށް ކުޑަކުޑަ ދުލެއް ވެސް ޖެހިނުލައި އުޅެނިކޮށް، އިރު އޮއްސި، ދުނިޔެމަތި އަނދިރިކޮށްލައިފިއެވެ. އިތުރު ބިރުވެރިކަމެއް އެބައިމީހުންގެ މައްޗަށް އާންމު ކުރުވައިފިއެވެ. ރޭގަނޑުގެ އަނދިރިކަމާއި ވިއްސާރައިގެ ކަޅުކަން، އެމީހުން ވަށާލައިފައި ވަނީ، ނާމާން ކަމާއި ބިރުވެރިކަން އިންތިހާއަށް ވެރިކުރުވަމުންނެވެ. ނަގާ ބިޔަ ރާޅުގެ ސަބަބުން، ދެންމެ ދެންމެ އޮޑި ކުދިކުދި ކޮށްލަފާނޭހެން ހީވާ އެތައް ފަހަރެއް އާދެއެވެ. އެއްވެސް މަންޒިލެއް، މިޞްރާބެއް ނެތި އޮޑި، އޮޔަށް ވަޔަށް ހޫރެމުން އޮވެދެއެވެ. މިވަގުތު އެ މީހުންގެ ނަޞީބުގައި އޮތް ދިމާއަށެވެ. ﷲ އަށް ވަކީލުކޮށްލައިގެން ތިބުން ނޫން ގޮތެއް ނެތެވެ.\nއެ ރޭ ހަތަރުދަން އެމީހުންނަށް ހޭދަކުރަން ޖެހުނީ އެ ފަދަ ހާލެއްގައެވެ. ބޯ ވިއްސާރައިގެ ތެރޭގައެވެ. ކޮންމެ މީހަކު ވެސް ވަނީ، ހީކަރުވައި ގަނެގެން ގޮސް ރޫޅޭވަރުވެފައެވެ. ހަތަރެސް ފަޔާއި މުޅި ހަށިގަނޑު ވަނީ، އައްސިވެ ގަނޑުވާން ކައިރިވެފައެވެ.\nއެ ދުއްޕާން ރެއަށް ވެސް ނިމުން އަތުވެއްޖެއެވެ. ދުވާލުގެ އަލިކަން، ދުނިޔެ މައްޗަށް ވެރިވާން ފަށައިފިއެވެ. އޭރުވެސް ވާރެއެއް ނުހުއްޓެއެވެ. މާ ބޯކޮށް ނޫންނަމަވެސް އާދައިގެ ވަރަކަށް ވެހެމުންދެއެވެ. ވައި ތަންކޮޅެއް މަޑުވެއްޖެއެވެ. ކޮޅިގަނޑު މައިތިރިވާން ޖަހައިފިއެވެ. އެހެންނަމަވެސް ރިޔާ ނެގޭ ވަރެއް ނުވެއެވެ. އެހެންކަމުން ހަމަ ކުރިއެކޭ ވެސް އެއްގޮތަށް، އޮޑި ދަނީ އޮޔަށް ވަޔަށް ކެހެމުން ބެހެމުންނެވެ.\nއިރު އެރިއިރު އޮޑީގެ ވައި ދަށް ފަރާތުން ބޮޑު ރަށެއްގެ މަލަމަތި ދައްކާލައިފިއެވެ. އޮއިވަރާއެކު އޮޑި ގެންދަނީ، ހަމަ ސީދާ އެރަށާ ދިމާއަށެވެ. އޮޑީގެ މިޞްރާބު އެހެން ދިމާއަކަށް ބަދަލުކުރެވޭނޭ ހަމަ އެއްވެސް ގޮތެއް، އެ މީހުންގެ ކިބަޔަކު ނެތެވެ. ކުޑަ ރަށުން ދިމާވި މީހުން ދެއްކި ވާހަކަތައް ހަނދާން ވުމާއެކު، ކޮންމެ މީހެއްގެ ވެސް މޭތެޅިގަތެވެ. އެއީ އެ މީހުން ބުނި ޖަޕާނު ސިފައިން އުޅޭ ރަށަށް ވެއްޖެ ނަމަ ދުވަސް ދިޔައީއެވެ.\nކިތަންމެ ބިރުގަތަސް، ކުރެވޭނެކަމެއް ނެތެވެ. ރިޔާ ނެގޭވަރަށްވުރެ އަދިވެސް ވައި މާ ބާރެވެ. އަމިއްލަ ބާރުގެ ދަށަށް އޮޑި ގެނެވޭނެ ހަމަ އެއްވެސްގޮތެއް ނެތެވެ. އެހެންކަމުން ހެޔޮދުޢާކުރުން މަތީގައި ތިއްބާ، އޮޑި ގޮސް އެރަށު ފަރާ ކައިރިވެއްޖެއެވެ. އެންމެންގެ ބުރަ މަސައްކަތުން އޮޑި ފަޅަށް ވައްދައިފިއެވެ. ފަރަށް އަރައި އޮޑި ކުދިކުދިވެދާނެތީއެވެ.


Miee 26 Sikunthu Nuvanees Tomato Ketchup Fulhieh Boe Huskolli Meeheh - Vaguthu\nމިއީ 26 ސިކުންތު ނުވަނީސް ޓޮމާޓޯ ކެޗަޕް ފުޅިއެއް ބޮއެ ހުސްކޮށްލި މީހެއް\nއިންޑިއާ އަކީ އާއްމުކޮށް ރެކޯޑް ފޮތުން ޖާގަ ހޯދުމުގައި ކުރީގައި އުޅޭ ބައެކެވެ. ތަފާތު އެކި އެކި ކަންކަމުގައި އިންޑިޔާ މީހުން ރެކޯޑް ހަދައެވެ. މިއީވެސް އެހާ ތަފާތު ކަމެކެވެ.\nމުމްބާއިއަށް ނިސްބަތްވާ ޑިނޭޝް ޝިވްނަތް އުޕަދްޔާޔާ ނަމަކަށް ކިޔާ މީހަކު މި ވަނީ، ވަރަށް ފަހުން ޓޮމާޓޯ ކެޗަޕް ފުޅިއެއް 25.37 ސިކުންތުގައި ބޮއެ ރެކޯޑް ހަދާފައެވެ. އޭނާ އެ ސޯސް ބޯން ބޭނުން ކުރީ ހޮޅިއެކެވެ.\nގައިނެސް ރެކޯޑް އިން ޔޫޓިއުބްގައި އަޕްލޯޑް ކުރި އެ ވީޑިޔޯގައި ޑިނޭޝް ހޮޅިއެއް ބޭނުންކޮށްގެން 396 ގްރާމްގެ ޓޮމާޓޯ ސޯސްފުޅިއެއްގެ 95 އިންސައްތަ ވަނީ ހުސްކޮށްފައެވެ. މިކަމަށް އޭނާވެސް ބޭނުންކޮށްފައި ވަނީ ބިއްލޫރި ފުޅިއެވެ.\nޔޫޓިއުބްގައި މި މަހުގެ ނުވަ ވަނަ ދުވަހު އެ ވީޑިޔޯ ހިއްސާކުރިއިރު، 284000 މީހުން އެ ވީޑިޔޯ ވަނީ ބަލާފައެވެ. އަދި 3000 ވަރަކަށް މީހުން ވަނީ އެ ވީޑިޔޯ ޝެއާކޮށްފައެވެ.\nޑިނޭޝްއަކީ އެެ ރެކޯޑްގެ އިތުރުން އިތުރު ރެކޯޑްތައްވެސް ހަދާފައި ހުރީ މީހެކެވެ. އެގޮތުން ގްރޭޕް ފުްރުޓެއްގެ ބޭރު ތޮށި ނޮޅާލުމަށްފަހު އެންމެ އަވަހަށް ކައި ހުސްކުރާ މީހާގެ ރެކޯޑްވެސް އޮތީ އޭނާގެ އަތުގައެވެ. އެގޮތުން ގްރޭޕް ފްރުޓް އޭނާ ތިން މިނިޓް ތެރޭގައި ތޮށި ނޮޅައިގެން ކާލާއިރު، އޮރެންޖެއްގެ ތޮށި ނޮޅައިގެންވެސް ތިން މިނިޓް ތެރޭގައި އޭނާ ކާލަައެވެ.\nފެބުރުއަރީ 19, 2018 14:56


India touristunge medhugai anna aharu ves enme magubool 1 manzilakah Raajje vaane: survey | Mihaaru\nރާއްޖެ އައި އެއް މިލިއަން ވަނަ ޓޫރިސްޓަށް ހުރަވަޅި ރިސޯޓުގައި ޗުއްޓީ ހޭދަކުރުމުގެ ފުރުސަތު ލިބުނު ކަމުގެ ލިއުން ހަވާލުކުރަނީ: އެއީ އިންޑިއާގެ ދެމަފިރިން-- ފައިލް ފޮޓޯ: ނިޝާން އަލީ/ މިހާރު\nއިންޑިއާ ޓޫރިސްޓުންގެ މެދުގައި އަންނަ އަހަރު ވެސް އެންމެ މަގުބޫލް އެއް މަންޒިލަކަށް ރާއްޖެ ވާނެ: ސާވޭ\n17 ޑިސެމްބަރ 2016 - 11:403comments\nފްލައިޓް ބުކިންގެ ހިދުމަތް ދޭ މަޝްހޫރު ވެބްސައިޓް، ސްކައިސްކޭނާ އިން ނެރުނު ޓްރެވަލް ޓްރެންޑްސް ރިޕޯޓުގައި ބުނެފައިވާ ގޮތުގައި އިންޑިއާ ޓޫރިސްޓުންގެ މެދުގައި ތިންވަނަ އަށް އެންމެ މަގުބޫލް މަންޒިލަކަށް ވާނީ ރާއްޖެ އެވެ. އެގޮތުން، އެ ވެބްސައިޓް މެދުވެރިކޮށް އިންޑިއާ މީހުން ރާއްޖެ ސާޗްކުރި މިންވަރު މިދިޔަ ތިން އަހަރުގެ ތެރޭގައި 22 ޕަސެންޓް އިތުރުވެފައިވާ ކަމަށް ބުނެފައިވެ އެވެ.\nސްކައިސްކޭނާ އިން ބުނީ އިންޑިއާ މީހުންގެ މެދުގައި އެންމެ މަގުބޫލް ތިން މަންޒިލަކީ ސިންގަޕޫރު، އިންޑޮނީޝިއާގެ ބާލީ އަދި މެލޭޝިއާާ ކަމަށެވެ. އަދި އެންމެ ބޮޑު ކުރިއެރުމެއް ވެސް ހޯދާފައި ވަނީ ސިންގަޕޫރުން ކަމަށް ބުންޏެވެ. އެގޮތުން، އެ ވެބްސައިޓް މެދުވެރިކޮށް އިންޑިއާ މީހުން ސިންގަޕޫރު ސާޗްކުރި މިންވަރު މިދިޔަ ތިން އަހަރުގެ ތެރޭގައި 202 ޕަސެންޓް އިތުރުވެފައިވާ ކަމަށް ބުނެފައިވެ އެވެ.\nއިންޑިއާ އަކީ ރާއްޖޭގެ ޓޫރިޒަމްގައި އެންމެ ކުރިއަރަމުން އަންނަ އެއް މާކެޓެވެ. އެގޮތުން، އިންޑިއާ އިން އައި ޓޫރިސްޓުންގެ އަދަދު މިދިޔަ އަހަރުގެ އޮކްޓޯބަރު މަހާ އަޅައި ބަލާއިރު މިދިޔަ އޮކްޓޯބަރު މަހު 45.1 ޕަސެންޓް އިތުރުވެ، 6،301 އަށް ވަނީ އަރައިފަ އެވެ. އަދި މި އަހަރުގެ މިހާތަނަށް ބައި ލައްކަ އަށް ވުރެ ގިނަ އިންޑިއާ މީހުން ޗުއްޓީ ހޭދަކުރަން ރާއްޖެ އައިސްފައިވެ އެވެ. އެއީ މިދިޔަ އަހަރުގެ އެ މުއްދަތާ އަޅާބަލާއިރު 26.4 ޕަސެންޓް އިތުރު އަދަދެކެވެ.\nރާއްޖެ އަށް މި އަހަރު އެއް މިލިއަން ޓޫރިސްޓުން އައުން މިދިޔަ ސެޕްޓެމްބަރު ފާހަގަކުރި އިރު، އެ ޝަރަފް ވެސް ލިބުނީ އިންޑިއާގެ ދެމަފިރިންނަށެވެ.\nއިތުރު ލިޔުންތައް ޓޫރިސްޓުން ޓޫރިޒަމް ރާއްޖެ-އިންޑިއާ


Jabir ah UK in siyaasee hiymaayai dheefi | Mihaaru\n10 އެޕްރީލް 2018 - 22:54\nކުރީގެ ރައީސް މުހައްމަދު ނަޝީދުގެ އެޑްވައިޒަރު އަދި ޔޮޓް ޓުއާޒްގެ ޗެއާމަން ޖާބިރުގެ ޕާސްޕޯޓު ސަރުކާރުން ކެންސަލް ކޮށްފައި ވަނިކޮށް އިނގިރޭސި ވިލާތަށް ވަނުމުގެ ހުއްދަ އެ ގައުމުން ދިނީ މިދިޔަ އަހަރުގެ ޖޫން 20ގަ އެވެ.\nޖާބިރުގެ ޕާސްޕޯޓު ކެންސަލް ކުރިކަން އެނގުނީ އޭނާ އިޓަލީގައި ހުންނެވުމަށް ފަހު، އިނގިރޭސި ވިލާތަށް ވަޑައިގެން އެއާޕޯޓް ކައުންޓަރަށް ޕާސްޕޯޓް ދެއްވުމުންނެވެ.\nޖާބިރުގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދު ކުރެއްވި ޓުވީޓެއްގައި ވިދާޅުވެފައި ވަނީ، ޖާބިރަށް އިނގިރޭސި ވިލާތުން ރައްކާތެރިކަން ލިބުމުން އެކަމާ ވަރަށް އުފާކުރައްވާ ކަމަށެވެ. އަދި އެއީ ހިތްދަތި ދިގު ދަތުރެއް ކަމަށް ވިދާޅުވެ ދިޔާނާ ކުރެއްވި ޓުވީޓުގައި ކުރީގެ ރައީސް މުހައްމަދު ނަޝީދު ކުރެއްވި މަސައްކަތްޕުޅަށް ޝުކުރު އަދާކުރައްވާފައި ވެ އެވެ.\nޖާބިރުގެ ޕާސްޕޯޓް ކެންސަލް ކުރުމުގެ ކުރިން ވެސް އޭނާ ގެންދަވަނީ ރައީސް އަބްދުﷲ ޔާމީނަށާއި ސަރުކާރަށް ވަރަށް ބޮޑަށް ފާޑު ވިދާޅުވަމުންނެވެ. ހާއްސަކޮށް ރައްޔިތުންގެ މަޖިލިހުގެ ރައީސް އަބްދުﷲ މަސީހް މަގާމުން ދުރުކުރަން އިދިކޮޅު ފަރާތްތަކުން މިދިޔަ އަހަރު ނަގަން މަސައްކަތްކުރި ވޯޓަށް ޖާބިރު ޚަރަދު ކުރައްވާ ކަމަށް ބައެއް ފަރާތްތަކުން ތުހުމަތު ކުރެ އެވެ. އެކަމަކު އެ ވާހަކަތައް ޖާބިރު ދޮގުކުރައްވަ އެވެ.\nޖާބިރުގެ ޕާސްޕޯޓް ކެންސަލް ކުރި މައްސަލާގައި ދައުލަތާ ދެކޮޅަށް އޭނާގެ ފަރާތުން ސިވިލް ކޯޓަށް މައްސަލައެއް ހުށަހެޅި އެވެ. ނަމަވެސް ބަލައި ނުގަނެ މިދިޔަ އަހަރުގެ ނޮވެމްބަރު މަހު ވަނީ އެ މައްސަލަ ބޭރުކޮށްލައިފަ އެވެ.\nސަރުކާރަށް ވަރަށް ބޮޑަށް ފާޑު ވިދާޅުވަމުން ގެންދަވާ ޖާބިރުގެ ޕާސްޕޯޓް ކެންސަލް ކޮށްފައިވާއިރު، އޭނާގެ ކުންފުނި، ޔޮޓް ޓުއާސް އަތުން 45 މިލިއަނަށް ވުރެ ގިނަ ރުފިޔާ ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ ދައުވާކޮށްފަ އެވެ.\nޖަބިރުގެ އިތުރުން ނަޝީދާއި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދާއި މަޖިލީހުގެ ކުރީގެ ނައިބު ރައީސް އަދި ދިއްގަރު ދާއިރާގެ ކުރީގެ މެމްބަރު އަހުމަދު ނާޒިމް އާއި އެމްޑީޕީގެ ކުރީގެ ޗެއާޕާސަން އަލީ ވަހީދާއި ކުރީގެ ޓްރާންސްޕޯޓް މިނިސްޓަރު އަމީން އިބްރާހިމް ވެސް ވަނީ އިނގިރޭސި ވިލާތުން ސިޔާސީ ހިމާޔަތް ހޯއްދަވައިފަ އެވެ.\nއިގިރޭސިވިލާތް މެމްބަރު އަބްދުﷲ ޖާބިރު (ކާށިދޫ) ޔޮޓް ޓުއާސް މޯލްޑިވްސް ރާއްޖެ-އިނގިރޭސިވިލާތް\n35 ކޮމެންޓް, 106 ރިއެކްޝަންސް\nރައީސް ޔާމީނުގެ ހިތަކަށް އެއްވެސް އަސަރެއްނުކުރެ. ނަޝީދު ތިއުޅުއްވަނީ އަނެއްކާވެސް ގޯސް ހައްދަވަން. ޖާބިރަށް އިތުބާރު ނުކުރާތި... ޖަމީލަށް އިތުބާރު ނުކުރާތި.\nޖާބިރު ވެސް މީ ސިޔާސީ މީހެއްތަ؟\nއަހަންނަވެސް ތި ލިބޭ ގޮތް ހަދާ ދީބަލަ.\nމަ ބުނާނެ އެއްޗެއް ނެތް. އެ އުޅޭ މޫސާ އަންވަރަށް ވެސް ތިޔަ އެއްޗެއް ލިބިއްޖެ. މީހަކު ސިޔާސީ ގޮތުން ފުންނާބު އުސްވާނީ އެވަރަށް. ދެން ނިންމާލީ.\nރާއްޖޭގަ ތިބި ހުރިހާ ޚާއިނުންނާ ބާޣީންނާ ޣައްދާރުން އެއްތަނަކަށް ޖަމާވެ ހަމަވަނީ. ދެތިން މީހެއް ދެން މަދީ..!\nއިނގިރޭސިވިލާތަކީ މިހާރު ޓެރަރިސްޓު އައްޑާއަކަށް ވެއްޖެ. ފިލަންދާން ރަގަޅު ތަނަކަށްވެފަތިއޮތީ.\n.މިގައުމުގެ ދަރިން ބޭރުގަވިއަކަސް ސަލާމަތް ކުރައްވާތީޝުކުރިޔާ...މިގައުމާ މިގައުމުގެ ނޭވާތިއީ ނަޝީދައް ޝުކުރިޔާ.\nނޭވާއޭ..؟! އެއީ މިގައުމުގެ ހަލާކު. ގައުމަށް މިފަހުގެ ޒަމާނެއްގައިވެސް ޖެހުނު އެންމެ ބޮޑު ވަބާ. ދުއްޕާން. މުސީބާތް..!\nދުނިޔޭން މޮޔަފުޅު ވީތޯ. ނަޝީދު ނޭވާ ލާހަ ހިނަދަކު މިޤައުމަށް ހަމަ ނޭވާއެއް ލިޔަކަ ނުދޭނެ!\nހުމާމް ގެ ކޮމެންޓށް ހަަމަ ބުނެވޭނީ ޗީޑި އޭ.. އަންނި މެން ދުނިޔޭގެ އުފަލާ މަޖަލުގަ މި ދިވެހި ރާއްޖޭ ގަ ނޫޅެވޭނެތީއޭ އެތަނަކަށް އަރުވާ ލެވިގެން އެހުރީ. ކުރިން މަވެސް ވަރަށް ސަޕޯޓް ކުރިން ތި އަންނި އަށް. އެކަމް އޭނާއަކަށް މި ކުޑަ ކުޑަ ރާއްޖެ އިސްލާމް ދީނުގެ މަތީގަ ބާއްވާކަށް އެއްވެސް މަސައްކަތެއް ނުކުރެވުނު. ރީތި ގޮތުގަ އިސްތިއުފާ ދީފަވެސް ބަޑިޖެއސިއްޔޭ އޭއްޗެކޭ މީއްޗެކޭ ކިޔާ ތަންތަން އަންދާ އަޅިއަށް ހެދީ. އެއްގޮތަކަށް ވެސް މި ދިވެހި ރާއްޖެ ބޭނުމެއް ނުވޭ ތިކަހަލ ލަޓޯފަޓޯ ރައީސް އެއް. ތިތާ ހުރޭ ރެޑް ކާޕެޓް ގަ މޮޑެލް ކޮއްލާފަ ރާނީ އަތްޕުޅުން ކާލއިގެން. ދުވަސްކޮޅަކުން އެމީހުން ވެސް ނޮހޮރޮއްޕާނާ ހީވެގން ތިތަނުން ފައްސާލަފާނެ.\nހަ ހަ ހާ ހާ ކޮބާ ވެއްޓުނުތަ މަހިތައް އަރާ އަދިވެސް5އަހަރު އޮތްނަމައޭ ވެއްޓޭތަން ބަލަން މީ ގުނބޯ ސަރުކަރެއް ނޫނޭ ލާހިކެއްނޫ ވައްޓާލާކަށް ކޮބާ އެއްޓެނީ ވެއްޓެނީ ނިމެނީ ނިމެނީ ގޮވި ބައިގަނޑު މައިތިރިވީތަ. ހެހެހޭ\nއިނގިރޭސި ވިލާތުން ކަންތައް ކުރާގޮތުން ރައީސް ޔާމީހުނުގެ ސަރުކާރަށް ދައުލަތް ހިންގުމަށް އެބަދަތިވޭ. އެހެންވީމަ އިނގިރޭސި ވިލާތާ ގުޅުންކަޑާލަންވީ ހަމަ މިހާރުން މިހާރަށް. ރިޔާޒު ރަޝީދު އެބަޖެހޭ މިކަމުގަ ކޮންމެވެސް އެއްޗެއް ދަނަނަވަން.


Hiyaalufaalhu kurun huttuvaa billah vaahaka dhakkan Faris aai Musthofa ah furusatheh nudhin | Mihaaru\nދިއްގަރު ދާއިރާގެ ޕީޕީއެމްގެ މެމްބަރު އަހުމަދު ފާރިސް މައުމޫން މަޖިލީހުގެ ޖަލްސާގައި ވާޙަކަ ދައްކަވަނީ. ބިލަށް ވާހަކަ ދައްކަން ފުރުސަތު ނުދިން މައްސަލާގައި ފާރިސް ވަނީ ކަންބޮޑުވުން ފާޅުކުރައްވާފައި. - ފޮޓޯ: މަޖިލިސް\nހިޔާލުފާޅުކުރުން ހުއްޓުވާ ބިލަށް ވާހަކަ ދައްކަން ފާރިސާއި މުސްތޮފާ އަށް ފުރުސަތެއް ނުދިން\n09 އޯގަސްޓް 2016 - 13:18 18 comments\nރައްޔިތުންގެ މަޖިލީހުގައި މިއަދު ވޯޓަށް އަހާ ހިޔާލުފާޅުކުރުން ހުއްޓުވާ ބިލު ދިރާސާކުރި ވަގުތީ ކޮމެޓީގެ ރިޕޯޓަށް ބަހުސްކުރެއްވުމުގެ ފުރުސަތު ދިއްގަރު ދާއިރާގެ ޕީޕީއެމްގެ މެމްބަރު އަހުމަދު ފާރިސް މައުމޫނަށާއި ތިމަރަފުށީ ދާއިރާގެ މުހައްމަދު މުސްތަފާ އަށް ނުދީ ޖަލްސާ ނިންމާލައިފި އެވެ.\nފާރިސްގެ އިތުރުން ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކަށް ވެސް ވާހަކަ ދައްކަވަން ފުރުސަތު ނުދިން ކަމަށް ވިދާޅުވެ، ކަންބޮޑުވުން ފާޅުކުރެއްވި އެވެ.\nބައެއް މެމްބަރުންނަށް އެނގިފައިވާ ގޮތުގައި ފާރިސަށް ވުރެ ފަހުން ވާހަކަ ދައްކަވަން އެދިވަޑައިގަތް މެމްބަރުންނަށް ވެސް ވަނީ ފުރުސަތު ދެއްވި އެވެ. ކޮމެޓީ ރިޕޯޓަށް ބަހުސް ކުރަން ފާރިސަށް ފުރުސަތު ނުދިން ސަބަބެއް އެނގިފައެއް ނުވެ އެވެ.\nފާރިސް ވަނީ ނިޒާމީ މައްސަލަ ނަންގަވައި އެކަން މަޖިލީހުގެ ރައީސް އަބްދުﷲ މަސީހުގެ ސަމާލުކަމަށް ވެސް ގެންނަވައިފަ އެވެ. އަދި އެކަން ހިނގައިދިޔަ ގޮތް އޮޅުން ފިލުއްވައިދެއްވުމަށް ފާރިސް އެދިވަޑައިގެންނެވި އެވެ. ނަމަވެސް މަސީހު ވިދާޅުވީ އެއީ ނިޒާމީ މައްސަލައެއް ނޫން ކަމަށެވެ.\n"ފުރުސަތަށް ހުޅުއްވާލެއްވީމަ، އަޅުގަނޑުގެ ނަން އޮތީ ފަސް ވަނައިގައި. މިހާރު އަޅުގަނޑަށް ވުރެ ފަހުން އެދިވަޑައިގެން ބައެއް މެމްބަރުން ލިސްޓަށް ވުރެ ކުރިއަށް ވަނީ ގެންގޮސްފައި،" ފާރިސް ވިދާޅުވި އެވެ.\nއަބުރު ރައްކާތެރި ކުރުމާއި ޚިޔާލު ފާޅުކުރުމުގެ މިނިވަންކަމުގެ ނަމުގައި މަޖިލީހަށް ހުށަހަޅާފައިވާ ބިލަށް ތާއީދު ނުކުރައްވާކަން ފާރިސް އާއި މުސްތޮފާ ވެސް ވަނީ މީގެ ކުރިން ވިދާޅުވެފަ އެވެ. އަދި ބިލާ ދެކޮޅަށް ޕީޕީއެމް މެމްބަރުންގެ ވައިބަ ގްރޫޕްގައި ވާހަކަ ދައްކަވާތީ މުސްތޮފާ ވަނީ އެ ގްރޫޕުން ބޭރު ވެސް ކޮށްފަ އެވެ.\nމިހާރު ބިލް އޮތް ގޮތުން ނޫސްވެރިކަމަށް ހުރަސް އެޅޭ ކަމަށް ބުނެ ގިނަ ނޫސްވެރިން އަންނަނީ އެކަމުގެ ކަންބޮޑުވުން ފާޅުކުރަމުންނެވެ.\nކުރިން ސަރުކާރުން ހުށަހެޅި ބިލަކާ ދެކޮޅަށް އޭނާ ވޯޓު ދެއްވި މައްްސަލައެއްގައި ފާރިސް ޕީޕީއެމުން ވަކިކުރަން އެ ޕާޓީގެ ސުލޫކީ ކޮމެޓީން ވަނީ ނިންމައިފަ އެވެ. އެކަމަކު ޕާޓީގެ ރައީސް މައުމޫން ވިދާޅުވަނީ ފާރިސް އަކީ އަދިވެސް އެ ޕާޓީގެ މެމްބަރެއް ކަމަށާއި އޭނާ ޕާޓީން ވަކިނުވާ ކަމަށެވެ. ފާރިސް ކުރިން އިިދިކޮޅަށް ވޯޓު ދީފައިވަނީ އިއުލާން ނުކޮށް، ރަށްތައް ކުއްޔަށް ދެވޭ ގޮތަށް ޓޫރިޒަމް ގާނޫނަށް ގެނައި އިސްލާހަށެވެ. އޭގެ ފަހުން ވެސް އޭނާ ވަނީ ޕާމަނަންޓް ސެކްރެޓަރީން އައްޔަން ކުރުމުގައި މިނިސްޓަރުންގެ ލަފާ ހޯދަން ޖެހޭ ގޮތަށް ސިވިލް ސާވިސް ގާނޫނަށް ގެނައި އިސްލާހާ ދެކޮޅަށް ވެސް ވޯޓު ދެއްވައިފަ އެވެ.\nއިތުރު ލިޔުންތައް މީޑިއާ ނޫސްވެރިކަން ރައްޔިތުންގެ މަޖިލިސް ޕީޕީއެމް ފާރިސް މައުމޫން ނޫސްވެރިކަމުގެ މިނިވަންކަން ޚިޔާލުފާޅުކުރުމުގެ މިނިވަންކަން އަބުރާ ބެހުން


Hathhiyaaraaeku Sifain nukuthee fuluhah ehee vedheyn\nސިފައިން ނުކުތީ ފުލުހުންގެ އޮޕަރޭޝަނަށް އެހީވާން\nފުލުހުންގެ ދެ ވެހިކަލެއް: ފުލުހުންނަށް އެހީވާން ސިފައިން ވެސް ދަނީ ހަރަކާތްތެރި ވަމުން -- ފޮޓޯ: އަވަސް\nހަތިޔާރާއެކު މާލޭގެ މަގުތަކުގައި ސިފައިން ހަރަކާތްތެރިވަމުން ދަނީ ސިފައިން ކުރިއަށް ގެންދާ ވަކި އޮޕަރޭޝަނެއްގައި ނޫން ކަމަށާ ސިފައިން ނުކުމެ އުޅެނީ ފުލުހުން ހިންގާ އޮޕަރޭޝަނަށް އެހީތެރިވެ ދިނުމުގެ ގޮތުން ކަމަށް އެނގިއްޖެ އެވެ.\nމަރާލާފައިވާ އަހުމަދު ރިލްވާންގެ މައްސަލާގައި ހިމެނޭ ބައެއް މީހުންނާ ގުޅޭ ތަންތަން ފާސް ކުރުމަށް ފުލުހުން ރޭ ވަނީ ޚާއްސަ އޮޕަރޭޝަނެއް ފަށާފަ އެވެ. އެ އޮޕަރޭޝަން ހިނގާއިރު މާލޭގެ މަގުތަކުގައި ހަތިޔާރާއެކު ސިފައިން ވެސް ހަރަކާތްތެރި ވަމުން ދެއެވެ.\nއަވަސްއަށް ކަށަވަރު ކުރެވިފައިވާ ގޮތުގައި ސިފައިން ހަތިޔާރާއެކު މަގުތަކަށް ނިކުމެ ހަރަކާތްތެރި ވަނީ ފުލުހުން ހިންގާ އޮޕަރޭޝަނަށް އެހީތެރި ވެދޭށެވެ.\nމަރުތައް ތަހުގީގު ކުރަން ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަންގެ ތަހުގީގަށް ފުލުހުން މިއަދު ވެސް ދަނީ ގޭގެ އާއި ތަންތަން ބަލައި ފާސް ކުރަމުންނެވެ.\nރިލްވާންގެ މައްސަލާގައި މަރުތައް ތަހުގީގު ކުރާ ކޮމިޝަނުން އެކުލަވައިލި ރިޕޯޓްގެ ހުލާސާ ރިޕޯޓެއް އާންމު ކޮށްފައިވާއިރު، އެ ރިޕޯޓްގައި ނަން ހިމެނޭ ބައެއް މީހުންގެ އުޅޭ ގޭގެއަށް ފުލުހުން ރޭ ވަނެވެ.\nމޯލްޑިވްސް ޕޮލިސް ސާވިސް އެމްއެންޑީއެފް އަހުމަދު ރިލްވާން + ރިލްވާން ރިޕޯޓް


Kahcha Badhaam Lava in Mash-hoorukan Hoadhi Buban Maafah Edhijje ކައްޗާ ބަދާމް ލަވައިން މަޝްހޫރުކަން ހޯދި ބުބަން މާފަށް އެދިއްޖެ – Huvadhoo News Kahcha Badhaam Lava in Mash-hoorukan Hoadhi Buban Maafah Edhijje Huvadhoo News\nކައްޗާ ބަދާމް ލަވައިން މަޝްހޫރުކަން ހޯދި ބުބަން މާފަށް އެދިއްޖެ\nއިންޑިޔާގެ މަގުމަތީގައި ބަދަން ވިއްކަން އުޅުނު ބުބަން\nއިންޑީޔާގެ މަގުމަތީގައި ބަދަން ވިއްކަން އުޅުނު ބުބަން ބަޑޭކަރަށް މަޝްހޫރުކަން ލިބި މާބޮޑަށް ފޮނި ވެވުނީތީ އެކަމާ ބުބަން މާފަށް އެދިއްޖެއެވެ.\nޓިކްޓޮކްގައި މަޝްހޫރުވެގެންދިޔަ “ކައްޗާ ބަދާމް” ލަވައިން ގިނަބަޔަކަށް ބުބަން އެގި އޭނާ ސެލެބްރިޓީއަކަށް ވުމުން މާބޮޑަށް ފޮނިވެވި ދެން ބަދަން ވިއްކަން މަގުމަތީގައި ނޫޅޭނެކަމަށް ބުބަން ވަނީ މީޑިޔާތަކުގައި ބުނެފައެވެ. މިގޮތަށް ބުބަން އިންޓަވިއު ދެމުންދާތީ ގިނަ ބަޔަކު ދަނީ އޭނައަށް ފާޑުކިޔަމުންނެވެ. މާބޮޑަށް ފޮނިވާން ހަދައިގެން ފަހުން ދެރަވާނެ ކަމަށް ބުނެ ގިނަ ބަޔަކު އޭނައަށް މަލާމާތް ކުރަން ފެށުމުން ބުބަން ވަނީ އެކަމާ މާފަށް އެދިފައެވެ.\nބުބަން ބުނާގޮތުގައި އޭނާ ބުނީ މަޝްހޫރުވީ އެހެން މީހުންގެ ސަބަބުން ކަން އެނގޭ ކަމަށާއި އެ ކަމަށް ވަރަށް ބޮޑަށް ޝުކުރުވެރިވާ ކަމަށެވެ. އަދި ހާލަތު ނިޔާކުރާ ގޮތުން އަނެއްކާވެސް ބަދަން ވިއްކަން ނުކުންނަން ޖެހިދާނެ ކަމަށް ބުބަން ވަނީ ބުނެފައެވެ.\nއުމުރުން 50 އަހަރުގެ ބުބަން ބަދަން ވިއްކުމުގައި އުޅުނުއިރު އޭނާ ކިޔާފައިވާ ލަވަ “ކައްޗާ ބަދާމް” ލަވައިން އޭނާއަށް މަޝްހޫރުކަން ލިބި އޭނާއަށް ދަނީ އިތުރު ފުރުސަތުތައް ފަހިވަމުންނެވެ. އާއިލާގެ 10 މެމްބަރުން ބަލަހައްޓަނީ ބުބަންއެވެ.\nބުބަންގެ ލަވަ މިއުޒިކް އުފައްދާ ކުންފުންޏަކުން ގަނެފައިވާއިރު އެއިން އެކަނި ވެސް 1.5 ލައްކަ ރުޕީސް ލިބުނެވެ. ބެންގޯލްގެ އާޓިސްޓުންތަކެއް ވަނީ އޭނާއާ އެކު އެ ލަވައިގެ ރިމިކްސް ވީޑިއޯއެއް ވެސް ހަދައިފަ އެވެ. އެ ލަވަ އަށް ވަނީ ޔޫޓިއުބްގައި 53 މިލިއަނަށް ވުރެ ގިނަ ވިއުސް ލިބިފަ އެވެ.


Amana Takaful in hihsaage faidhaa bahanee\nއަމާނާ ތަކަފުލް އިން ހިއްސާގެ ފައިދާ ބަހަނީ\nއަމާނާ ތަކާފުލްގެ ބޯޑް މެންބަރުން: އަމާނާ ތަކަފުލްއިން އެކުންފުނީގެ ހިއްސާގެ ފައިދާ ބަހަން ނިންމައިފި-- އަވަސް ފޮޓޯ އަހުމަދު ޝުރާއު\nއަމާނާ ތަކަފުލް (މޯލްޑިވްސް) އިން 2018 ވަނަ އަހަރުގެ ފުރަތަމަ ހަތް މަސްދުވަހުގެ ވިޔަފާރީގެ ފައިދާ ހިއްސާދާރުންނަށް ބެހުމަށް ނިންމައިފި އެވެ.\nއަމާނާ ތަކާފުލް އިން ބުނީ، މި އަހަރުގެ ޖުލައި 31 ވަނަ ދުވަހާއި ހަމައަށް ކުންފުނީގެ ސާފު ފައިދާގެ ގޮތުގައި 9.7 މިލިއަން ރުފިޔާ ލިބިފައިވާ ކަމަށެވެ. އެ ފައިދާއިން ހިއްސާދާރުންނަށް ޑިވިޑެންޓްގެ ގޮތުގައި ހިއްސާއެއްގެ މޫނުމަތީ އަގުގެ 7.5 ޕަސެންޓް ދިނުމަށް ވަނީ ނިންމާފައިވާ ކަމަށް އެ ކުންފުނިން ބުންޏެވެ. ޑިވިޑެންޓް ލިބޭނީ މި މަހުގެ 31 ވަނަދުވަހުގެ ނިޔަލަށް ކުންފުނީގެ ހިއްސާ ދާރުންގެ ގޮތުގައި ރަޖިސްޓްރީ ވެފައިވާ ފަރާތްތަކަށެވެ.\nއަމާނާ ތަކާފުލް އިން ބުނީ އެ ކުންފުންޏަށް ލިބުނު 9.7 މިލިއަން ރުފިޔާގެ ސާފު ފައިދާ އަކީ، މި ވޭތުވެދިޔަ 2017 ވަނަ އަހަރުގެ ފުރަތަމަ ހަތް މަސްދުވަހާއި އަޅާބަލާއިރު 102 ޕަސެންޓުގެ ކުރިއެރުމެއް ކަމަށެވެ. އަދި ކުންފުނީގެ ޖުމްލަ އާމްދަނީ ވެސް ވަނީ 92 މިލިއަން ރުފިޔާ އަށް އަރައިފަ އެވެ. މިއީ 2017 ވަނަ އަހަރާއި އަޅާބަލާއިރު ފާހަގަކުރެވޭ ވަރުގެ ބޮޑު ކުރިއެރުމެއް ކަމަށް އެ ކުންފުނިން ބުންޏެވެ.\nއެ ކުންފުނިން ބުނީ މި އަހަރު އެކިއެކި ހާދިސާތަކުގައި ގެއްލުންލިބުނު ބައިވެރިންނަށް ބަދަލުގެ ގޮތުގައި މިހާތަނަށް 23.1 މިލިއަން ދޫކުރެވިފައިވާ ކަމަށެވެ. އަދި ބައިވެރިންނަށް ދިން ބަދަލަށް ފަހު، ރިސްކް ފަންޑަށް 137 ޕަސެންޓުގެ ކުރިއެރުމެއް ލިބިފައިވާ ކަމަށް އެ ކުންފުނިން ބުންޏެވެ. ކުންފުނީގައި ހުންނަ، ހިއްސާދާރުންގެ ފަންޑަށް ވެސް 92 ޕަސެންޓުގެ ކުރިއެރުމެއް ހޯދާފައިވާ ކަމަށް އަމާނާ ތަކަފުލް އިން ބުންޏެވެ.\nރާއްޖޭގައި އުފެދުނު އެންމެ ފުރަތަމަ އަދި ހަމައެކަނި ތަކަފުލް ހިދުމަތްދޭ އަމާނާ ތަކަފުލް އިން ހިފަހައްޓަމުންދާ އުސޫލީ މިންގަނޑު ތަކަކީ ކުންފުނީގެ ކުރިއެރުމުގެ އެންމެބޮޑު ސިއްރު ކަމަށް އެ ކުންފުނިން ބުނެ އެވެ. ކުންފުނި 2011 ވަނަ އަހަރު ސްޓޮކް އެކްސްޗޭންޖްގައި ލިސްޓްކުރި ފަހުން ހިދުމަތް ހޯއްދާ ފަރާތްތަކަށް 'ސާޕްލަސް' އަދި ހިއްސާދާރުންނަށް ވިޔަފާރި ފައިދާ އަންނަ ކެނޑިނޭޅި ދެމުން އެވެ.\nއަމާނާ ތަކާފުލް އިން ހާއްސަ އިވެންޓެއް ބާއްވަނީ


Tourism dhaairaa in plastic dhookohlan govaalaifi | Mihaaru\nރާއްޖޭގައި އެންމެ އާއްމުކޮށް ބޭނުންކުރާ ބާވަތުގެ ބާޒާރު ކޮތަޅު: މިއީ، ތިމާވެއްޓާ ރައްޓެހި އެއްޗެއްގެ ގޮތުގައި އިމްޕޯޓްކުރިޔަސް، ތިމާވެއްޓަށް ގެއްލުން ހުރި އެއްޗެއް.\nޓޫރިޒަމްގެ ދާއިރާއިން ޕްލާސްޓިކް ދޫކޮށްލަން ގޮވާލައިފި\n02 ޑިސެމްބަރ 2018 - 12:05 1 comment\nއެއްފަހަރު ބޭނުންކޮށް އުކާލަން ޖެހޭ ޕްލާސްޓިކް މަނާކުރަން ޓޫރިޒަމް ދާއިރާގެ ފަރާތްތަކަށް މޯލްޑިވްސް އެސޯސިއޭޝަން އޮފް ޓޫރިޒަމް ޕްރޮފެޝަނަލްސް (އޭޓީޕީ) އިން ގޮވާލައިފި އެވެ.\nޓޫރިޒަމްގެ ދާއިރާގައި މަސައްކަތް ކުރާ މީހުން ގުޅިގެން އުފައްދާފައިވާ އޭޓީޕީން ބުނީ އެއްފަހަރު ބޭނުންކޮށް އުލާކާ ޕްލާސްޓިކް މަނާކުރަން ހިންގާ ކެމްޕޭނުގައި އެ ދައިރާގެ އެންމެން ބައިވެރިވުން މުހިންމު ކަމަށެވެ. އެގޮތުން ރިސޯޓްތަކާއި، ގެސްޓްހައުސް، އަދި ހޮޓާތަކުން ވެސް މި ކެމްޕޭންގައި ބައިވެރިވާން އޭޓީޕީން ގޮވާލި އެވެ.\nޓޫރިޒަމް ދާއިރާގެ ފަރާތްތަކުން ތިމާވެށްޓާ ރައްޓެހި އާދަކާދަ ގެންގުޅުމުގެ ހޭލުންތެރިކަމަށް މަސައްކަތް ކުރާ އޭޓީޕީން ބުނި ގޮތުގައި ހުރިހާ ފަންތިއެއްގެ ކުންފުނިތަކުން ވެސް ތިމާވެށީގެ ހިމާޔަތުގައި މަސައްކަތް ކުރަން ޖެހޭ ކަމަށެވެ. އަދި ޕްލާސްޓިކަކީ ރާއްޖޭގެ ގޮނޑުދޮށާއި ކަނޑަށް އޮތް ބޮޑު ބިރެއް ކަމަށް އޭޓީޕީން ބުނެ އެވެ.\nޕްލާސްޓިކަކީ ކަނޑުގެ ދިރުންތަކަށް ބޮޑު ނުރައްކަލެކެވެ. އެގޮތުން ވެލާ ފަދަ އެއްޗިހީގެ ކާނާ ކަމަށް ވާ ޖެލީފިޝްއާ ޕްލާސްޓީކް ކޮތަޅު ވައްތަރުވުމުން، އޮޅިގެން އެ ކެވުން ފަދަ މައްސަލަތައް ދިމާވެ އެވެ.\n"މިއަދު ނަގާ ފިޔަވަޅަކީ އަޅުގަނޑުމެން އެންމެންގެ ކުރިމަގު ބަށްޓަންކޮށްދޭ ކަމެއް. އެގޮތުން ފަތުރުވެރިކަމުގެ ދާއިރާގައި މަސައްކަތްކުރާ ހުރިހާ ފަރާތްތަކަށް އަޅުގަނޑު މި ގޮވާލަނީ އެއްފަހަރު ބޭނުން ކުރާ ޕްލާސްޓީކް ބޭނުން ކުރުން މަނާ ކުރުމަށް،" އޭޓީޕީގެ ރައީސް ޑރ. ހުސެން ސަނީ އުމަރު ވިދާޅުވި އެވެ.\nއޭނާ ވިދާޅުވީ އަމާޒަކީ 2020 ވަނަ އަހަރުގެ ނިޔަލަށް އެ މަގުސަދު ހާސިލް ވުން ކަމަށެވެ. ދުނިޔޭގެ ތަހުޒީބު ވެފައިވާ ގައުމުތަކުން ވެސް ޕްލާސްޓިކް ކޮތަޅު ބޭނުން ކުރުން ހުއްޓުވުމުގެ ކާމިޔާބު ކެމްޕެއިންތައް ކުރިއަށް ގެންގޮސްފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް ޓޫރިޒަމް ޕްލާސްޓިކް ކޮތަޅު\nޕްލާސްޓިކާ ދުރުވާން އުޅެން ޖެހުނީ ފެން ނުބޮއި: އަލީ\nޕްލާސްޓިކާ ދެކޮޅު ނަމޫނާ ދަރިވަރުން\nލަކްސް ރިސޯޓުން ޕްލާސްޓިކް ބޭނުންކުރުން ހުއްޓާލަނީ


Uthuraai Dhekunuga transshipment bandharu hedhun muhimmu: Economic Ministry\nމިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން-- ފޮޓޯ: އިކޮނޮމިކް މިނިސްޓްރީ\nއުތުރާއި ދެކުނުގައި ޓްރާންސްޝިޕްމަންޓް ބަނދަރު ހެދުން މުހިއްމު: އިކޮނޮމިކް މިނިސްޓްރީ\nރާއްޖޭގެ އުތުރާއި ދެކުނުގައި ޓްރާންސް-ޝިޕްމެންޓު ބަނދަރެއް ތަރައްގީ ކުރުމަކީ ވަރަށް އިސްކަން ދޭކަމެއް ކަމަށް އިކޮނިމިކް މިނިސްޓްރީން ބުނެފި އެވެެ.\nއެ މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި ސްޓޭޓް މިނިސްޓަރު މުހައްމަދު އިޔާދު ވިދާޅުވީ ރާއްޖޭގެ އުތުރާއި ދެކުނުގައި ޓްރާންސް-ޝިޕްމެންޓު ބަނދަރެއް ތަރައްގީ ކުރުމުގެ ފީޒިބިލިޓީ ބެލުމަށް އިސްކަމެއްދޭ ކަމަށެވެ.\nއެގޮތުން ޓްރާންސް-ޝިޕްމެންޓު ބަނދަރެއް ރާއްޖޭގައި ތަރައްގީ ކުރުމަކީ ވަރަށް ކުރީއްސުރެ ދެކެވޭ ވާހަކައެއް ނަމަވެސް އެއްވެސް އިރެއްގައި އަމަލީ ސިފައެއް އައިސްފައިވާ މަޝްރޫއެއް ނޫން ކަމަށް އިޔާދު ވިދާޅުވި އެވެ.\nއެކަމަކު މި ސަރުކާރުގެ އަމާޒަކީ އެކަން ބަދަލުކޮށް މިދައުރުގެ ތެރޭގައި އެމަޝްރޫއަށް އަމަލީ ސިފައެއް ގެނައުން ކަމަށާއި އެމަޝްރޫއުގައި މިހާރު ކުރަމުންދާ މަސައްކަތަކީ ކޮންސަލްޓެންޓެއް ހޯދުން ކަމަށް އިޔާދު ވިދާޅުވި އެވެ.\nކޮންސަލްޓެންޓެއް ހޯދުމަށްޓަކައި އިއުލާނުކޮށްފައިވާ ކަމަށާއި އަމާޒަކީ އޯގަސްޓު މަހު ތެރޭގައި ކޮންސަލްޓަންޓު ހަމަޖެހި، މަސައްކަތް ފެށުން ކަމަށް އިޔާދު ވިދާޅުވި އެވެ.\nކޮންސަންޓެންޓް ކުރާނެ މަސައްކަތުގެ ތެރޭގައި ފީޒިބިލިޓީ ބެލުމާއި ފީޒިބިިޓީ އަށް ބިނާކޮށް މަޝްރޫއު ކުރިއަށް ގެންދާނެ ގޮތުގެ ޕްލޭން އެކުލަވާލުމާއި އެ މަޝްރޫއު ކުރިއަށް ގެންދިއުމަށް ބޭނުން ވާނެ ލިޔެކިއުންތައް ތައްޔާރު ކުރުން ހިމެނެ އެވެ.


ރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް | Jazeera\tރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް - Jazeera\nރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް\nއައިމިނަތު ޔުމްނާ February 24, 2020 64 views0\nރަސްމީ ދަތުރުފުޅެއްގައި އެމެރިކާގެ ރައީސް ޑޮނަލްޑް ޓްރަމްޕް އިންޑިއާ އަށް ވަޑައިގެންފި އެވެ. ދެދުވަހުގެ މި ދަތުރުފުޅުގައި ދުނިޔޭގެ އެންމެ ބޮޑު ކްރިކެޓް ސްޓޭޑިއަމް ހުޅުއްވައިދެއްވަން ވަނީ ހަމަޖެހިފައެވެ.\nމޯދީގެ އުފަން ސްޓޭޓު ކަމުގައިވާ އަހުމަދުއާބާދުގައި ހުޅުވާ ދުނިޔޭގެ އެންމެ ބޮޑު ކްރިކެޓް ސްޓޭޑިއަމް ހުޅުވުމަށް ފަހު، ޓްރަމްޕާއި ފަސްޓް ލޭޑީ މެލަނިއާ ތާޖް މަހަލް އަށް ޒިޔާރަތް ކުރައްވާނެ ކަމަށް މައުލޫމާތު ލިބެއެވެ.\nޓްރަމްޕަށް ހޫނު މަރުހަބާއެއް ކިޔުމަށް އެތައް ބަޔަކު، އަހުމަދުއާބާދުގައި ހުޅުވާ ސްޓޭޑިއަމަށް ވަނީ ޖަމާވެފައެވެ. ސްޓޭޑިއަމް ހުޅުވުމަށް ފަހު ބޮޑު ވަޒީރު މޯދީއާ އާއި ޓްރަމްޕް ތަގުރީރު ކުރެއްވުމަށް ވަނީ ހަމަޖެހިފައެވެ.\nއެމެރިކާ އަކީ އިންޑިއާގެ އެންމެ ބޮޑު އެއް ވިޔަފާރި ޕާޓްނަރު ކަމުގައި ވެފައި، ދެ ގައުމުން 2018 ވަނަ އަހަރު ކުރި ވިޔަފާރި 142.6 ބިލިއަން ޑޮލަރަށް އަރަ އެވެ.


ރޯދަ ހިފުމުގެ ކުޅަދާނަކަން ނެތް މީހާ ހަދާނީ ކިހިނެތް؟ – Ilm\nރޯދަ ހިފުމުގެ ކުޅަދާނަކަން ނެތް މީހާ ހަދާނީ ކިހިނެތް؟\nފަސޭހަވާނެ ކަމަށް އުއްމީދު ކުރެވޭ ބައްޔެއް ޖެހިފައިވާމީހާއަށް ރޯދަ ދޫކޮއްލުން ހުއްދައެވެ. އަދި ބަލި ފަސޭހަ ވުމުން، ދޫކޮއްލި ރޯދަތައް ޤަޟާ ކުރަންޖެހޭނެއެވެ. ރޯދަ ދޫކޮއްލެވޭނީ އެބައްޔެއްގެ ސަބަބުން ރޯދައަށް ހުރުމަށް އުނދަގޫވާނަމައެވެ.\nފަސޭހަވާނެކަމަށް އުއްމީދު ނުކުރެވޭފަދަ ބައްޔެއް ޖެހިފައިވާމީހާ ނުވަތަ އުމުރުން ދުވަސްވުމުގެ ސަބަބުން ރޯދަހިފުމަށް ކުޅަދާނަކަން ނެތްމީހާގެ މައްޗަށް ރޯދަ ވާޖިބެއް ނޫނެވެ. އެމީހާގެ މައްޗަށް ވާޖިބު ވެގެންވަނީ ފިދްޔަ ދިނުމެވެ. އެއީ ދޫކޮއްލި ކޮންމެ ރޯދައަކަށް، މިސްކީނަކަށް ކާންދިނުމެވެ.\nބަލިޙާލު ހުރިގޮތުން ދާއިމީ ބަލީގައި އުޅެންޖެހޭ މީހުން، ޖެހޭނީ ފިދްޔަ ދޭށެވެ. ކޮންމެ ރޯދައަކަށް މިސްކީނަކަށް ކާންދޭން ޖެހޭނީ، ޞާޢެއްގެ ދެބައި ކުޅަ އެއް ބައި މިންވަރުންނެވެ. އެއީ 1.5ކިލޯގްރާމެވެ. 30 ރޯދަ ނަމަ 30 ގުނަ. 1.5 އެއީ 45 ކިލޯ ގްރާމެވެ. ހަނޑުލުން ދިނަސް ރަނގަޅުވާނެއެވެ.\nރޯދައަށް 1.5 ކިލޯގްރާމް ކައްކާފަ ކާތަކެތީގެ ގޮތުގައި ދިނަސް ރަނގަޅުވާނެއެވެ. ނުކައްކާ 1.5 ކިލޯގްރާމް ހަނޑޫ ދިނަސް ރަނގަޅުވާނެއެވެ.\nالشيخ محمد شافع حفظه الله